China ah Raajje in 1 million dhalhu mas hadhiyaa kuranee | Mihaaru\nޚަބަރު / ކަނޑުމަސް\nރާއްޖޭން ޗައިނާ އަށް 1 މިލިއަން ދަޅު މަސް ހަދިޔާކުރަނީ\nޗައިނާ އަށް ރާއްޖޭން އެއް މިލިއަން ދަޅު މަސް ހަދިޔާކުރަނީ. -- ފޮޓޯ: ހުސެން ވަހީދު/މިހާރު\n04 ފެބުރުއަރީ 2020 - 20:22\nފޮރިން މިނިސްޓްރީގައި ބޭއްވި ނިއުސް ކޮންފަރެންސެއްގައި މިކަން އިއުލާނުކުރައްވައި ދަޅު މަސް ކޭހެއް ފޮރިން މިނިސްޓަރު އަބްދުﷲ ޝާހިދު ވަނީ، ޗައިނާ އިން ރާއްޖެ އަށް ކަނޑައަޅާފައިވާ ސަފީރު ޒަންގް ލިއޮންއާ ހަވާލުކުރައްވައިފަ އެވެ.\nމި ދަނޑިވަޅުގައި ޗައިނާ އަށް ވެދެވެން އޮތް ކޮންމެ އެހީއެއް ރާއްޖޭން ދޭނެ ކަމަށް ޝާހިދު ވިދާޅުވި އެވެ. އަދި ޗައިނާ އިން ރާއްޖެ އަށް އެކި ދާއިރާތަކުން ދޭ އެހީތެރިކަމަށް ޝުކުރު އަދާކުރެއްވި އެވެ.\nއޭނާ ވިދާޅުވި ގޮތުގައި ފާއިތުވި 40 އަހަރުތަކުގެ ރާއްޖެ އާއި ޗައިނާ ދެމެދު އޮތީ ވަރަށް ބަދަހި ގުޅުމެއް ކަމަށާއި އެކަމުގެ ފައިދާ ރާއްޖެ އަށް ވަނީ ކޮށްފަ އެވެ.\nޗައިނާ އަށް ރާއްޖޭން އެއް މިލިއަން ދަޅު މަސް ހަދިޔާކުރުމަށް މިރޭ ބޭއްވި ރަސްމިއްޔާތުގައި ފޮރިން މިނިސްޓަރު އަބްދުﷲ ޝާހިދު (ކ) ވާހަކަ ދައްކަވާއިރު، ޗައިނާ ސަފީރު ޒަންގް ލިއޮން އަޑުއައްސަވަނީ.--- ފޮޓޯ: ހުސައިން ވަހީދު/މިހާރު\n"ފާއިތުވި އަހަރުތަކުގައި ޗައިނާ ވެފައި ވަނީ ރާއްޖޭގެ ތަރައްގީގެ އެންމެ މުހިއްމު އެއް ބައިވެރިއާ އަށް،" ޝާހިދު ވިދާޅުވި އެވެ.\nސަފީރު ލިއޮން ވިދާޅުވީ މަހަކީ ރާއްޖޭގައި ވަރަށް މުހިންމު ކާނާއެއް ކަމަށާއި އެންމެ މުހިންމު ހަދިޔާ އަކީ އެކުވެރިންނަށް ލިބޭ އެއްޗެއް ކަމަށެވެ. ޗައިނާ އަށް ކުރިމަތިވެފައިވަނީ ވަރަށް ދަތި ހާލަތެއް ކަމަށާއި ރާއްޖޭން މިފަދަ އެހީއެއް ދޭން ނިންމުމުން ޗައިނާ ސަރުކާރާއި ރައްޔިތުންގެ ނަމުގައި ރާއްޖޭގެ ސަރުކާރާއި ރައްޔިތުންނަށް ޝުކުރު އަދާކުރައްވާ ކަމަށް ސަފީރު ވިދާޅުވި އެވެ.\nޗައިނާ އަށް ރާއްޖޭން އެއް މިލިއަން ދަޅު މަސް ހަދިޔާކުރުމަށް މިރޭ ބޭއްވި ރަސްމިއްޔާތުގައި ފޮރިން މިނިސްޓަރު އަބްދުﷲ ޝާހިދު (ކ) އާއި ޗައިނާ ސަފީރު ޒަންގް ލިއޮން ބައިވެރިވެވަޑައިގަންނަވަނީ.--- ފޮޓޯ: ހުސައިން ވަހީދު/މިހާރު\nވައިރަސް ފެތުރި ޗައިނާގެ ފިހާރަތަކާއި އޮފީސްތަކާއި ފެކްޓަރީތައް ބަންދުކުރަން ޖެހި އާންމު މުދާ ލިބުން ވަނީ ދަތިވެފަ އެވެ. އަދި މި ވަގުތަށް ބޭނުން އެންމެ މުހިންމު ބާވަތްތައް ހުސްވެ ޗައިނާ އިން ވަނީ އެހެން ގައުމުތަކުގެ އެހީ އަށް ވެސް އެދިފަ އެވެ.\n"ފާއިތުވި އަހަރުތަކުގައި ޗައިނާ ވެފައި ވަނީ ރާއްޖޭގެ ތަރައްގީގެ އެންމެ މުހިއްމު އެއް ބައިވެރިއާ އަށް،" ޝާހިދު\nޗައިނާ އަކީ ރާއްޖެ އަށް އެންމެ ގިނައިން ޓޫރިސްޓުން އަންނަ ގައުމު ނަމަވެސް ބަލީގެ ބިރު ބޮޑުވުމާ އެކު ރާއްޖޭން މިހާރު ވަނީ ޗައިނާ އިން ރާއްޖެ އަށް މީހުން އައުން މަނާކޮށްފަ އެވެ. ވައިރަސް ހުރި ކަމަށް ރާއްޖޭން މިހާތަނަށް ޝައްކުވި މީހާގެ ޓެސްޓްތަކުން ދެއްކީ ވައިރަސް ނެތް ކަމަށެވެ. އަދި އިތުރު ހަ މީހެއްގެ ސާމްޕަލް ވެސް ޓެސްޓްކޮށްފައި ވާއިރު އެ ހުރިޙާ ސާމްޕަލެއް ވެސް ވަނީ ނެގެޓިވް ވެފަ އެވެ. ވައިރަސް ފެތުރިދާނެ ކަމަށް ތައްޔާރުވެ، ސްކްރީންކުރުމާއި ޝައްކުވާ މީހުން ކަރަންޓީންކުރުމުގެ ވަސީލަތްތައް ރާއްޖޭން ވެސް ވަނީ ގާއިމުކޮށްފަ އެވެ.\nޗައިނާ ރާއްޖެ-ޗައިނާ ކަނޑުމަސް ބަލިތައް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ޗައިނާގެ ސަފީރު ޒަންގް ލިޒޯންގް ފޮރިން މިނިސްޓަރު ދިވެހި ސަރުކާރު\n32 ކޮމެންޓް, 91 ރިއެކްޝަންސް\nމާތްﷲ ހަރާމް ކުރައްވާފައިވާ ތަކެތި ނުކެއުމަށާއި، މާތްﷲ ފޮތާއި އަދި އެކަލާނގެ ރަސޫލާއަށް ޗެލެންޖު ނުކުރުމަށާއި، މުސްލިމުންނަށް އިސްލާމްދީން މަތީގައި ދެމިތިބުމަށް ހުރަސްނޭޅުމަށާއި، އިސްލާމްދީނަށް ގޮވާލުމަކީ، 1 މިލިއަން މަސްދަޅަށްވުރެ އަގުބޮޑު ހަދިޔާ އެއް.\nސާބަސް. ސަދަޤާތަކީ ބަރަކާތާއި ރިޒުޤު އިތުރުވާނެކަމެއް. އަދި މުސީބާތްތައް ދުރުކޮށްދޭނެކަމެއް.\nމިފަދަ ހެޔޮ ޢަމަލުތަށް ގިނަކުރުމަކީ އަޅުގަނޑުމެން އެންމެންގެ ރިޒުޤުގައި އިރާދަކުރެއްވިއްޔާ ބަރަކާތް އިތުރުވާނެކަމެއް.\nރާއްޖެގެ ތަރައްގީގެ އެމްމެ ބޮޑު ބައިވެރިއަކީ ޗައިނާ.\nޖަޕާން އާއި ގަލްފުގެ ގައުމުތައް.\nނަޝީދު ބުނެގެން އިންޑިޔައިން އަސްކަރީ ފިޔަވަޅު އަޅަން އުޅެނިކޮއް. ޗައިނާގެ އިންޒާރައް އިންޑިޔާ ބިރުގަތީ. ޗައިނާއަކީ ރާއްޖެއައް ވަރައް މުހިމްމުޤައުމެ.\nނަޝީދު ބުނެގެން އިންޑިޔާއިން ފޮޑިއެއްވެސް ނުޖަހާނެ، އަދި ހަމަ އެހެންމެ ޔާމީނުބުނެގް ޗައިނާއިންވެސް ފޮޑިއެއްނުޖަހާނެ. ކިހިނެއްވެގެންތަ ތިއުޅެނީ\nވަރަށް ބޮޑު އެކަމު ނުދެވޭނެ ކަހަލަ ހަދިޔާއަކަށްވާނެ ބޭނުންތެރި ނަސޭހަތުގެ ބަސްކޮޅެއް - އަހަރުމެން ކެއިންބުއިމަށް އެންމެ ރައްކާތެރި ގޮތްތައް އަންގަވައި ދެއްވި މާތްﷲ ހަރާންކުރައްވާފައިވާ ތަކެތި ނުކެއުމަށާ ނުބުއިމަށް އަދި އެއަށްވުރެ ރަގަޅު ކަމެއް ކަމަށް އިސްލާމްދީނަށް އެނބުރުމަކީ. އެކަމު މިޒަމާނުގައި އެއް ގައުމުން އަނެއް ގައުމަށް ދީނަށް ގޮވާނުލެވޭނެހެން ހީވަނީ ވަކި ކަހަލަ ކަންކަމަކަށާ އުސޫލުތަކަށް ދުނިޔޭގެ ހިންގުން ސެޓްވެފައިވާތީ.\nހާލުގައި ޖެހިފައިވާ މުސްލިމުންނަށް، ދައުލަތުން އެއްޗެއް ދިގުކޮށްލާކަށް ނުކެރޭ، އެކަން މިކުރާނީ ރައްޔިތުން ފަންޑުރައިޒް ކޮށްގެން.\nޝާހިދު މިހާރު ސަރުކާރުގެ ހަނީމޫނު ނިމިއްޖެ. ދެން ދައުލަތުގެ ބަޖެޓުން ޚަރަދުކޮށްގެން މާގިނަ ދަތުރުތައްނުކުރާތި.\nވަރަށް އުފާވެރި ޙަބަރެއް. ކިތަންމެ ކުޑަމިންވަރުންވެސް ދިވެހިންނަށް އެހީއެއް ދެވުނީތީ އުފާކުރަން. މީ ރަހުމަތްތެރި ކަމަކީ. ދާދި އިހައްދުވަހު ދިވެހިންގެ އެތައްބަޔަކަށް ލޮލުގެ ފެނުން ގެނެސްދީ ހިލޭ ލޮލުގެ ކްލިނިކެއް އެހިންގަން ފެށީ.\n1.4 ބިލިޔަން ދަޅު ދީގެން ޗައިނާ މީހަކަށް ދަޅެއް ވަނީ ވެސް.\nއެ ބޭނުންޖެހިފައި ތިބޭ މީހުންނަށް ދޭން ދިން އެއްޗެއް އެއީ. އެންމެނަށް ބަހަން ދިން އެއްޗެއް ނޫން އެއީކީ.\nއެބައެއްގެ ފެންވަރުން އެބަޔަކު އެހީވާނީ. މާތްﷲ ބައްލަވާނީ އަދަދަކައްނޫން، ހިތުގެ ނިޔަތަށް.


Covid-19: Human trial nimi vaccine dheyn Russia thahyaaru vanee\nކޮވިޑް 19: ހިއުމަން ޓްރައަލް ނިމި ވެކްސިން ދޭން ރަޝިޔާ ތައްޔާޜުވަނީ\nރަޝިޔާގެ މޮސްކޯ ލެބޯޓްރީގައި ތައްޔާރުކުރި ކޮވިޑް-19 ވެކްސިންގެ ހުރިހާ ޓްރަޔަލްއެއް ކާމިޔާބު ކަމާއެކު ނިމިފައިވާ ކަމަށާއި ވަރަށް އަވަހަށް އެ ގައުމުގެ ރައްޔިތުންނަށް އެ ވެކްސިން ދޭން ފެށުމުގެ ބޮޑު ކެމްޕެއިނެއް ފަށަން ތައްޔާރުވަމުންދާ ކަމަށް އެ ގައުމުން ބުނެފި އެވެ.\nރަޝިޔާގެ ހެލްތު މިނިސްޓަރު މިކައިލް މުރަޝްކޯ ވިދާޅުވި ކަމަށް އެ ގައުމުގެ ޓީވީން ބުނި ގޮތުގައި އޮކްޓޫބަރު މަހު އެ ގައުމުގެ އާބާދީއަށް ވެކްސިން ދޭން ފަށަން މިހާރު ދަނީ ތައްޔާރު ވަމުންނެވެ. އެގޮތުން ފުރަތަމަ ވެކްސިން ދޭން ހަމަޖެހިފައި ވަނީ ޑޮކްޓަރުންނާއި ޓީޗަރުންނަށެވެ.\nހެލްތު މިނިސްޓަރު އިތުރަށް ވިދާޅުވި ގޮތުގައި ގަމެލިޔާ އިންސްޓިޓިއުޓް އޮފް އެޕިޑެމިއޮލޮޖީ އެންޑް މައިކްރޮބައޮލޮޖީން މިހާރު ވަނީ ކޮވިޑް-19 އަށް އެ އިންސްޓިޓިއުޓުގައި ތައްޔާރު ކޮށްފައިވާ ވެކްސިންގެ ކްލިނިކަލް ޓްރަޔަލްސްގެ ހުރިހާ މަރުހަލާއެއް ފުރިހަމަކޮށްފަ އެވެ. މިހާރު ކުރަމުންދަނީ ވެކްސިން ރަޖިސްޓްރީ ކުރުމަށް ކުރަން ޖެހޭ މަސައްކަތް ތަކެވެ.\nމި ވެކްސިން އާއްމުންނަށް ދިނުމުގެ ހުއްދަ އެ ގައުމުގެ ކަމާ ބެހޭ އިދާރާތަކުން ލިބޭނެ ކަމަށް ބެލެވެ އެވެ. އަދި ހުއްދަ ލިބުމާއެކު ސިއްހީ އެހީތެރިންނަށް ވެކްސިން ދޭން ފަށާނެ ކަމަށް ބެލެވެ އެވެ. ރަޝިޔާގެ މި ވެކްސިން އަކީ ވެސް އެޑެނޯވައިރަސް އިން ތައްޔާރު ކޮށްފައިވާ ވެކްސިން އެކެވެ.\nނަމަވެސް ރަޝިޔާގެ ވެކްސިން ތައްޔާރުކޮށްފައިވާލެއް އަވަސްކަމުން ހުޅަނގުގެ މީޑިއާތަކުން މި ވެކްސިން އަށް ވަރަށް ގިނަ ފާޑުކިޔުންތައް ވަނީ އަމާޒުވެފަ އެވެ. ފާޑުކިޔާ ފަރާތްތަކުން ބުނަނީ ސައިންސާއި ރައްކާތެރި ކަމަށް ވުރެ ރަޝިޔާ އިން ބަލަނީ އަމިއްލައަށް މާ މޮޅު ބައެއް ކަމަށް ދުނިޔެއަށް ދެއްކޭތޯ ކަމަށެވެ.\nމިހާތަނަށް ކޮވިޑް-19 އަށް ތައްޔާރުކުރި ވެކްސިންތައް ވަރަށް ގިނަ އަދަދެއްގެ ކެންޑިޑޭޓުންނަށް މިހާރު ދީގެން އަޖުމަ ބަލަމުންދާއިރު ހުރިހާ ވެކްސިން އަކުން ވެސް އުންމީދީ ނަތީޖާތަކެއް ދަނީ ފެންނަމުންނެވެ. އެހެންކަމުން ރަޝިޔާގެ ހެލްތު މިނިސްޓަރުގެ ވާހަކަފުޅަކީ ތެދެއް ކަމަށް ވެއްޖެނަމަ މި ވެކްސިން ވެގެން ދާނީ މިހާތަނަށް ދުނިޔޭގައި އުފެއްދޭ ކޮރޯނާވައިރަހުން ދިފާއު ވެވޭ ފުރަތަމަ ވެކްސިން އަށެވެ.\nރަޝިޔާއިން ބުނި ގޮތުގައި އޮގަސްޓް 10 ނުވަތަ 12 ހިސާބުގައި މި ވެކްސިން ރަޖިސްޓްރީ ކުރާނެ އެވެ. ރަޝިޔާ އަކީ މިހާރު ދުނިޔޭގައި ކޮވިޑް ޖެހިފައިވާ ހަތަރު ވަނަ އަށް އެންމެ ގިނަ މީހުން ތިބި ގައުމެވެ. މި ލިސްޓުގެ އެއްވަނައިގައި އޮތީ އެމެރިކާ އެވެ. ދެ ވަނައިގައި ބްރެޒީލް އެވެ. އަދި ތިން ވަނައިގައި މިހާރު އޮތީ އިންޑިޔާ އެވެ.\nކޮވިޑް-19 އަށް ވެކްސިނެއް ތައްޔާރު ކުރުމުގެ މަސައްކަތް 100 އަށް ވުރެ ގިނަ ފަރާތުން މިހާރު ދަނީ ކުރަމުންނެވެ.\nމިގެ ތެރެއިން ހަތަރު ވަރަކަށް ވެކްސިން އިންސާނުންނަށް ދީގެން ކުރާ ޓެސްޓްތަކުގެ ފައިނަލް ސްޓޭޖުގައި އެބައޮތް ކަމަށް ޑަބްލިޔުއެޗްއޯ އިން ބުނެ އެވެ. މި ހަތަރު ވެކްސިންގެ ތެރެއިން ތިން ވެކްސިން ތައްޔާރުކޮށްފައި ވަނީ އިނގިރޭސި ވިލާތުގަ އެވެ. އަނެއް ވެކްސިން އަކީ ޗައިނާއިން ތައްޔާރު ކުރަމުން އަންނަ ވެކްސިނެވެ.\nރަޝިޔާ ކޮވިޑް-19 ކޮވިޑް-19 އިގެ ބަލާއާފާތް\n"ސްޕޮޓްނިކް ވީ" އާންމުންނަށް ދޭން ތައްޔާރުވެއްޖެ


Ban'dharuthakah baalaa mudhaa aguheyo nuvaa massalaagai kamaa behey kunfunithah SOE ah - vNews.mv\nބަނދަރުތަކަށް ބާލާ މުދާ އަގުހެޔޮނުވާ މައްސަލާގައި ކަމާބެހޭ ކުންފުނިތައް އެސްއޯއީއަށް\nފާތިމަތު ނަހުދާ ފާއިޒް 30 September 2021, 13:31\nސަރަހައްދީ ބަނދަރުތަކަށް ބާލާ މުދަލުގެ އަގު ހެޔޮ ނުވާ މައްސަލާގައި، ކަމާބެހޭ ކުންފުނިތައް ރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒަސް ކޮމިޓީ (އެސްއޯއީ) އަށް ހާޒިރުކުރަން ނިންމައިފިއެވެ.\nކޮމިޓީން އިއްޔެ ބޭއްވި ބައްދަލުވުމުގައި ސްޓޭޓް ޓްރޭޑިން އޯގަނައިޒޭޝަން (އެސްޓީއޯ) އާއި މޯލްޑިވްސް ސްޓޭޓް ޝިޕިން (އެމްއެސްއެސް) އާއި މޯލްޑިވްސް ޕޯޓްސް ލިމިޓެޑް (އެމްޕީއެލް) ކޮމިޓީއަށް ހާޒިރުކުރުމަށް ވަނީ ނިންމާފައެވެ.\nމައްސަލައާއި ބެހޭގޮތުން ކޮމިޓީގެ މުގައްރިރު، އަދި ހުޅުދޫ ދާއިރާގެ މެމްބަރު އިލްޔާސް ލަބީބް ވިދާޅުވީ، މުދާ އަގުހެޔޮ ނުވަނީ އެ ބަނދަރުތަކުން ނަގާ ފީތަކުގެ ސަބަބުން ކަމަށެވެ.\nއެގޮތުން، ބަނދަރުތަކުގެ އޯފޭވް ޗާޖާއި ހޭންޑްލިން ޗާޖު މާލޭ ޕޯޓުން ނަގާ ޗާޖާ އެއްވަރުކުރުން ހިމެނޭ ކަމަށާއި، އޭގެ ސަބަބުން ޅުދުއްފުށްޓާއި އައްޑޫ ސިޓީ އާއި މާމިގިލީ ބަނދަރަށް ބާލާ މުދަލުގެ އަގުހެޔޮ ނުވާކަން އިލްޔާސް ފާހަގަ ކުރެއްވިއެވެ.\nކޮމެޓީގައި ވާހަކަ ދައްކަވަމުން ފޭދޫ ދާއިރާގެ މެމްބަރު މުހައްމަދު ނިހާދު ވިދާޅުވީ، ސަރުކާރުގެ މަގުސަދަކީ އައްޑޫ ޕޯޓާއި ކުޅުދުށްފުށީ ޕޯޓު ހެޔޮ ގޮތުގައި ހިންގައި، ވިޔަފާރިވެރިންނަށް އެތަނަށް މުދާ ގެނެވޭނެ ގޮތް ހެދުން ކަމަށެވެ. އެކަމުގެ ސަބަބުން ރައްޔިތުންނަށް ހެޔޮ އަގުގައި މުދާ ލިބޭނެ ގޮތް ވުމަކީ ސަރުކާރުގެ މަގުސަދެއް ކަމަށްވެސް މެމްބަރު ވިދާޅުވިއެވެ.\nމުދަލުގެ އަގު ހެޔޮ ކޮށްދިނުމަށްޓަކައި ގާނޫނުން ހޯދައިދޭން ޖެހޭ ބާރުވެރިކަން ހޯދައިދީ ޑިއުޓީ ކުޑަކޮށް އެކަން ކުރެވޭނެ އިންތިޒާމުތައް ހަމަޖައްސައިދެވިފައި ވާއިރުވެސް، އެކަން ހަވާލުކުރި ންފުނިތަކާއި އިދާރާތަކުން އެގޮތުގައި ކަންތައް ކުރަމުންދާތަން ނުފެންނަ ކަމަށާއި، އެތަންތަނަށް މުދާ ހިފައިގެން އަންނަ ބޯޓުތަކުން ނަގާ ފީތައް ބޮޑުކުރުމުން ސަރުކާރާއި މަޖިލީހުގެ މަގުސަދު ހާސިލު ނުވާކަމަށް ކޮމިޓީގެ މެމްބަރުން ވިދާޅުވިއެވެ.\nއެހެންކަމުން އެކަންކަން ސާފުކޮށް އެކަން ހައްލުކުރަން ކުރެވިދާނެ ކަންތައްތައް ބެލުމަށް ޓަކައި ކަމާބެހޭ ކުންފުނިތައް ކޮމިޓީއަށް ހާޒިރުކުރުމަށް މެމްބަރު ނިހާދު ހުށަހެޅުއްވި ހުށަހެޅުއްވުމާ އެއްގޮތަށް އެކުންފުނިތައް ކޮމިޓީއަށް ހާޒިރު ކުރުމަށް ކޮމިޓީން ވަނީ ނިންމާފައެވެ.\nވިޔަފާރި ރާއްޖެ ރައްޔިތުންގެ މަޖިލިސް


BREAKING NEWS: Covid-19: Bali Jehunu Meehunnai Bahdhalvi 640 Meehun Ebathibi - Vaguthu\nކޮވިޑް-19: ބަލި ޖެހުނު މީހުންނާއި ބައްދަލުވި 640 މީހުން އެބަތިބި!\nޑރ.އަފްޒަލް ނޫސްވެރިންނަށް މައުލޫމާތު ދެއްވަނީ - ފޮޓޯ: ރައީސް އޮފީސް\nކޮވިޑް-19 އަށް ފައްސި (ޕޮޒިޓިވް ވެފައިވާ ތިން މީހުންނާއި ބައްދަލުވި 640 މީހަކު އެބަތިބި ކަމަށް ސަރުކާރުން ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި ޑރ.މުހައްމަދު އަފްޒަލް ވިދާޅުވީ މިއަދު ފެނުނު ކޭސްތަކުގެ ތެރެއިން 76، 77 އަދި 78 އާ ގުޅިގެން ޓްރޭސްކުރި އިރު މައި ދެ ހަބެއް ހިމެނޭ ކަމަށެވެ.\n"އޭގެ ތެރެއިން އެއް ހަބްގައި 640 ކޮންޓެކްޓް، އަދި އަނެެއް ހަބްގައި 50 އަށް ވުރެ ގިނަ ކޮންޓެކްޓް ހިމެނޭ. މީގެ އިތުރުން ބޭންކް އޮފް ސިލޯންގަައި ޕޮޒިޓިވްވި ކޭހާ ގުޅޭ 14 ކޮންޓެކްޓް، ހިމެނޭ. އަމީން ކޮންސްޓްރަކްޝަންގައި މަސައްކަތް ކުރާ، ކޭސް 74 އާ ގުޅޭ ތިން ކޮންޓެކްޓްފެނުނު އިރު އޭގެ ތެރެއިން ދެ މީހަކު ވަނީ ޕޮޒިޓިވްވެފައި." ޑރ.އަފްޒަލް ވިދާޅުވިއެވެ.\n76، 77 އަދި 78 ވަނަ ކޭސް އަކީ ބަންގްލަދޭޝްގެ ތިން ރައްޔިތުންނެވެ. އެއީ ބަންގްލަދޭޝް އަށް ފޮނުވާލުމަށް މިއަދު ޓެސްޓް ހެދި މީހުންގެ ތެރެއިން ފައްސިވި ތިން މީހުންނެވެ.\nމީގެ އިތުރުން ފައްސިވި ސިފައިންގެ މީހާ އާއި ބައްދަލުވި 41 މީހަކު ވެސް އެބަތިބި ކަމަށް ޑރ.އަފްޒަލް ވިދާޅުވިއެވެ.\nނޫސްވެރިންގެ ބައްދަލްވުމުގައި އަފްޒަލް ވިދާޅުވީ 68 ކޭސްގައި ހިމެނޭ ބަންގްލަދޭސްގެ މީހާއާ ކޮންޓެކްޓްވި އަށް މީހަކު ވެސް މިހާރު ފާހަގަ ކުރެވިފައިވާ ކަމަށެވެ.\nމިއަދު ފާހަގަ ކުރެވުނު ކޭސްތަކުގެ ކޮންޓެކްޓް ޓްރޭސިން އަދިވެސް ކުރިއަށްދާ ކަމަށާއި އެހެންކަމުން އަދިވެސް އަދަދުތައް އިތުރުވެގެން ހިނގައިދާނެ ކަމަށް ޑރ.އަފްޒަލް ވިދާޅުވިއެވެ.\nމާލެ ފުރަބަންދުކޮށް، އާއްމުން ގެއިން ބޭރަށް ނިކުތުން މަނާކޮށްފައި އޮތް ނަމަވެސް އާއްމު ގޮތެއްގައި ބިދޭސީން ދިރިއުޅެނީ ދިވެހިންނަށް ވުރެ ވެސް ބޮޑަށް ތޮއްޖެހިގެން ކަމަށްވާތީ ބިދޭސީންގެ ތެރޭގައި ބަލި ފެތުރިގެން ދިއުމުގެ ފުރުސަތު މާބޮޑަށް އޮވެއެވެ.\nއޭޕްރީލް 21, 2020 22:09\nމީރިޔާސީ އިންތިހާބެއްގެ ކެމްޕެއިން ދުވަސްވަރެއްނޫން ދެން ކީއްވެހޭ ތިޔަހާގިނަ ބަޔަކާ ތި ކޮންޓެކްޓުވަނީ . ބަސްނޭހުމުގެ ނަތީއްޖާ މިހާރުމިފެންނަނީ\nއޭޕްރީލް 21, 2020 22:10\nއޭޕްރީލް 21, 2020 22:25\nބަންގަލަދޭޝް ރައްޔިތުން ރާއްޖެ ގެނެސް އިންސާނިއްޔާތާ ހިލާފް، ހިއުމަން ޓްރެފިކިންގް އަމަލްތައް ހިންގި ފަރާތްތަކާ މެދު ހަރުކަށި އަދަބް ދޭން ޖެހޭ. ބަންގަލަދޭޝް އެތައް ބަޔަކު އެތިބެނީ އެއްތާކު ނިކަމެތި ހާލެގަ.... ގަވައިދާ ހިލާފަށް އުޅޭ ބޭރު މީހުން އެމީހުންގެ ގައުމަށް ފޮނުވައިދޭނެ ސަރުކާރެއް ނެތީބާ؟ އެމްޑީޕީ އަށް އެކަމެއް ނުވީބާ....\nއޭޕްރީލް 22, 2020 00:30\nވަރަށް ރަނގަޅު ވާހަކައެއް ތިބުނީ. މިކޮޅަށް ގެންނަ މީހުންނަށް ވަޒީފާދޭ މީހުން މިކަމުގެ ޒިންމާ އުފުލަންޖެހޭ. އެމީހުން ޖޫރީމާނާ ކުރަންޖެހޭ އިހުމާލު ވަންޔާ. އިންސާނީއްޔަތުގެ ކަންފުޅެއްވެސް ހުރެއްޖެއްޔާ މިހެން ނަހަދާނެ. ދޭމަދު ލާރިކޮޅަކުން ކައިގެން ކުލިދައްކާފަ ބާކީވާ ލާރިކޮޅު އާއިލާއަށް ފޮނުވަނީ. ރެންޓްވެސް ނުދެއްކޭތީވެ56 މީހުން އެއް ކޮޓަރިއެއްގަ ތިބެންޖެހެނީ.\nއޭޕްރީލް 21, 2020 23:26\nއޭޕްރީލް 22, 2020 01:05\nހައްތާވެސް ވައިއަނގަ. ކުރިން ބުނީ މާސްކް ނާޅާށޭ. މުޅި ރަށަށް ބަލިފެތުރުނުތާ4ދުވަސް ފަހުން ބުނީ މާސްކް އަޅާށޭ. މާސްކް އަޅާށޭ ބުނިއިރު މާސް ލިބެން ނެތް. އަނެކަކު ބުނީ ޑެލިވަރީ ގެނައިމާ ބޭރުގައި މޭޒެއް ނުވަތަ ގޮނޑިއެއް ބަހައްޓާފައި އޭގެ މަތީގައި އެއްޗެހި ބަހައްޓަހަރޭ. ބުނިއިރު މާލޭގައި ކުއްޔަށް އުޅޭ މީހުން އުޅެނީ 10 ފޫޓް9ކޮޓަރިތަކުގައި. ކައްކައި ކައިބޮއިހަދައި އެއްޗެހި ދޮވެ ހިއްކައި ނިދައި ހަދަނީ އެތަނުގެ ތެރޭގައި. އެއިން ތަނެއްގައި މަދުވެގެން 1 ނުވަތަ2ކުދިންނާއި ދެމަފިރިން އުޅޭ. ދެން ކޮންތާކު އެބުނާ އެއްޗެއް ބަހައްޓާފައި ބަލަހައްޓައިގެން ތިބޭނީ. މިވަރުގެ ތަންދޮރުނުދަންނަ މީހުން ލައިގެން ޓާސްފޯސް ހަދައިގެން ވާނެ އެތި މިވަނީ.\nއޭޕްރީލް 22, 2020 02:04\n" ދެގެރި ތަޅަންޏާ ކައްގަލަށް ބާރު ކުރާނެ "، އޭ ބުނެ އުޅޭ. މި ބަހުގެ މާނަ އަކީ ވިނަކާން މިސްކިތަށް ވަދެގެން އުޅޭ ދެގެރި ތަޅަންޏާ މަހާނަ ގާތަށް ފުނޑުފުނޑު ވާނެއޭ. ފުންކޮށް ބުނާނަމަ، މިބަހުގެ މާނަ އަކީ މަރުވެފަ ތިބި މީހުން މަރުވެފަ ތިބި އަކަވެސް ނުދޭ ނެއޭ. ވީއިރު، ދިރިތިބި މީހުންނަށް ކޮށްލާނެ ވަރު ވިސްނުމަށް ވެސް ގެންނަން ކުޅަދާނައެއް ނޫން. ހިތާމައިގެ ކޮޅެއް ވެސް ނެތް. ގައުމުގެ އިސް ދެ ވެރިން ކަންކަމުގައި ދެބަސް ވަމުން، ދެބަސް ވަމުން އައިތަން ފެނިގެން ދިޔައީ. އެއަރޕޯޓް ކުރިން ބަންދު ނުކުރުމުގެ ގެއްލުމުގެ ކޮޅެއް ވެސް ނެތް. މާތް ﷲ އަޅަމެން ސަލާމާތް ކޮށްދެއްވަވާށި !!!\nއޭޕްރީލް 22, 2020 03:44\nބަލަ ބައްދަލުވިމީހުންގެ ތެރެއިން ދެރަމީހުނޭ ކަރަންޓީނުކުރަނީ އަންނި ލަންޑަނުން އައިސް އެކަހެރިނުވެ، ޓެސްޓް ހެދީވެސް ރައްޔިތުންގެ މަޖިލިސްކުރާގޭގައި ޓީވީންދައްކާ ހާލުގައެވެ، އެފަހަރު އަންނިއަށް ޖެހިފަޖުރިނަމަ މަޖިލިސްކުރާގޭގައި މަސައްކަތްކުރާ ކިތައްމީހުންނަށް ޖެހޭނެތޯ. ދެންފަރުދީޒިންމާއޭ ކިޔާ ރައްޔިތުން ގޯސްމިވަނީ


Retirement uvaalai Ibrahimovic Sweden ge team ah\nރިޓާޔާމެންޓް އުވާލައި އިބްރޮހިމޮވިޗް ގައުމީ ޓީމަށް\nފޯވަޑް ޒްލަޓާން އިބްރޮހިމޮވިޗް\nގައުމީ ޓީމުން ރިޓަޔާ ކުރިތާ ފަސް އަހަރު ފަހުން، ރިޓާޔާމެންޓް އުވާލުމަށް ފަހު ސްވިޑެންގެ ތަޖުރިބާކާރު ފޯވަޑް ޒްލަޓާން އިބްރޮހިމޮވިޗް 39، އަލުން ގައުމީ ޓީމަށް ކުޅެން ތައްޔާރު ވެއްޖެ އެވެ.\nސްވިޑެންގެ ކޯޗް ޖޭން އެންޑަސަން ވަނީ، ވޯލްޑް ކަޕް ކޮލިފިކޭޝަންގައި ޖޯޖިއާ އަދި ކޮސޯވާ އާ ދެކޮޅަށް ކުޅެން ހަމަޖެހިފައިވާ މެޗުތަކަށް އެކުލަވާލި ސްކޮޑްގައި އިބްރޮމޮވިޗް ހިމަނާފަ އެވެ.\nގައުމީ ޓީމުން 2016 ގައި ރިޓަޔާ ކުރުމުގެ ކުރިން އޭނާ ވަނީ 116 މެޗު ކުޅެ 62 ގޯލް ޖަހާފަ އެވެ. އޭނާ ގައުމީ ޓީމުން ރިޓަޔާ ކުރީ ފްރާންސްގައި 2016 ގައި ބޭއްވި ޔޫރޯގެ ގުރޫޕް ސްޓޭޖުން ސްވިޑެން ކެޓުމަށް ފަހު އެވެ. އޭގެ ފަހުން ރަޝިއާގައި 2018 ގައި ބޭއްވި ވޯލްޑް ކަޕަށް ވެސް ގައުމީ ޓީމަށް އަލުން އައުމަށް އޭނާ މަސައްކަތް ކުރި ކަމަށް އޭރު ރިޕޯޓްތައް ފެތުރުނެވެ.\nއެމެރިކާގެ ލޮސް އެންޖަލިސް ގެލްކްސީގެ ކޮންޓްރެކްޓް ނިމުމަށް ފަހު، 2019 ވަނަ އަހަރު އޭނާ ގުޅުނީ އޭސީ މިލާން އެވެ. މިލަނަށް އަލުން ބަދަލުވެ އޭނާގެ ބޮޑު ހިއްސާ އާއެކު އެ ޓީމު ވަނީ ލީގަށް ވާދަ ކުރާ ޓީމަކަށް ބަދަލުވެފަ އެވެ.\n"އެންމެ ފުރަތަމަ ކަމަކަށް ވެސް އޭނާއަކީ ވަރަށް ރަނގަޅު ފުޓްބޯޅަ ކުޅުންތެރިޔެއް ސްވިޑެންގައި ހުރި އެންމެ މޮޅު ފުޓްބޯޅަ ކުޅުންތެރިޔާ،" ސްވިޑެންގެ ކޯޗް އެންޑަސަން ބުންޏެވެ. "އެއީ ވަރަށް ރަނގަޅު ކަމެއް އޭނާ އަލުން ގައުމީ ޓީމަށް އަންނަން ބޭނުންވުން."


Dream company to work for award Stelco ah | Jazeera\tޑްރީމް ކޮމްޕެނީ ޓު ވޯކް ފޯ އެވޯޑް ސްޓެލްކޯއަށް - Jazeera\nޑްރީމް ކޮމްޕެނީ ޓު ވޯކް ފޯ އެވޯޑް ސްޓެލްކޯއަށް\nނާޒިމް ހަސަން October 12, 2020 88 views0\nވޯލްޑް އެޗްއާރުޑީ ކޮންގްރެސްއާއި، އެމްޕްލޯޔަރ ބްރޭންޑިންގ އިންސްޓިޓިއުޓް ގުޅިގެން ބޭއްވި 11 ވަނަ އޭޝިއާސް ބެސްޓް އެމްޕްލޯޔަރ ބްރޭންޑް އެވޯޑްސް 2020 ގައި ސްޓެލްކޯއަށް "ޑްރީމް ކޮމްޕެނީސް ޓު ވޯކް ފޯ" އެވޯޑް ލިބިއްޖެއެވެ.\n"ޑްރީމް ކޮމްޕެނީސް ޓު ވޯކް ފޯ" ގެ އެވޯޑް ސްޓެލްކޯއަށް ލިބިފައިވަނީ އެންމެ މުހިންމު އެއް ރައުސުލްމާލު ކަމުގައިވާ، އެ ކުންފުނީގެ މުވައްޒަފުންގެ ކުރިއެރުމާއި، ހިތްހަމަޖެހުމަށް ރައީސް އިބްރާހިމް މުހައްމަދު ސޯލިހުގެ ސަރުކާރުގެ ލަފަޔާއި އިރުޝާދާއި އެކު، އަޅާފައިވާ ހަރުދަނާ ފިޔަވަޅުތަކުގެ ސަބަބުން ކަމަށް ސްޓެލްކޯއިން ބުންޏެވެ.\nއަދި ސަރުކާރުގެ ސިޔާސަތުތަކާއި އެއްގޮތްވާގޮތުގެމަތިން ކުންފުނި ހިންގުމުގައި ޒަމާނީ އެންމެ ފަހުގެ ޓެކްނޮލޮޖީތައް ތައާރަފުކޮށް، ބޭނުން ކުރުމާއި، ކުންފުނީގެ ކުންފުނި ހިންގުމާއި އޯވާރޯލް ޕާރފޯމެންސް އަދި ގަވަރނެންސް ހަރުދަނާވުމުގެ އިތުރުން މިކުންފުނީގެ ގްރީންލައިފް އިނިޝިއޭޓިވް ނުވަތަ ތިމާވެއްޓާއި ރައްޓެހި ހަކަތައަށް އަހުލުވެރިކުރުވުމުގެ ޕްރޮގްރާމާއި، ކޮވިޑް-19 އާއި ގުޅިގެން މުވައްޒަފުންގެ ސަލާމަތާއި ރައްކާތެރިކަމަށް މިކުންފުނިން އަޅާފައިވާ އަދި އަޅަމުންގެންދާ ނަމޫނާ ފިޔަވަޅުތައް މީގެ ތެރޭގައި ހިމެނޭ ކަމަށް ބުންޏެވެ. އަދި ރައްޔިތުންނާއި ސީދާގުޅިފައިވާ ކުންފުންޏަކަށްވާހިނދު، ކުންފުނީގެ ފަރާތުން އިޖުތިމާއީ ޒިންމާ އަދާކުރުމުގައި ގެންގުޅެފައިވާ ސިޔާސަތުތަކުގެ ހަރުދަނާ ކަމުންކަމަށް ވެސް ސްޓެލްކޯއިން ބުންޏެވެ.\nސްޓެލްކޯއިން ބުނީ އެ ކުންފުނީގެ ވަޒީފާއަދާކުރުމުގެ ފުރުސަތުދީ، މުޖުތަމައުއަށާއި، މިކުންފުންޏަށް ބޭނުންތެރިބައެއްގެ ގޮތުގައި ހާއްސައެހީއަށް ބޭނުންވާ ބައެއް ފަރާތްތަކެއް ހެދުމާއި، ކުންފުނީގެ މުވައްޒަފުންގެ ދުޅަހެޔޮކަމަށް ތަފާތު ކުޅިވަރު ކުޅެވޭނެ އިންތިޒާމްތައް ހަމަޖައްސައި، ހަށިހެޔޮ ދުޅަހެޔޮ ބަޔަކަށް ހެދުމަށްޓަކައި ކަސްރަތު ކުރުމަށް ޖިމެއް ގާއިމްކޮށްފައިވާ ކަމަށެވެ. މީގެ އިތުރުންވެސް، ސިއްޙީ ދުޅަހެޔޮކަން ކަށަވަރު ކުރުމަށްޓަކައި، އިންހައުސް ހެލްތު އިންޝުއަރޭންސް ސްކީމެއް ހަމަޖެއްސުމާއި، އެޕްރެންޓިސްޝިޕް ޕްރޮގްރާމްތަކާއި، ކުންފުނީގެ މުވައްޒަފުންނަކީ މަސައްކަތުގެ މާހައުލުގައި ތަޖުރިބާ ހުރި، އަދި ކުންފުނީގެ ވިޔަފާރީގެ ދައިރާއިން ދުނިޔެއަށް އަންނަމުންދާ ބަދަލުތަކާއި އެއްވަރަށް އަދާހަމަ ބަޔަކަށް ހެދުމަށާއި، ކަސްޓަމަރުންނަށް ދޭން ބޭނުންވާ ހިދުމަތް އޭގެ އެންމެ ފުރިހަމަގޮތުގައި ދިނުމަށް، ތައުލީމާއި، ތަޖުރިބާ އިތުރުކުރުމަށް ތަފާތު އެކިއެކި ސްކޯލާޝިޕްތަކުގެ ފުރުސަތު ހުޅުވާލާފައިވާ ކަމަށެވެ. އޭގެ ތެރޭގައި މިދާއިރާއިން އަންހެނުން ބިނާކޮށް ބާރުވެރި ކުރުވުމަށް އަންހެނުންނަށް ހާއްސަކޮށްގެން އިލެކްޓްރީޝަން ކޯސް ހިންގުންވެސް ހިމެނެ އެވެ.\nސްޓެލްކޯގެ މުވައްޒަފުންގެ ގޮތުގައި ތިބެ ނިޔާވާފަރާތްތަކުގެ 18 އަހަރުން ދަށުގެ ކުދިންނަށް 18 އަހަރު ވަންދެން މާލީ އެހީތެރިކަން ފޯރުކޯށްދިނުމާއި، މާބަނޑު އަންހެނުންނަށް މެޓާނިޓީ ލީވްގެ ގޮތުގައި6މަސްދުވަސް ހަމަޖެއްސުމުގެ އިތުރުން، ލީވް ނިމުމަށްފަހު އަލުން މަސައްކަތުގެ މާހައުލަށް ނިކުތުމުން2ގަޑި އިރުގެ ބްރޭކެއް ހަމަޖައްސައިދިނުންވެސް ހިމެނެ އެވެ. އަދި ހައްޖާއި، އުމްރާގެ ފުރުސަތާއި، ކުންފުނީގެ މުވައްޒަފުންނަށް ބޯހިޔާވަހިކަން ފޯރުކޮށްދިނުމަށް ކުންފުނިން ކުރަމުންގެންދާ މަސައްކަތްތަށްވެސް މީގެ ތެރޭގައި ހިމެނެ އެވެ.


Seaplane Terminal ge masaiykaiy nimi MACL Aa havaalukoffi\nސީޕްލޭން ޓާމިނަލުގެ މަސައްކަތް ނިމި އެމްއޭސީއެލްއާ ހަވާލުކޮށްފި\n- 1 month ago2- އައިމިނަތް ނިއުޝާ\nރައީސް ޔާމީންގެ ސަރުކާރުގައި ވެލާނާ އިންޓަނޭޝަނަލް އެއާޕޯޓުު (ވީއައިއޭ)ގައި ތަރައްޤީކުރަން ފެށި ސީޕްލޭން ޓާމިނަލްގެ މަސައްކަތް ނިމި މޯލްޑިވްސް އެއާޕޯޓްސް ކޮމްޕެނީ ޕްރައިވެޓް ލިމިޓެޑް (އެެމްއޭސީއެލް)އާ އެތަން ހަވާލުކޮށްފިއެވެ.\nޗައިނާގެެ ޝިންހުއާ ސްޓޭޓް ނިއުސް އިން ރިޕޯޓުކޮށްފައިވާ ގޮތުގާ، އެޤައުމުގެ ބެއިޖިންް އާބަންް ކޮންސްޓްރަކްޝަން ގްރޫޕުން ކުރިއަށް ގެންދިއަ އެ މަސައްކަތް ނިންމާ މިހާރު ވަނީ އެމްއޭސީއެލްއާ ހަވާލުކޮށްފައެވެ.\nއެމްއޭސީއެލް އިން މީގެ ކުރިންހާމަކޮށްފައއިވާ ގޮތުގައި ޖުމްލަ ހަތަރު ފަންގިފިލާ އަށް ތަރައްޤީކޮށްފައިވާ މިޓާމިނަލް ހަތަރު އޮޕަރޭޓަރަކަށް ހިންގޭނެއެވެ. މިއިން ކޮންމެ ފަންގިފިލާއެއްގައި 7000 އަކަފޫޓުހުރެއެވެ. މި ޓާމިނަލް އަކީ އެންމެ ޒަމާނީ ފެންްވަރަށް ތަރައްޤީކޮށްފައިިވާ ޓާމިނަލެކެވެ.\nޓާމިނަލްގެ މަސައްކަތް ނިންމާ މިއަހަރުގެ މެއި މަހު ޓާމިނަލް ހުޅުވަން ކުރިން ރޭވިފައި އޮތީ މެއި މަހުއެވެ. ނަމަވެސް ބީޔޫސީޖޭ އިން ބުނީ ޓާމިނަލްގެ މަސައްކަތް އެއްކޮށް ނިންމާލަން ކޮވިޑް-19 އާއި ގުޅިގެން ހުރަސްތައް ކުރިމަތިވި ކަމަށެވެ. އެހެންކަމުން ކުރިން ރޭވިފައި އޮތް ގޮތައް މަސައްކަތް ނިންމާލެވިފައެއް ނުވެއެވެ.\nއެމްއޭސީއެލުން 55 މިލިއަން ޑޮލަރު (848 މިލިއަން ރުފިޔާ) ހޭދަކޮށްގެން ތަރައްގީކުރި އާ ސީޕްލޭން ޓާމިނަލް ގާތްގަނޑަކަށް އެއްކޮށް ކަހަލަ ގޮތަކަށް ދިގު މުއްދަތަކަށް ޓީއެމްއޭ އަށް ދޭން އުޅުނު މައްސަލަ މިއަހަރުގެ ފެބްރުއަރީ މަހު ބޮޑުވިއެވެ. މައްސަލަ ބޮޑުވުމުން އެންމެ ފަހުން ނިންމީ ދެއަހަރު ދުވަހަށް ޓީއެމްއޭއަށް ޓާމިނަލްގެ ބޮޑު ބައެއް ދިނުމަށެވެ.\nޢަދިވެސް ނިމެނީ ޔާމިނު ސަރުކާރުގެ ޕްރޮޖެކްޓް\nގެސްޓްހައުސް ވިޔަފާރި ޕްރޮމޯޓު ކުރުމަށް އިންޑިއާއާއެކު މަޝްވަރާކޮށްފި03 days ago\nސަރުކާރުގެ 8 ކުންފުނި އުވާލައިފި23 weeks ago\nއުރީދޫގެ މޫލީއިން ވިޔަފާރިކޮށްގެން އަގުހުރި އިނާމް ހޯދުމުގެ ފުރުޞަތު ހުޅުވާލައިފި01 month ago\nގަލްފް އެއާގެ ދަތުރުތައް ރާއްޖެއަަށް ކޮންމެ ދުވަހަކު ބާއްވަން ނިިންމައިފި01 month ago\nސްޓޭޓް ޝިޕިންގ ކުންފުންޏަށް އިންޑިއާގެ އެހީތެރިކަން!01 month ago\nވެލާނާގެއާއި އޮލިމްޕަސް ރަހުނުކޮށްގެން ސަރުކާރުން 350 މިލިއަން ރުފިޔާ ހޯދައިފި31 month ago\nރާއްޖޭގެ ދަރަނި ބޮޑުވެ މޫޑީސް އިން ރޭޓިން ދަށްކޮށްފި04 weeks ago\nއީޔޫއިން ރާއްޖެއަށް2މިލިޔަން ޔޫރޯގެ އެހީއެއް04 weeks ago\nކޯކާއި ކާތަކެތި އަދި ފުޓްބޯޅަ: ކޮކާކޯލާއިން ރާއްޖޭގައި ޚާއްޞަ ޕްރޮމޯޝަނެއް01 month ago\nސީޕްލޭން ޓާމިނަލުގެ މަސައްކަތް ނިމި އެމްއޭސީއެލްއާ ހަވާލުކޮށްފި21 month ago


ފުވައްމުލައް ސިޓީ ކަރަންޓް ޚިދުމަތް – Mikal News\nމާދަމާ، ހޯމަ ދުވަހު ހޯދަޑާއި ދަޑިމަގުގެ ބޮޑު ބަޔަކުން ކަރަންޓް ޚިދުމަތް މެދުކެނޑާލަނީ\nމާދަމާ، 30 އޮގަސްޓް 2021 ވާ ހޯމަ ދުވަހު ދުވަހު ހެނދުނު 8:30 އިން މެންދުރު ފަހު 1:30 އަށް ހޯދަޑު އަވަށާއި ދަޑިމަގު އަވަށުގެ ބޮޑު ބަޔަކުން ކަރަންޓްގެ ޚިދުމަތް މެދުކަނޑާލެވޭނެ ކަމަށް\nފުވައްމުލަކަށް ކަރަންޓް ޓްރާންސްފޯމަރެއް ގެނައުމަށް އައްޑޫއިން ބޯޓަށް އަރުވައިފި\nފުވައްމުލައް ސިޓީގެ ކަރަންޓަށް މިއަދު ދިމާވި ކުއްލި މައްސަލަ ހައްލުކުރުމަށް އައު ޓްރާންސްފޯމަރާއި އެއަށް ބޭނުންވާ ސާމަނު ރަށަށް ގެނައުމަށް ‘ލިއޯ ސަކްސެސް’ ލޭންޑިން ކްރާފްޓަށް އަރުވައި ދަތުރަށް މިހާރު ތައްޔާރުވެފައިވާ ކަމަށް މިކަލް\nމާދަމާ، އާދިއްތަ ދުވަހު މެންދުރު ފަހު ކަރަންޓް ކެނޑެނީ\nމާދަމާ، އާދިއްތަ ދުވަހު (8 ނޮވެމްބަރު 2020) މެންދުރުފަހު ފުނާޑު އަވަށު ބައެއް ސަރަހައްދުތަކުން ކަރަންޓްގެ ޚިދުމަތް މެދުކަނޑާލެވޭނެ ކަމަށް ފެނަކަ-ފުވައްމުލައް އިން ހާމަކުރެއެވެ. އެގޮތުން ކަރަންޓްގެ ޚިދުމަތް މެދުކެނޑުމަށް ހަމަޖެހިފައި ވަނީ އާދީއްތަ ދުވަހުގެ\nއަންނަ ހޮނިހިރު ދުވަހު ހެނދުނު ކަރަންޓް ކެނޑެނީ\nއަންނަ ހޮނިހިރު ދުވަހު (24 އޮކްޓޯަބަރު 2020) ހެނދުނު3ގަޑިއަރަށް މާދަޑުގެ އަވަށުގެ ބައެއް ސަރަހައްދުތަކާއި ހޯދަޑު އަވަށުގެ ބައެއް ގެތަކުން ކަރަންޓްގެ ޚިދުމަތް މެދުކަނޑާލެވޭނެ ކަމަށް ފެނަކަ-ފުވައްމުލައް އިން ހާމަކުރެއެވެ. އެގޮތުން ކަރަންޓްގެ ޚިދުމަތް\nއަންނަ ހޮނިހިރުގައި ދޫނޑިގަމާއި ވީ ކޮޅުން ކަރަންޓް ކެނޑެނީ\nފުވައްމުލައް ސިޓީގެ ކަރަންޓް ނެޓްވޯކް އަޕްގްރޭޑް ކުރުމުގެ މަސައްކަތަކަށް އަންނަ ހޮނިހިރު (21 މާރިޗު) ދުވަހު ރަށުގެ ދޫނޑިގަމާއި ވީކޮޅުން ކަރަންޓްގެ ޚިދުމަތް މެދުކަނޑާލެވޭނެ ކަމަށް ފެނަކަ-ފުވައްމުލައް އިން ހާމަކުރެއެވެ. އެގޮތުން ހޮނިހިރު ދުވަހުގެ\nމާދަމާ މާލެގަމާއި މާދަޑުގެ ބަޔަކުން ކަރަންޓް ޚިދުމަތް މެދުކަނޑާލަނީ\nމާދަމާ މެދުރުން ފެށިގެން ހަވީރަށް ފުވައްމުލައް ސިޓީގެ މާލެގަމު އަވަށާއި މާދަޑުއަވަށުގެ ބައެއް ހިސާބަކުން ކަރަންޓްގެ ޚިދުމަތް މެދުކަނޑާލެވޭނެ ކަމަށް ފެނަކަ ފުވައްމުލައް އިން ހާމަކޮށްފިއެވެ. މާދަމާ، 14 ޖެނުއަރީ 2020 ވާ އަންގާރު ދުވަހު


SunOnline: India consulate in raajje ah ves Addu ah ves othee faidhaa: Nasheed\nއިންޑިއާ ކޮންސިއުލޭޓުން ރާއްޖެއަށް ވެސް އައްޑޫއަށް ވެސް އޮތީ ފައިދާ: ނަޝީދު\nއައިޝަތު ފަރީޙާ 05 Jun 2021, 14:45\nއިންޑިއާގެ ބޮޑުވަޒީރު ރައްޔިތުންގެ މަޖިލީހުގައި -- ފޮޓޯ/ މަޖިލިސް\nއައްޑޫ ސިޓީ ގައި އިންޑިއާގެ ކޮންސިއުލޭޓެއް ގާއިމް ކުރުމުން ރާއްޖެ އަށްވެސް އަދި އައްޑޫ އަށް ވެސް ލިބެން އޮތީ ފައިދާ ކަމަށް ރައްޔިތުންގެ މަޖިލީހުގެ ރައީސް ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު ކުރެއްވި ޓްވީޓެއްގައި ވިދާޅުވީ އައްޑޫ ވިސްނުމަކީ އަބަދު ވެސް ދުނިޔެއަށް ހުޅުވިފައިވާ ވިސްނުމެއް ކަމަށެވެ.\n"އަމިއްލަ ނޭފަތު ކުރީގައި ތަޅުލެވިފައި ނުވާ ވިސްނުމެއް. އައްޑޫގައި އިންޑިއާ ކޮންސިއުލޭޓެއް ގާއިމް ކުރުމުގެ ސަބަބުން އައްޑޫ އަށްވެސް އަދި ރާއްޖެ އަށް ވެސް ލިބެން އޮތީ ފައިދާ،" ރައީސް ނަޝީދު ވިދާޅުވި އެވެ.\nއަައްޑޫ ސިޓީގައި އިންޑިއާގެ ކޮންސިއުލޭޓެއް ގާއިމް ކުރަން ނިންމީ އިންޑިއާގެ ޔޫނިއަން ކެބިނެޓް ބައްދަލުވުމެއްގަ އެވެ. އެ ނިންމުމާ ގުޅޭ ގޮތުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވީ ދެ ގައުމުގެ ޑިޕްލޮމެޓިކް ގުޅުމުގެ ތެރެއިން އެއް ފަރާތުން އަނެއް ފަރާތަކަށް އެދޭ އެދުންތައް ފުރިހަމަކުރަން ދެކެވެން ޖެހޭ ވާހަކަތައް އެކަމުގައި ދެކެވޭނެ ކަމަށެވެ. އެކަމާ ގުޅިގެން ރާއްޖެއިން ވަކި ގޮތެއް ރަސްމީކޮށް ނުނިންމާ ކަމަށް ވެސް ރައީސް މީގެ ދެ ހަފްތާ ކުރިން ވިދާޅުވި އެވެ.\nއިންޑިއާ ކޮންސިއުލޭޓެއް އައްޑޫގައި ގާއިމް ކުރަން ނިންމުމުން އައްޑޫ އަށް ނިސްބަތްވާ ބައެއް މީހުންނާއި ދިވެހި އެހެން ރައްޔިތުން ވެސް ދަނީ ނުރުހުން ފާޅުކުރަމުންނެވެ. ކޮންސިއުލޭޓަކުން ގެނެވޭނެ ތަރައްގީ އެއް ނޯންނާނެ ކަމަށް ބުނެ ދަނީ އިންޑިއާގެ ނިންމުމާ ދެކޮޅަށް ސޯޝަލް މީޑިއާގައި ކެމްޕެއިން ވެސް ކުރަމުންނެވެ.


Raees Yameen ge massalaiga hukum ivvun November 28 gai - vNews.mv\nމިއަދުގެ ޝަރީއަތުގެ އަޑުއެހުމުގައި ރައީސް ޔާމީން ވާހަކަފުޅު ދައްކަވަނީ:\nރައީސް ޔާމީންގެ މައްސަލާގައި ހުކުމް އިއްވުން ނޮވެމްބަރ 28 ގައި\nސައިފް އަޒްހަރު 17 November 2019, 14:30\nރައީސް އަބްދުﷲ ޔާމީންގެ މައްޗަށް އުފުލާފައިވާ މަނީލޯންޑަރިންގެ ދައުވާގެ ޝަރީއަތް ނިމި، މައްސަލާގައި ހުކުމް އިއްވުން މި ނޮބެމްބަރުމަހުގެ 28 ވަނަ ދުވަހަށް ތާވަލް ކޮށްފިއެވެ.\nމައްސަލާގައި ހުކުމް އިއްވުން ނޮވެމްބަރ 28 ގައި އޮންނާނެކަން ހާމަކުރެއްވީ، މިމައްސަލާގައި މިއަދު ބޭއްވި ޝަރީއަތުގެ އަޑުއެހުމުގައި، ކްރިމިނަލް ކޯޓު ހިންގެވުމާ ވަގުތީގޮތުން ހަވާލުވެވަޑައިގެން ހުންނެވި އިސް ގާޟީ އަލީ ރަޝީދެވެ. ވިދާޅުވީ، މައްސަލާގައި ގޮތެއް ނިންމުން އޮންނަނީ އެދުވަހުގެ މެންދުރުފަހު 13:30 ގައި ކަމަށެވެ.\nމިއަދުގެ ޝަރީއަތުގެ އަޑުއެހުން ކުރިއަށް ގެންދިޔައީ،5ފަނޑިޔާރުންގެ ބެންޗަކުންނެވެ.\nއިސް ގާޟީ އަލީ ރަޝީދު ރިޔާސަތު ބެލެހެއްޓެވި މިއަދުގެ ޝަރީއަތުގެ މަޖިލީހުގައި ގާޟީ އަލީ ރަޝީދު ވިދާޅުވީ، މައްސަލަ ބެލުމަށް5ފަނޑިޔާރުން ހިމެނޭ ބެންޗެއް އެކުލަވާލެއްވީ، ދައުވާ ލިބޭ ފަރާތުން އެކަމަށް ސިޓީއަކުން ކޯޓުގައި އެދިވަޑައިގެންފައިވާތީ ކަމަށެވެ.\nގާޟީ ދެއްވި ފުރުސަތުގައި ވާހަކަ ދައްކަވަމުން ރައީސް ޔާމީންގެ ގާނޫނީ ވަކީލުންގެ ޓީމުގައި ހިމެނިވަޑައިގަންނަވާ ގާނޫނީވަކީލު ވިދާޅުވީ، ފަނޑިޔާރުންގެ ބެންޗުގައި ހިމެނިވަޑައިގަންނަވާ ގާޟީ އަލީ ރަޝީދުއަށް ދައުވާ ލިބޭ ފަރާތުން އިތުބާރު ނުކުރާ ކަމަށާއި، އަލީ ރަޝީދު ބެންޗުގައި އިންވައިގެން އިންސާފު ލިބިދެވޭނެ ކަމަށް ދައުވާ ލިބިދޭ ފަރާތުން ގަބޫލު ނުކުރާ ކަމަށެވެ.\nއަދި އެކަމާމެދު އަލީ ރަޝީދު އަމިއްލަފުލަށް ވިސްނާވަޑައިގަތުމަށާއި، އިޢުތިރާޒާމެދު ގޮތެއް ނިންމަން އެދިވަޑައިގެންނެވިއެވެ. އަދި އެހެން ގާޟީންނަށް އިތުބާރުކުރައްވާ ކަމަށްވެސް ވިދާޅުވިއެވެ.\nމިއަދުގެ ޝަރީއަތުގެ އަޑުއެހުމުގައި ފުރުސަތު ހޯއްދަވައިގެން ރައީސް ޔާމީން ވިދާޅުވީ، އެމަނިކުފާނަކީ ކޯޓުން އިންސާފު ލިބިފަވާ މީހެއް ނޫން ކަމަށާއި، ދައުވާއާ ނުގުޅޭ މައްސަލައެއްގައި އެމަނިކުފާނު ވަނީ ޖަލަށްލައި އިންސާފުން މަހްރޫމް ކޮށްފައި ކަމަށެވެ. އަދި އެމަނިކުފާނު ކުރެއްވި މަސައްކަތުން ހޯއްދަވައި ބޭންކަށް ޖަމާކޮށްފައިވާ ފައިސާ ފްރީޒްކޮށްފައިވާ ކަންވެސް ފާހަގަ ކުރެއްވިއެވެ.\nއިސް ގާޟީ އަލީ ރަޝީދާ ގުޅޭގޮތުން ރައީސް ޔާމީން ވިދާޅުވީ، ގާޟީ އަލީ ރަޝިދާއާމެދު ހިތް ނުތަނަވަސްވާ ކަންތައްތަކެއް އެބަހުރި ކަމަށާއި، އެހެންކަމުން މައްސަލައާއިގެން ކުރިއަށް ދިއުމުގައި އެކަމަށް ރިއާޔަތްކޮށްދެއްވުމަށް އެދިވަޑައިގަންނަވާ ކަމަށެވެ. އިންސާފު ލިބޭގޮތަކަށް މައްސަލަ ކުރިއަށް ގެންގޮސްދިނުމަށް ރައީސް ޔާމީން އެދިވަޑައިގެންނެވިއެވެ.\nރައީސް ޔާމީނާއި، އެމަނިކުފާނުގެ ގާނޫނީ ވަކީލު ނުކުތާ ނެންގެވުމުން، 10 ވަރަކަށް މިނެޓަށް ޝަރީއަތް މެދުކަނޑާލެއްވިއެވެ. އެއީ، ފަނޑިޔާރުންގެ ބެންޗުން އިތުރަށް މަޝްވަރާކޮށް ގޮތެއް ނިންމެވުމަށެވެ.\nއެއަށްފަހު ޝަރީއަތުގެ މަޖިލީސް އަލުން ފެށުމަށްފަހު އިސް ގާޟީ އަލީ ރަޝީދު ވިދާޅުވީ، އެމަނިކުފާނު މީޑިއާއާ ހިއްސާ ކުރެއްވި ވާހަކަތައް ފަނޑިޔާރުންގެ ގަވާއިދުގައި ބުނެފައިވާ ކަންތައްތަކަށް ނުފެތޭ ކަމަށް ބެންޗުން ނިންމާފައިވާ ކަމަށެވެ.\nއަދި މީޑިއާގައި ދެއްކެވި ވާހަކަތަށް ރިއާޔަތް ކުރައްވައި ގާޟީ އަލީ ރަޝީދު ވިދާޅުވީ، ކޯޓުގައި ހިނގަމުންދާ މައްސަލައާ ގުޅޭގޮތުން މީޑިއާއަށް އެއްވެސް މައުލޫމާތު ހިއްސާ ނުކުރައްވާ ކަމަށެވެ.\nގާޟީ އަލީ ރަޝީދު ވިދާޅުވީ، މައްސަލައިގެ ލިއުންތައް ބަލައި ރަނގަޅަށް ދިރާސާ ކުރުމަށްފަހު ފަނޑިޔާރުންގެ ބެންޗުން މައްސަލާގައި އިންސާފުވެރި ފައިސަލާއެއް ކުރައްވާނެ ކަމަށެވެ. އެކަމުގައި އެއްވެސް ފަނޑިޔާރަކު ވަކި ފަރާތަކަށް ނުޖެހޭނޭ ކަމަށްވެސް ވިދާޅުވިއެވެ.\nރާއްޖެ ރައީސް ޔާމީން


Kulee ge 70 percent sarukaarun dhinumah govaalaa garaareh hushahalhaifi\nކުލީގެ 70 ޕަސެންޓް ސަރުކާރުން ދިނުމަށް ގޮވާލާ ގަރާރެއް ހުށަހަޅައިފި\nކާށިދޫ ދާއިރާގެ މެންބަރު އަދި ޑީއާރުޕީގެ ލީޑަރު އަބްދުﷲ ޖާބިރު: ކުލީގެ 70 ޕަސެންޓް ސަރުކާރުން ދޭން ގޮވާލާ ގަރާރެއް ހުށަހެޅުއްވި -- ފޮޓޯ: މަޖިލީސް\nމާލޭގައި ކުއްޔަށް ދިރިއުޅޭ މީހުންގެ ތެރެއިން ތަނަވަސްކަން ކުޑަ މީހުނަށް ކުލީގެ 70 ޕަސެންޓް ސަރުކާރުން ދޭ ގޮތަށް ރައްޔިތުންގެ މަޖިލީހަށް ގަރާރެއް ކާށިދޫ ދާއިރާގެ މެންބަރު އަދި ޑީއާރުޕީގެ ލީޑަރު އަބްދުﷲ ޖާބިރު ހުށަހަޅުއްވައިފި އެވެ.\nމަޖިލީހުގެ މިއަދުގެ ޖަލްސާގައި މި ގަރާރު ހުށަހަޅުއްވަމުން ޖާބިރު ވިދާޅުވީ، މާލެއަށް ޖަމާ ކުރުމުގެ ސަގާފަތެއް މާ ކުރީއްސުރެން ވެސް އޮތުމުން، މާލޭގައި ދިރިއުޅޭން ގިނަ އަދަދެއްގެ މީހުނަށް މަޖުބޫރު ވެފައިވާ ކަމަށެވެ. ރާއްޖޭގެ ގިނަ މީހުން އުޅެނީ މާލޭގައި ކަމަށްވީއިރު، އޭގެ ތެރެއިން ގިނަ މީހުން ދިރިއުޅެމުންދަނީ ކުއްޔަށް ކަަމަށާއި ކުލީގެ އަގު ވެސް ދަނީ ދުވަހުން ދުވަހަށް އިތުރުވަމުން ކަމަށް އޭނާ ވިދާޅުވި އެވެ.\n"މާލޭގައި ކުއްޔަށް އުޅޭ މީހުންނާއި މާލޭގައި ބޯހިޔާވަހިކަމެއް ނުލިބި ތިބި މާލޭގެ ރައްޔިތުންނަށް ބޯހިޔާވަހިކަން ދިނުމަކީ ކޮންމެ ރިޔާސީ އިންތިހާބެއްގައި ސިޔާސީ ލީޑަރުން ވާ ވައުދަކަށް ވީ ނަމަވެސް މިހާތަނަށް އައި އެއްވެސް ސަރުކާރަކަށް މި ވައުދެއް ނުފުއްދުނު، މި މައްސަލައަށް ހައްލެއް ގެނެސްދެވިފައެއް ނެތް،" ޖާބިރު ވިދާޅުވި އެވެ.\nބޯހިޔާވަހިކަމަކީ ރައީސް އިބްރާހިމް މުހައްމަދު ސޯލިހްގެ ވެސް ރިޔާސީ ވައުފުޅެއް ކަން ފާހަގަ ކުރައްވައި، ޖާބިރު ވިދާޅުވީ ސަރުކާރަށް އެ މީހުނަށް ބޯހިޔާވަހިކަން ހަމަޖެހެންދެން ހިނގާ މުއްދަތުގައި މާލޭގައި ކުއްޔަށް އުޅޭ މީހުންގެ ކުލީގެ 70 ޕަސެންޓް ދެއްކުމަށް ސަރުކާރަށް ލާޒިމު ކުރަން ގޮވާލައްވާ ކަމަށެވެ.\nގަރާރުގެ ބަހުސް ނިމި، ފަހުސް ބަސް ބުނަން ލިބުނު ފުރުސަތުގައި ޖާބިރު ވިދާޅުވީ، ބޯހިޔާވަހިކަމުގެ މައްސަލަ ހައްލު ކުރުމުގެ ގޮތުން ސަރުކާރުންނާއި މަޖިލީހުން ރަނގަޅު ފޯމިއުލާއެއް ނެރެން ޖެހޭ ކަމަށެވެ. އަދި ގަރާރުގައިވާ ކަންކަމަށް އަކުރުން އަކުރަށް ތާއީދު ނުކުރެވޭނަމަ، އެންމެނަށް އެއްބަސްވެވޭ ގޮތަށް ބަދަލު ކުރަން ގަރާރު ތަޅުމަށް ބަލައިގަނެ ކޮމިޓީއަށް ގެންގޮސް ދިރާސާ ކުރަން އޭނާ އެދިވަޑައިގެންނެވި އެވެ.\nމަޖިލީހުގެ ރައީސް މުހައްމަދު ނަޝީދު ވިދާޅުވީ ގަރާރުގެ އިބްތިދާއީ ބަހުސް ނިމުމުން، އެ ގަރާރު ތަޅުމަށް ބަލައިގަތުމާ ގުޅޭ ގޮތުން ގޮތެއް ނިންމުމަށް މަޖިލީހުގެ މިއަދުގެ ޖަލްސާގެ ވޯޓު ގަޑީގައި ވޯޓަށް އަހާނެ ކަމަށެވެ. މަޖިލީހުގެ ޖަލްސާތަކުގައި ވޯޓަށް އަހަން ޖެހޭ ކަންކަމުގައި ވޯޓަށް އަހަނީ ޖަލްސާ ބާއްވާ ދުވަހެއްގެ މެންދުރު ފަހު 1:30 ގަ އެވެ.


18 aharu nuvaa 33000 kudhin mi aharu kaivenyah hushahelhayne! | ThePress\n18 އަހަރު ނުވާ 33000 ކުދިން މިއަހަރު ކައިވެންޏަށް ހުށަހެޅޭނެ!\n01 July 2020, 10:08\nއަންހެން ކުދިންނަށް ކުރާ އަނިޔާއިން އެކުދިންގެ މުޅި އުމުރު ނަގާލާ: ޔޫއެންއެފްޕީއޭ\nއަންހެން ކުއްޖަކު މަގުމަތީގައި ހިނގާފައި ދަނީ / ފޮޓޯ: ސޯޝަލް މީޑިއާ\nއަންހެނުންނާ އަންހެން ކުދިންނަށް ކުރާ އެކި ކަހަލަ ލާއިންސާނީ އަނިޔާތައް ހުއްޓުވުމަށް މިހާރުން މިހާރަށް ހަލުވި ފިޔަވަޅުތަކެއް އަޅަންޖެހިފައި ވާ ކަމަށް، އާބާދީއާއި ބެހޭ އދގެ އިދާރާ ޔޫއެންއެފްޕީއޭއިން ގޮވާލައިފިއެވެ.\nޔޫއެންއެފްޕީއޭއިން މިކަމަށް ގޮވާލާފައިވަނީ ދުނިޔޭގެ އާބާދީގެ ހާލަތު ބަޔާންކޮށް ކޮންމެ އަހަރަކުވެސް އެ އިދާރާއިން ޝާއިއު ކުރަމުން އަންނަ ރިޕޯޓްގެ 2020 ވަނަ އަހަރުގެ އަދަދުގައެވެ.\nމިސްރުގެ އާބާދީގެ 50 ޕަސެންޓް މީހުން ގަބޫލުކުރާ ގޮތުގައި އަންހެން ކުދިން ހިތާނު ކުރުމަކީ ދީނީ ކަމެއް/ފޮޓޯ: ލަވްލޭސް\nދާއިމީ ގޮތެއްގައި ނަފްސާނީ އަދި ޖިސްމާނީ އަނިޔާއަށް ކޮންމެ އަހަރަކުވެސް އެތައް މިލިއަން އަންހެން ކުދިންނެއް ހުށަހެޅެމުން ދާ ކަމަށާ، މިކަން ހިނގަނީ އާއިލާއާއި ރަހުމަތްތެރިންނާއި މުޖުތަމައުއަށްވެސް އެނގިތިބޭ ހާލުގައި ކަމަށް ޔޫއެންއެފްޕީއޭގެ ރިޕޯޓްގައި ވަނީ ފާހަގަކޮށްފައެވެ.\nޔޫއެންއެފްޕީއޭގެ އެގްޒެކެޓިވް ޑައިރެކްޓާ ޑރ ނަތާލިއާ ކާނެމް ވިދާޅުވީ، އަންހެން ކުދިންނަށް ދެވޭ ލާއިންސާނީ އަނިޔާގެ ނޭދެވޭ އަސަރު ދިގު މުއްދަތަކަށް، ނުވަތަ މުޅި އުމުރަށްވެސް ދެމިގެންދާ ކަމަށާ، މިކަމުގެ ސަބަބުން ފުރިހަމަ އަންހެނަކަށް ވުމުގެ ހައްގުން އެ ކުދިން ނިގުޅައިގަނެވޭ ކަމަށެވެ.\nކަޝްމީރަށް ނިސްބަތްވާ ޒުވާން އުމުރުގެ އަންހެން ކުދިންތަކެއް/ފޮޓޯ: ޖިއޯޕޮލިޓިކަލް ނިއުސް އޭޝިއާ\n"އަމިއްލަ އިހުތިޔާރަކާ ނުލާ" މި ޝިއާރުގެ ދަށުން އެކުލަވާލާފައިވާ ދުނިޔޭގެ އާބާދީގެ ހާލަތު ބަޔާން ކުރާ ރިޕޯޓްގެ 2020 ވަނަ އަހަރުގެ އަދަދުގައި މައިގަނޑު ގޮތެއްގައި ހިމަނާފައިވަނީ އަންހެނުންނާ އަންހެން ކުދިންނަށް ދެވޭ ލާއިންސާނީ އަނިޔާއާއި ހަމަހަމަކަމުން އެއްކިބާވެތިބެ އަންހެން ކުދިންނާ އަންހެނުންނަށް ކުރާ އަނިޔާގެ މައްޗަށެވެ. މިފަދަ 19 ކަމެއްގެ މައްޗަށް މި ރިޕޯޓްގައި އަލިއަޅުވާލާފައިވެއެވެ. އޭގެ ތެރޭގައި، އުރަމަތީގެ ޖިސްމާނީ ހެދިބޮޑުވުމަށް ހުރަސް އެޅޭ ގޮތަށް ބައެއް ސަރަހައްދުގައި ހިންގަމުންދާ އަމަލުގެ ވާހަކައާއި، އަންހެން ކުއްޖާއަކީ ބިކުރުވެރިއެއްތޯ ކަށަވަރު ކުރުމަށް ހަދާ ޓެސްޓުތަކުގެ ވާހަކަ ވަނީ ފާހަގަކޮށްފައެވެ. އދއިން ކަނޑައަޅާފައިވާ ގޮތުގައި މި ކަންކަމަކީ އިންސާނީ ހައްގު ނިގުޅައިގަތުމުގެ އަމަލުތަކެކެވެ.\nޔޫއެންއެފްޕީއޭގެ ރިޕޯޓްގައި، އަންހެނުންނާ އަންހެން ކުދިންނަށް މައިގަނޑު3އަނިޔާއެއް ދޭކަން ވަނީ ފާހަގަކޮށްފައެވެ. އެއީ އަންހެން ކުދިން ހިތާނު ކުރުމާ، ޅަ އުމުރުގައި ކައިވެނި ކުރުވުމާ، އަންހެން ދަރިންގެ ބަދަލުގައި ފިރިހެން ދަރިން ބޭނުންވާ ބޭނުންވުމަށް ބައެއް އާބާދީތަކުގައި އޮންނަ ގަބޫލުކުރުންތަކެވެ.\nަކަޝްމީރުގެ އިންޑިއާއާއި ވީ ފަޅީގައި3އަހަރުގެ އަންހެންކުއްޖަކު ރޭޕްކުރި މައްސަލައާއި ގުޅިގެން ކުރިއަށްދިޔަ މުޒާހަރާގައި ދެމައިން ބައިވެރިވަނީ/ފޮޓޯ: ގެޓީ އިމޭޖަޒް\nދުނިޔޭގެ އެކި ކަންކޮޅުތަކުން މިއަހަރު އެކަނިވެސް 4.1 މިލިއަން އަންހެން ކުދިން ހިތާނު ކުރުމަށް ހުށަހެޅިގެންދާނެ ކަމަށް އދއިން ލަފާޚުރެއެވެ. އަދާ ހިސާބަށް އާދެވުނުއިރު 19 އަހަރުގެ 33000 ކުއްޖަކު ކައިވެނި ކުރަން ހުށަހެޅޭނެ ކަމަށް ރިޕޯޓްގައި ފާހަގަކޮށްފައިވާއިރު، މީގެ ތެރެއިން ގިނަ ކުދިން ކައިވެނި ކުރަންޖެހެނީ އެކުދިންނަށް ވުރެ އެތައް ތަނެއް ދޮށީ މީހުންނާ ކަމަށްވެސް އދއިން ބުނެއެވެ.\nމީގެ އިތުރުން އަންހެން ދަރިންނަށް ވުރެ ފިރިހެން ދަރިން ބޭނުންވާ އާއިލާތައް އިތުރުވަމުން އަންނަ ކަމަށާ، މިކަމުގެ ނަތީޖާއެއްގެ ގޮތުން އަންހެން ކުދިންނަށް އަޅާ ނުލެވޭ ތަން އައިސްފައިވާކަމަށް ޔޫއެންއެފްޕީއޭގެ ރިޕޯޓްގައި ބަޔާންކޮށްފައިވެއެވެ. ނަތީޖާއަކަށް ވަނީ އަންހެން ކުދިން ޅަފަތުގައި މަރުވުން ކަމަށް އދއިން ބުނެއެވެ. އަހަރެއްގެ މައްޗަށް 140 މިލިއަނެއްހާ އަންހެން ކުދިންނަށް މި ނުރައްކާ ކުރިމަތިވެއެވެ.\nޖެނީވާގައި ނޫސްވެރިންނާ މުހާތަބު ކުރައްވާ ވާހަކަދައްކަވަމުން ޔޫއެންއެފްޕީއޭގެ ޖެނީވާ ޑައިރެކްޓާ މޮނީކާ ފޭރޯ ވިދާޅުވީ، އަންހެނުންނާ އަންހެން ކުދިންނާ މެދު ލާއިންސާނީ އަނިޔާތަކެއް ދެވެމުންދަނީ ފިރިހެން ޖިންސުގެ ކުދިންނާ މީހުންނަށް ވުރެ އަންހެން ކުދިންނާ އަންހެނުން ނިކަމެތި ކަމަށް ބައެއް މުޖުތަމައުތަކުން ގަބޫލުކުރާތީ ކަމަށެވެ. ނަތީޖާއަކަށްވަނީ ޖިންސާނީ، އިގުތިސޯދީ އަދި އެނޫންވެސް ގޮތް ގޮތުން ފިރިހެނުންގެ މުށުތެރޭގައިވާ ބަޔަކަށް އަންހެނުންނާ އަންހެން ކުދިން ވެގެން ދިއުން ކަމަށާ، މިއީވެސް ނިގުޅައިގަނެވޭ އިންސާނީ ހައްގުތަކެއް ކަމަށް ފޭރޯ ވިދާޅުވިއެވެ.\nޔޫއެންއެފްޕީއޭގެ ރިޕޯޓް ބުނާ ގޮތުގައި މިހާރުން މިހާރަށް ފިޔަވަޅުތަކެއް ނާޅައިފިނަމަ، އަންހެނުންނާ އަންހެން ކުދިން ހުށަހެޅުންދާ ނުރައްކާތަކުގެ އަދަދު، ކުރިއަށް އޮތް އަހަރުތަކުގައި އެތައް ތަނެއް އިތުރުވެގެންދާނެއެވެ. މިފަދަ އަމަލުތައް ހުއްޓުވުމަށް އެކުލަވާލާފައިވާ މުއާހަދާތައް ބަލައިގެންފައިވާ ގައުމުތަކުންވެސް އެކަން ތަންފީޒު ކުރަންޖެހޭ ކަމަށް އދއިން ވަނީ ގޮވާލާފައެވެ. ގިނަ ގައުމުތަކަކުން މިކަމަށް ރިއާޔަތްކޮށް ގާނޫނުތައް އެކުލަވާލި ނަމަވެސް އެހާ ހިސާބުން ފަރުޖައްސާލެވެން ނެތްކަންވެސް އދއިން ފާހަގަކުރެއެވެ.\nމި ދަނޑިވަޅަކީ ކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމުގައި މުޅި ދުނިޔެ ތަފާތު މަރުހަލާއެއް ތަހައްމަލު ކުރަމުންދާ ދަނޑިވަޅަކަށްވާއިރު، މިހާތަނަށް ދުނިޔެއިން ނައްތާލެވިފައިވާ ނޭދެވޭ ބައެއް އާދަތައްވެސް އަލުން އާލާވުމުގެ ކޮޅުމަތި ފެންނަން ފަށާފައިވާކަމުގެ އިންޒާރު، އދއިން ވަނީ ދީފައެވެ.\nހިދުމަތްތަކާ ގިނަ މަޝްރޫއުތަކެއް6މަހެއްހާ ދުވަހަށް ހުއްޓާލާފައި ބާއްވަން ވެއްޖެނަމަ، އިތުރު 13 މިލިއަނެއްހާ އަންހެން ކުދިން ކައިވެންޏަށް ހުށަހެޅިގެން ދާނެ ކަމަށާ،2މިލިއަނެއްހާ ކުދިން ހިތާނުކުރުމުގެ ވޭން އުފުލަންޖެހޭނެކަމަށްވެސް އދއިން ވަނީ ލަފާކޮށްފައެވެ.\nރިޕޯޓް ކުޑަކުދިން ކުޑަކުދިން މީހުންނާއި އިނުން ކުޑަކުދިންނަށް ކުރާ އަނިޔާ ކޮވިޑް-19 އަންހެނުން އެބިއުސް ދުނިޔެ


Rayyithu meehaa beynunvanee ganduvareh noon! - vNews.mv\nޒަމްޢަތު އަޙްމަދު ވަޙީދު Male' | 16 July 2020, 00:00\nރާއްޖެއަކީ މި ސަރަހައްދަށް ބަލާއިރުވެސް ގިނަ ކަންތައްތަކުގައި ކުރި އަރާފައިވާ އަދި އަރަމުން އަންނަ ގައުމެކެވެ. މިސާލަކަށް ބަލާ ނަމަ އިންޓަނެޓްއެވެ. ރައްޔިތުންނަށް ބޭނުންވާ ބޯހިޔާވަހިކަމެވެ. މިއިން ކޮންމެ ކަމަކީވެސް އަތް ނުފޯރާ ފަށުގައި އެ ހިދުމަތްތަކާއި ކަންކަންވާ ''ރީތި'' ނަންތަކެކެވެ.\nވަރުވަރުގެ ވުޒާރާތަކާއި އިދާރާތަކާއި ކޮމެޓީތައްވެސް މި ރާއްޖޭގައި ހުރެއެވެ. ނަމަވެސް އާދައިގެ ރައްޔިތުމީހާއާއި ހަމައަށް ކަމެއް އަތުވެއްޖެނަމަ މިބުނާ ތަންތަނުގެ އަޑެއް ބަޑެއް ނީވެއެވެ.\nމިހާރު އެތައް ބަޔަކު ތޮއްޖެހިގެން އުޅެމުންދާ މާލޭގެ ބޯހިޔާވަހިކަމަކީވެސް މިފަދަ ކަމެކެވެ. ގިނަ ބަޔަކު އުޅެނީ ބޮޑު އަގުގައި ކުއްޔަށެވެ. މުޅި އޭޝިޔާ ސަރަހައްދުން ވެސް ބޯހިޔާވަހިކަމަށް އެންމެ ބޮޑު އަގެއް ދީގެން އުޅެނީ ރާއްޖޭގައި، ހާއްސަކޮށް މި ފުރަމާލޭގައި އުޅޭ މީހުންނޭ ބުނުމަކުން ދޮގަކަށް ނުވާނެއެވެ.\nކުޑަކުޑަ ކޮޓަރިތަކުގައި އެތައް ބަޔަކު ތޮއްޖެހިގެން އުޅެން ޖެހެނީ ކުއްޔަށް ދޭންޖެހޭ އަދަދު ބޮޑުވުމުންނެވެ. ދެކޮޓަރީގެ އެޕާޓްމަންޓެއްގެ އަގު އެވްރެޖްކޮށް އުޅެނީ ގާތްގަނޑަކަށް 16000 އާއި 25000 ދެމެދުގައެވެ. މީގެ އިތުރުން2ނުނީ3މަހުގެ އެޑްވާންސެއް ނަގައެވެ.\nމައިންބަފައިންނާއެކު ދިރިއުޅޭއިރު ލިބޭ ދަރިންނަށް 25 އަކަށް އަހަރު ވާއިރު، މާލޭގެ ގާތްގަނޑަކަށް 19 ގެއެއްގައި ދިރިއުޅެން ޖެހިފައި އެބަހުއްޓެވެ.\n30 އަހަރު ދުވަހު މާލޭގައި ދިރިއުޅޭ މީހާ އެއްތަނުން އަނެއް ތަނަށް ބަދަލުވަމުން ގޮސް، އެ މުއްދަތުގައި 20 ވަރަކަށް ގެއަށް ބަދަލުވާން ޖެހިފައި އެބަހުއްޓެވެ.\nއައިބޭގައި ދެ ކޮޓަރީގެ އެޕާޓްމަންޓްގެ އަގު ހުރި ގޮތް / ފޮޓޯ: އައިބޭ.ކޮމް\nމިގޮތަށް އެއްތަނުން އަނެއް ތަނަށް ބަދަލުވާން ޖެހުމުގެ ސަބަބުން އެތައް އާއިލާއެއް ބިކަވެ، ދިރިއުޅުމުގެ ހާލަތު ރެފިޔުޖީންގެ ދަރަޖައަށް ވެއްޓިގެންދެއެވެ. އާދައިގެ ވަޒީފާއެއް އަދާކުރާ މީހާއަށް ގެއަށް ގެންދަން އެންމެ ގިނަވެެގެން7ވަރަކަށް ހާސް ރުފިޔާ ލިބޭއިރު، ތަނުގެ ކުއްޔަށް އޭގެ ދެގުނަ ނޫނީ ތިންގުނަ ބޮޑު އަދަދެއް ދައްކަންޖެހެއެވެ. ގޭ ކުއްޔާ ނުބައްދަލު އާމްދަނީން މުޅި އާއިލާ ބަލަހައްޓަން ޖެހޭއިރު، ގޭގެ ކުލި ވެގެންދަނީ ގިނަ އާއިލާތަކަށް ތަހައްމަލުކުރަންޖެހިފައިވާ ހިތްދަތި ވޭނަކަށެވެ. އެތައް ދަރަނިތަކެއް ބޮލު އަޅައިގެން އުމުރު ދުވަހު ކުލި ދައްކަމުން ދިޔުމަކީ ދިވެހިންނަށް ލިބެންޖެހޭ ހައްގު މިންވަރެއް ނޫންކަން އާދައިގެ ރައްޔިތުމީހާ ގަބޫލުކުރެއެވެ.\nގާނޫނީ ރައްކާތެރިކަން ނުލިބުން\nދެކޮޓަރީގެ ކުޑަ އެޕާޓްމަންޓެއް ގާތްގަނޑަކަށް 16000 އާއި 25000 ދެމެދުގެ އަދަދަކަށް ހިފާއިރު އެޑްވާންސްއަށް ކަމަށް ބުނެ ނަގާ2މަހުގެ ނޫނީ3މަހުގެ ކުލި އެއީ "އަމޭ ގެންދާށޭ" ބުނާހެން ދޭން ޖެހޭ އެއްޗެއްކަން އެނގެނީ ކުއްޔަށް ދޭ ތަނުގެ މުއްދަތު ހަމަވެ ނޫނީ އެނޫންވެސް ކަމެއް ދިމާވެގެން ތަނުން ނުކުންނަން ޖެހުނީމަ އެވެ. ގިނަފަހަރަށް އެޑްވާންސް އަތުލިމީހާއަށް ގުޅޭ ގޮތެއް ނުވެއެވެ. ނޫނީ އެއްގޮތަކަށް ވެސް އުޅޭތަނެއްވެސް ނޭނގެނީއެވެ. އެހިސާބުން އަނެއްކާ ވަންނަން ހިފާ ތަނަށް ލޯނުތަކެއް ނަގައިގެން ވަންނަންވީއެވެ. ކެއުމާއި ބުއިން އިހަށް މަޑުޖައްސާލާފައި، އަނބިދަރިންގެ އެހެނިހެން ޒަރޫރީ ބޭނުންތައް ނުފުއްދާ، ވަޒީފާއަދާކުރާ ތަނަކުން ލިބޭ ކުޑަ މުސާރަކޮޅު ލޯނަށް ދައްކާލަ ދައްކާލާ ހުންނަންވީއެވެ.\nމާލޭގައި ދިރިއުޅޭ އާއިލާތަކުން ތަންތަން ކުއްޔަށް ހިފާއިރު ހަދާ އެގްރީމެންޓް ގިނަ ފަހަރަށް ވަނީ ބޭކާރު އެއްޗަކަށެވެ.\nލޭންޑްލޯޑުން ބޭނުން އަގެއް ކިޔައިގެން ގެދޮރު ކުއްޔަށް ދެނީއެވެ. އަދި ބޭނުން އިރަކު އަގަށް ބަދަލުތައް ގެންނައިރު ތަނުން ނުކުންނަން އެންގުން އޮންނަނީ އެމީހެއްގެ ''މޫޑާއި'' އެއްގޮތަށެވެ.\nއޭގެ ސަބަބުން ދިރިއުޅޭތަން ދޫކޮށް އެހެން ތަންތަން ހޯދަން މަޖުބޫރުވެގެންދެއެވެ. ނިކަމެތިވެގެންދާ މީހާއަށް ގާނޫނީ ގޮތުން އެކަމަށް ރައްކާތެރިކަމެއް ދެވިފައެއް ނުވެއެވެ.\nހުރިހާ މޮޅެއް މުއްސަނދި ފައިސާވެރިންނަށް!\nރާއްޖޭގެ ސިސްޓަމް އޮތީ ހުރިހާ މޮޅު ގޮތްތައް ފައިސާ އޮތް މީހުންނަށް ލިބިދެވޭ ގޮތަށެވެ. ހައުސިންގ ސްކީމްގެ ދަށުން އަޅާ ފުލެޓްތައް ދިނުމުގައި ވެސް ފެންނަމުންދަނީ މިކަމެވެ. ގިނަ ފައިސާ ލިބޭ މީހުންނަށް ގިނަ ފްލެޓް ލިބިދެވޭ ގޮތަށެވެ.\nމިފަދަ ހާލެއްގައި މާލޭގައި މީހުން އުޅެމުންދާތާ މިވީ ކިހާ ދުވަހެއްތޯއެވެ. މިކަމުން މިންޖުވެވޭނެ ގޮތެއް އޮތްތޯ އާދޭސް ނުކުރާ ސަރުކާރެއް އެބަ އޮތްތޯއެވެ. ކޮންމެ މީހަކުވެސް ބޭނުންވަނީ ލައްކައިން އެޑްވާންސް ނުދީ، ކުޑަ އަގެއްގައި އުޅެލެވޭނެ ބޯހިޔާވަހިކަމެކެވެ.\nއެކަަމަކު އެ ފުރުސަތު ދިވެހި ރައްޔިތުންގެ ތެރެއިން މާލޭގައި ބޮޑު އަގުގައި ކުއްޔަށް އުޅޭ މީހުންނަށް ނެތް ފަދައެވެ.\nރައްޔިތުމީހާ ބުނީ ކީކޭ؟\nހުޅުމާލޭގައި އެޅި7ހާސް ފުލެޓަކީ އެތައް ޒަމާންތަކެއް ވަންދެން ދިވެހި އާއިލާތައް ތަހައްމަލު ކުރަމުންދިޔަ މައްސަލަތަކަށް ބޭނުންވި އަވަސް ހައްލެކެވެ.\nހިނި ހޮރެއްގައި ތިބެފައި ކަކުނި ހޮރާކަށް ބަދަލުވާން ވެސް ރައްޔިތުން އެދެއެވެ.\nއެ ފުލެޓްތަކުގައި ހައްގުވެރިން ދިރިއުޅެން ފަށައިފިނަމަ ގެދޮރުވެރިކަމާ ގުޅިފައި ހުރި ވަރަށް ގިނަ މައްސަލަތަކަކަށް ކޮންމެވެސް ވަރެއްގެ ބަދަލުތަކެއް އަންނާނެއެވެ. ހާލުގައި އުޅެމުންދިޔަ އާއިލާތަކަށް އެ ފުލެޓްތައް ވެގެންދާނީ ގަނޑުވަރެއް ނޫނަސް، ހިތްހަމަ ޖެހުމެވެ.


ރަމަޟާން ސުވާލާއި ޖަވާބު\nރޯދައަށްހުރެ ދަތްއުނގުޅާ ބޭހުން ދަތްއުނގުޅުމުން ރޯދަ ގެއްލޭނެތޯއެވެ؟\n[މިހާތަނަށް މި ލިޔުން ކިޔާފައިވަނީ 2048 ފަހަރު]\nދަތްއުނގުޅާ ބޭހުން ދަތްއުނގުޅިއަސް ރޯދަ ނުގެއްލޭނެއެވެ. ނަމަވެސް ރޯދައަށްހުރެ ބޭހުން ދަތްއުގުޅާނަމަ ބޭހާ އެކުވެގެން ކުޅު ނުވަތަ އޭގެ ރަހަ އެތެރެހައްޓަށް ހިގައިދާނޭކަމަށް ފަރުވާ ތެރިވާންވާނެއެވެ. އެހެންވެ ޢިލްމުވެރިން ވިދާޅުވަނީ، ހުއްދަކަމުގައިވިއަސް މޮޅުއިތުރުވެގެންވަނީ ރޯދައަށް ހުންނަދުވަހުގެ ދުވާލުގެ ވަގުތުތަކުގައި ބޭހުން ދަތްނުއުގުޅުމެވެ. އެހެނީ ނޭގިހުއްޓާވެސް އެތެރެހައްޓަށް އޭގެއަސަރު ހިނގައިދާނޭތީއެވެ.\nރޯދައަށްހުރެ ދަތްއުނގުޅާ ބޭހުން ދަތްއުނގުޅުން ހުއްދަވާނެތޯއެވެ؟\n[މިހާތަނަށް މި ލިޔުން ކިޔާފައިވަނީ 1284 ފަހަރު]\nރޯދައަށްހުރެ ދަތްއުނގުޅުން ހުއްދައެވެ. ނަމަވެސް ދަތްއުނގުޅާއިރު ކުޅު ދިރުވިދާނޭކަމަށް ފަރުވާ ބަހައްޓަންވާނެއެވެ. އިރު މެދުޖެހުމަށްފަހު ދަތްއުގުޅުން މަކްރޫހަކަމުގައި ބައެއް ޢިލްމުވެރިން ވިދާޅުވެފައިވީ ކަމުގައިވިއަސް އެކަމާބެހޭ ދަލީލެއް އައިސްފައި ނެތުމުން މަކްރޫހަކަމެއް ކަމުގައި ނުބެލެވޭނެއެވެ. އެއާ ޚިލާފަށް ޙަދީޘްގައި އައިސްފައިވަނީ ދަތްއުނގުޅުމަކީ އަނގައިގެތެރެ ސާފުތާހިރު ކުރުވާ، އަދި ކަލާނގެ ލޯބިވެ ވޮޑިގެންވާ ކަމެއްކަމުގައެވެ.\nދަތް އުފުރުވައި، ދަތް ފިލްކުރުވާ އަދި ސާފުކުރުވާ، އައްސިކުރަންޖަހާ އިންޖެކްޝަނުން ރޯދަގެއްލޭނެތޯއެވެ؟\n[މިހާތަނަށް މި ލިޔުން ކިޔާފައިވަނީ 874 ފަހަރު]\nސ. ރޯދަމަހު ދުވާލު ދަތް އުފުރުވައި، ދަތް ފިލްކުރުވާ އަދި ސާފުކުރުވާ ހެދުމަކީ ކޮންކަހަލަ ކަމެއްތޯއެވެ. އަދި އައްސިކުރަންޖަހާ އިންޖެކްޝަނުން ރޯދަގެއްލޭނެތޯއެވެ؟\nރޯދައަށް ހުރެ އިންޖެކްޝަން ޖެހުމުން ރޯދަ ގެއްލޭނެތޯއެވެ؟\n[މިހާތަނަށް މި ލިޔުން ކިޔާފައިވަނީ 1340 ފަހަރު]\nމަސްގަނޑަށް ޖަހާ އިންޖެކްޝަންވިޔަސް ނާރަށް ޖަހާ އިންޖެކްޝަންވިޔަސް، އިންޖެކްޝަން ޖެހުމުން ރޯދައެއް ނުގެއްލޭނެއެވެ. އެހެނީ އިންޖެކްޝަނަކީ ކެއުމެއްވެސް ނޫނެވެ.\nނަމާދުތަކެއް ނުކޮށް ހުރި މީހަކު ........\n[މިހާތަނަށް މި ލިޔުން ކިޔާފައިވަނީ 2582 ފަހަރު]\n[މިހާތަނަށް މި ލިޔުން ކިޔާފައިވަނީ 626 ފަހަރު]\nނަމާދު ނުކުރާ މީހާ ހިފާ ރޯދަ ޞައްޙަ ވާނެތޯއެވެ؟ މިފަދަ މީހުންނަށް ދޭނެ ނަޞީޙަތަކީ ކޮބައިތޯއެވެ؟\n[މިހާތަނަށް މި ލިޔުން ކިޔާފައިވަނީ 774 ފަހަރު]\nނަމާދު ނުކޮށް ހިފާ ރޯދައަކުން އެއްވެސް މަންފާއެއް ނުކުރާނެއެވެ. އެހެނީ ޙަދީޘްފުޅުގައި އައިސްފައިވާ ފަދައިން ޤިޔާމަތްދުވަހު އަޅާއާ އެންމެ ފުރަތަމަ ސުވާލު ކުރެވޭނީ ނަމާދާ މެދުގައެވެ. ނަމާދު ފުރިހަމައަށް އަދާކޮށްފައިވާނަމަ އެހެން ޢަމަލުތައްވެސް ރަގަޅު ވެދާނެއެވެ. ނަމަވެސް ނަމާދު ނުކުރާ މީހެއް ނަމަ ދެން އޭނާ ކޮށްފައިވާ އެހެން އަޅުކަމަކަށް ބަލައެއްނުލެވޭނެއެވެ.\nރޯދައަށްހުރެ ލޮލަށް ބޭސް އެޅުމުން ރޯދަ ގެއްލޭނެތޯއެވެ؟\n[މިހާތަނަށް މި ލިޔުން ކިޔާފައިވަނީ 500 ފަހަރު]\nލޮލަށް ބޭސް އެޅުމަކުން ރޯދައެއް ނުގެއްލޭނެއެވެ. ބޭހުގެ އަސަރު ކަރުތެރެއަށް ކުރި ނަމަވެސް އެ ބޭސް ދިރުވާނުލާ ނަމަ ރޯދަ ޞައްޙަ ވާނެއެވެ.\n[މިހާތަނަށް މި ލިޔުން ކިޔާފައިވަނީ 451 ފަހަރު]\nމަސްގަނޑަށް ޖަހާ އިންޖެކްޝަން ވިއަސް ނާރަށް ޖަހާ އިންޖެކްޝަން ވިޔަސް، އިންޖެކްޝަން ޖެހުމަކުން ރޯދައެއް ނުގެއްލޭނެއެވެ. އެހެނީ އިންޖެކްޝަނަކީ ކެއުމެއް ނޫނެވެ. އަދި ބުއިމެއްވެސް ނޫނެވެ. އަދި ކެއިން ބުއިމުގެ ބަދަލުގައި ބޭނުން ކުރެވޭ އެއްޗެއްވެސް ނޫނެވެ. ނަމަވެސް ކެއިންބުއިމުގެ ބަދަލުގައި ޖަހާ\nގޭގައި ތަރާވީސް ނަމާދު ކުރެވިދާނެ ހެއްޔެވެ؟ އަދި ވިހި ރަކުޢަތައްވުރެ ގިނައިން ކުރެވިދާނެ ހެއްޔެވެ؟ ތަރާވީޙަކީ\n[މިހާތަނަށް މި ލިޔުން ކިޔާފައިވަނީ 1516 ފަހަރު]\nގޭގައި ތަރާވީސް ނަމާދު ކުރެވިދާނެ ހެއްޔެވެ؟ އަދި ވިހި ރަކުޢަތަށްވުރެ ގިނައިން ކުރެވިދާނެ ހެއްޔެވެ؟ ތަރާވީޙަކީ " ޤިޔާމު ލައިލް" ކަމުގައި ބެލެވިދާނެ ހެއްޔެވެ؟


“ގެވެށި ގުޅުން” ކެންޕެއިންގެ މަޖައްލާ “ސާސްތުރަ” ނެރެފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\n“ގެވެށި ގުޅުން” ކެންޕެއިންގެ މަޖައްލާ “ސާސްތުރަ” ނެރެފި\n“ގެވެށި ގުޅުން” ކެމްޕެއިންގެ ދަށުން މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްގެ ފަރާތުން މަޖައްލާއެއް ނެރެފިއެވެ. ގެވެށި އަނިޔާއިން ރައްކާތެރިވެފައިވާ މުޖުތަމަޢުއެއް ބިނާކުރުމަށް މަގުފަހިކުރުމުގެގޮތުން 2020 ވަނަ އަހަރު ފެށި “ގެވެށި ގުޅުން” ކެމްޕެއިންގެ ދަށުން ތައްޔާރުކުރި މި މަޖައްލާ ނެރެދެއްވީ މިއަދު ހެނދުނު ސްޓެލްކޯގެ އޮޑިޓޯރިއަމްގައި ބޭއްވުނު ޚާއްސަ ރަސްމިއްޔާތެއްގައި ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދެވެ. މި މަޖައްލާ ނެރުމަށް ބޭއްވި ރަސްމިއްޔާތުގައި ރައީސުލްޖުމްހޫރިއްޔާގެ އަނބިކަނބަލުންގެ އިތުރުން މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް ޢާއިޝަތު މުޙައްމަދުދީދީ އާއި ޕާކިސްތާނު ސަރުކާރުން ރާއްޖެއަށް ކަނޑައަޅުއްވާފައި ހުންނަވާ ސަފީރު ވައިސް އެޑްމިރަލް އަތަރް މުޚްތާރު ބައިވެރިވެ ވަޑައިގެންފައިވެއެވެ.\nމިނިސްޓްރީ އޮފް ޖެންޑަރ، ފެމީ އެންޑް ސޯޝަލް ސަރވިސަސްގެ ފަރާތުން “ސާސްތުރަ” މި ނަމުގައި މިއަދު ނެރުނު މަޖައްލާއަކީ 62 ޞަފްހާގެ އެކުލެވޭ މަޖައްލާއެކެވެ. މި މަޖައްލާގައި ގެވެށި އަނިޔާއަށް ހޭލުންތެރިކުރުމަށް ލިޔެފައިވާ އާޓިކަލްތަކުގެ އިތުރުން ގެވެށި ގުޅުން ބަދަހިކުރުމުގެ މުހިންމުކަމާއި، ގެވެށި ގުޅުން ބަދަހިކުރުމަށް ކުރެވޭނެ ކަންކަމާ ގުޅޭ މަޢުލޫމާތު އެކުލެވޭ އާޓިކަލް ހިމެނިފައިވާނެއެވެ. މީގެ އިތުރުން، ގެވެށި އަނިޔާއާ ގުޅުންހުރި މުހިންމު ބައެއް ސުވާލާއި އަދި އޭގެ ޖަވާބު ގެވެށި އަނިޔާ ލިބޭ ފަރާތްތަކަށް ރާއްޖެއިން ލިބެންހުރި ޙިދުމަތްތަކާ ގުޅޭ މަޢުލޫމާތު މި މަޖައްލާގައި ހިމެނިފައިވެއެވެ.\nމި މަޖައްލާގައި މިނިސްޓްރީގެ ފަރާތުން ކުރިއަށްގެންދިޔަ “ގެވެށި ގުޅުން ސާސްތުރަ” ޓީވީ ސީރީޒްގައި މެހުމާނުންގެ ގޮތުގައި ބައިވެރިވެވަޑައިގެންފައިވާ ފަރާތްތަކުން ވިދާޅުވެފައިވާ ވާހަކަފުޅުތަކުގެ ތެރެއިން އެންމެ ފާހަގަކޮށްލެވޭ ބައެއް ވިދާޅުވުންތަކާއި، ގެވެށި ގުޅުން ކެމްޕެއިންގެ ދަށުން މިހާތަނަށް ކުރިއަށްގެންދެވިފައިވާ ބައެއް ޙަރަކާތްތަކުގެ ފޮޓޯއާއި ކެމްޕެއިންގެ ދަށުން ފޯރުކޮށްދެވޭ މައިގަނޑު ބައެއް މެސެޖުތައްވެސް، އެއާ ގުޅުންހުރި އިލަސްޓްރޭޝަންއާއެކު ހިމެނިފައިވާނެއެވެ. އަދި، ހަމަ މިއާއެކު ގެވެށި އަނިޔާއަށް ހޭލުންތެރިކޮށްދޭނެ ކުރު ވާހަކަ އާއި ކޮމިކް އަދި ޅެންވެސް މި މަޖައްލާގައި ހިމަނާފައިވެއެވެ. “ސާސްތުރަ” މަޖައްލާގައި ހިމަނާފައިވާ އާޓިކަލްތައް ލިޔެފައިވާ ފަރާތްތަކުގެ ތެރޭގައި އިޖުތިމާޢީ މައްސަލަތަކާއި ގުޅޭ ޢިލްމު ހާޞިލްކުރައްވައިގެން ތިއްބެވި ބޭފުޅުންނާއި، ރާއްޖޭގެ ބައެއް މަޝްހޫރު ލިޔުންތެރިން ހިމެނެއެވެ.\nމިނިސްޓްރީގެ ފަރާތުން ކުރިއަށްގެންދާ “ގެވެށި ގުޅުން” ކެމްޕެއިންގެ ދަށުން މިހާތަނަށް ގިނަ ޙަރަކާތްތަކެއް ރާއްޖޭގެ އެކި ހިސާބުތަކުގައި ވަނީ ކުރިއަށް ގެންގޮސްފައެވެ.\n21 ރަޖަބް 1443\n22 ފެބުރުއަރީ 2022\n2022 ގެ ގްލޯބަލް ޑިސެބިލިޓީ ސަމިޓްގައި މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް ޢާއިޝަތު މުޙައްމަދުދީދީ ބައިވެރިވެވަޑައިގެންފި →\n← ގެވެށި ގުޅުން” ކެންޕެއިންގެ މަޖައްލާ “ސާސްތުރަ” ނެރުމުގެ ރަސްމިއްޔާތުގައި މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އަލްފާޟިލާ ޢާއިޝަތު މުޙައްމަދުދީދީ ދައްކަވާފައިވާ ވާހަކަފުޅު


ދ. އަތޮޅު މާގައުގައި ތަރައްޤީކުރާ ރިސޯޓް ސެޕްޓެމްބަރ މަހު ހުޅުވަނީ ދ. އަތޮޅު މާގައުގައި ތަރައްޤީކުރާ ރިސޯޓް ސެޕްޓެމްބަރ މަހު ހުޅުވަނީ\nދ. އަތޮޅު މާގައުގައި ތަރައްޤީކުރާ ރިސޯޓް ސެޕްޓެމްބަރ މަހު ހުޅުވަނީ\nދ. އަތޮޅު މާގައުގައި ތަރައްޤީކުރާ ރިސޯޓް\nދ. އަތޮޅު މާގައުގައި ތަރައްޤީކުރަމުންދާ ބަލޫނީ ރިސޯޓް އަންނަ ސެޕްޓެމްބަރ މަހުގެ ކުރީކޮޅު ހުޅުވުމަށް ތައްޔާރުވެއްޖެއެވެ.\nމި ރިސޯޓަކީ އިޓަލީގެ ކުންފުންޏެއް ކަމަށްވާ ބަލޫނީ ހޮޓެލްސްއިން ރާއްޖޭގައި ތަރައްޤީކުރާ ރިސޯޓެކެވެ. މިއީ އެ ކުންފުނިން ރާއްޖޭގައި ހުޅުވާ ފުރަތަމަ ރިސޯޓެވެ. އަދި މިއީ އިޓަލީގެ ކުންފުންޏަކުން ރާއްޖޭގައި ތަރައްޤީކުރާ ފަސް ތަރީގެ ފުރަތަމަ ރިސޯޓްވެސްމެއެވެ.\nމި ރިސޯޓުގައި ތިން ރެސްޓޯރެންޓާއި ސްވިމިން ޕޫލާއި، ސްޕާގެ އިތުރުން ޑައިވް ސެންޓަރެއް ހުންނާނެއެވެ. ބަލޫނީ ހޮޓެލްސްއިން މިހާރުވެސް އަންނަނީ ޔޫރަޕްގެ އެކި ހިސާބުތަކުގައި9ލަގްޒަރީ ހޮޓެލް ހިންގަމުންނެވެ.


(12.12.2014) ހުކުރު ދުވަހުގެ ބަޔާ ގުޅޭ ***************************\nމަސައްކަތް ނިންމާލުމަށް ފަހު ހަމްދާން ގެ އަށް ދާން އޮފީހުން ނިކުތެވެ. މަގުން މާދުރަށް ނުދެވެނީސް ތަންކޮޅެއް ކުރީގެ ރައްޓެއްސެއް ކަމަށްވާ ވިޖުދާން އާ ބައްދަލުވި އެވެ.\n"ހަމްޓީ މަޑުކޮށްބަލަ!" ވިޖުދާން ހަމްދާން އަށް ސްކޫލް އުޅުންއިރު ކިޔާނަމުން ގޮވާލި އެވެ.\n"ވިޖޫ! ކަލޭ ވާނެ ތިހެން ގޮވަން. މިތަނުން އޮފީސް މީހަކަށް ތި އަޑު އިވިއްޖިއްޔާ ކަންތަކާ ޖެހޭނެ. މިއީ ދިމާކުރާނެ ކަމެއް ނުފެނިފަ ތިބޭ ބައެއް އުޅޭތަނެއް.." ވިޖޫ ސައިކަލު ކައިރި އަށް މަޑުކޮށްލަމުން ބުންޏެވެ.\n"ހިނގާ ކޮފީ އެއް ބޯން.."\n"ވަރަށް ބިޒީކޮށް އުޅެފަ މިއައީ އެހެން ފަހަރަކުންދޯ.." ހަމްދާން ވަރުބަލިވެފައި ހުރިވަރުން ބުނެލި އެވެ.\n"އާން އޯކޭ! ކަލޭ އަރާ މަ ގެއަށް ވައްޓާލަ ދީފާނަން.."\nސްކޫލްގައި އުޅުންއިރު ވެސް ހަމްދާން ތަންތަނަށް ލައިދެނީ ވިޖުދާން އެވެ. އޭނާ އާއި ހަމްދާން ސްކޫލް ނިންމުމަށް ފަހު ބައްދަލުނުވާތާއެތަށް ދުވަހެއް ވެއްޖެ އެވެ. އެހެންވެ ދެ މީހުުން ސައިކަލުގައި ދިޔައިރު ވެސް ދިޔައީ ކެނޑިނޭޅި ވާހަކަ ދައްކަމުންނެވެ.\nވިޖްދާން ހަމްދާން ގޭ ކައިރި އަށް ބާލަފައި ގޮސްފި އެވެ. ސިޑިން އަރައިން ގޮސް ދޮރުގައި ހިފާލިއިރު ދޮރު ހުރީ ތަޅުނުލަ އެވެ. އަވަހަށް ގެ އަށް ވަދެ ގޭގެ އެތަން މިތަނަށް ނަޒަރު ހިންގާލައިފި އެވެ. މީހެއްގެ ހިލަމެއް ނުވި އެވެ.\n"މީހަކު ވަތްނަމަ ތަންތަން ހާވާފަ ހުންނާނީ.." ހަމްދާން ހިތާހިތުން ކިޔާލި އެވެ.\nކޮޓަރި އަށް ވަދެ އަލަމާރި އާއި ކަބަޑުތައް ވެސް ބަލައިިފި އެވެ. ހުރިހާ އެއްޗެއް ހަމަ އެވެ. ތަޅުލާފައި ހުރި އެއްޗެއްވިއްޔާ ހުރީ ތަޅުލާފަ އެވެ. ގޭގެ ދޮރުފިޔަވާ އެހެން ހުރިހާ ތަނެއް ވެސް ހުރީ ހަމްދާން ދިޔައިރު ހުރި ގޮތަށެވެ.\nހަމްދާން ގޮސް ކޮމްޕިއުޓަރު ކައިރީ އިށީނދެއްޖެ އެވެ. ކުއްލި އަކަށް ބަދިގެ ތެރެއިން އެއްޗެއް ވެއްޓިއްޖެ އެވެ. އަވަހަށް ގޮޮސް ބަލާލައިރު ކުޑަދޮރުކައިރީ އިން ޑަސްބިން އޮތީ ބަންޑުން ގޮސްފަ އެވެ. ކުޑަދޮރު ނުލައްޕާ ހުރިއްޔާ ބުޅަލުގެ އުނދަގޫ ވަރަށް ގިނައިން ޖެހެ އެވެ. އެހެންވެ ހަމްދާން މާ ބޮޑު ކަމަކަށް ނުހަދަ އެވެ. ބަދިގެ ތެރެ ސާފުކޮށް ނިންމާލުމަށް ފަހު އަނެއްކާ ވެސް ގޮސް ކޮމްޕިޓަރު ކައިރީ އިށީދެއްޖެ އެވެ.\nގޭތެރޭގައި މީހެއް އުޅޭހެން ހަމްދާނަށް ފުރަތަމަ ވިސްނުނަސް އިތުރު މީހަކު އެގޭގައި ނޫޅޭނެކަން ހަމްދާންނަށް އިނގެ އެވެ. މާލެ އަށް ހަމްދާން ކިޔަވަން އައިސް ކުރިން އުޅުނީ ދައްތައެއްގެ ގޭގެ އެވެ. އަދި ފަހުން ރާއްޖޭން ބޭރުން ކިޔަވައިން އައިސް އޭނާ ވަކިން އެކަނި އެޕާޓްމަންޓެއް ހިފި އެވެ.\nހަމްދާން އިނީ ކޮމްޕިޓަރު ކައިރީ އެއްޗެއް ލިޔާށެވެ. ކުއްލި އަކަށް ފަހަތުން މީހަކު އޭނާގެ ކަރުގައި ވަޅި ޖައްސާލައިފި އެވެ. އޭނާ ސިއްސައިން ދިޔަ ނަމަވެސް މާ ބޮޑަކަށް ތެޅޭކަށް ނުކެރުނެވެ.ވަޅީގެމިޔަ ހުރީ ލަގޮނޑި މަތީ ޖެހިފަ އެވެ.\n"އިތުރަށް އެންމެ ގުޑުމެއް ގެނަޔަސް މި ވަޅީގައި ހުރި ތޫނުކަން ދައްކާލަނަން..." ބަރު އަޑަކުން އަންހެނަކު ބުނެލި އެވެ.\nހަމްދާނަށް އެއީ އަންހެނެއްކަން އެނގުމުން ހިތް ކުޑަކޮށް މައިތިރިވި އެވެ. އެ އަށް ފަހު އެއް އަތުން ވަޅީގައި ހިފާ އަނެއް އަތުން އަހެން ކުއްޖާގެ އިސްތަށިގަނޑުގައި ހިފާ އުނގު މައްޗަށް ވައްޓާލައިފި އެވެ. ހަމަ އެބާރު މިނުގައި އުނގުން ބިންމައްޗަށް ކޮށްޕާލައިފި އެވެ.\n"އަރޫފާ ކައިރީ ކިތައް ފަހަރު ބުނާނަނީ އަހަރެން ކައިރީ ނުބުނެ މިގެއަށް ނާންނާށޭ. ކިހިނެއް މި ގެއަށް ވަނީ؟" ރުޅިއައިސްފައި ހަމްދާން ބުނެލި އެެވެ. އޭރު އަރޫފާ އޮތީ ޓައިލްސް މައްޗަށް ޖެހިފަ އެވެ.\n"ހަމް ތަޅުނުލާ ދަންޏާ ވަންނާނެ ދޯ؟" އަރޫފާ ކުރިން ވާހަކަ ދެއްްކި ބަރު އަޑުދޫކޮށްލައި އޭނާގެ ހަގީގީ އަޑުން، ލޯބިން ބުނެލި އެވެ.\n"ދެންހެވޭ އެއް ވެސް އެއްޗެއްގަ އަތްލިންތަ؟" ހަމްދާން ވެސް ރާގު ބަދަލުކޮށްލަމުން ބުނެލި އެވެ.\n"ނޫން! ވަޅީގެ އިތުރުން އެއްވެސް އެއްޗެއްގަ އަތް ނުލަން. ދެން ވަޅިނަގަން އުޅެނިކޮށް ޑަސްްބިން ވެއްޓުނީމަ ކުޑަދޮރު ހުޅުވިން..." އަރޫފާ އޭނާ ކަންތައް ކުރިގޮތް ކިޔައިދިނެވެ.\n"ބުނަން ވާހަކައެއް. އަރޫ އަކީ އަހަރެންގެ ބިޓުވިޔަސް މި ގެ އަށް ވަގަށް ވަދެވެގެން ނުވާނެ. މި ގެއަށް އަންނަންޏާ މީގެ ފަހުން ގުޅަންވާނެ. އަރޫ އަށް ހަމަ ރަނގަޅަށް އެނގޭނެ އޮފީސް އެއްޗެއް މަދުވެއްޖިއްޔާ އަހަރެން ހެސް ކިޔާފަ ރުޅި އަންނާނެކަން"\n"ސޮރީ!" ދެން އެހެނެއް ނުވާނެ.." ހަމްދާން ކޮނޑުގައި ފަހަތުން ބައްދާލަމުން އަރޫފާ ބުންޏެވެ.\nއަރޫ ހަމްދާންގައިގައި ބައްދާލުމުން އަނެއްކާ ވެސް އުނގު މައްޗަށް ވައްޓާލައިފި އެވެ. އަރޫ ވެއްޓުމާ އެކު ހަމްދާންގެ ލޮލަށް ބަލާލި އެވެ. އެ އަށް ފަހު ލޯބި ހިނިތުންވުމަކާ އެކު ލަދުވެތި ފާޑަކަށް މޫނު އަނެއް ފަރާތަށް އަނބުރާލި އެވެ. ހަމްދާން ގަދަކަމުން އަރޫގެ މޫނު އަނބުރާލައިފި އެވެ. އެ އަށް ފަހުއަރޫ އަތްދަނޑި މައްޗަށްލާ އުފުއްލާލުމަށް ފަހު ގޮނޑިން ތެދުވެ, ގޮނޑީގައި ބާއްވައިފި އެވެ. ދެން ތެދުވެ އައިސް އަލަމާރީ ފެން ފުޅިއެއް ނަގައި ބޯލުމަށް ފަހު ކޮޓަރިއާ ދިމާލަށް ހިނގައި ގަތެވެ. އަރޫ ވެސް ގޮނޑިން ތެދުވެ ހަމްދާން ފަހަތުން ކޮޓަރައި އަށް ދިޔަ އެވެ.


SunOnline: Corona ge aa variant ge asaru UK Market in fennany kudakoh\nރާއްޖެ އަންނަ ޔޫކޭ ފަތުރުވެރިންގެ އަދަދަށް އަސަރެއް ނުކުރޭ: ޓްރެވަލް އެޖެންޓުން\nއަހުމަދު މިޒްޔާލް 23 Dec 2020, 13:27\nޑިސެމްބަރު 17، 2020: ވެލާނާ އެއާޕޯޓަށް އައި ފަތުރުވެރިން- ސަން ފޮޓޯ/ ފަޔާޒު މޫސާ\nކޮރޯނާ ވައިރަސްގެ އައު ވައްތަރެއް އިނގިރޭސިވިލާތުގައި ފެތުރެމުންދިޔަ ނަމަވެސް އެގައުމުން ރާއްޖެއަށް އަންނަ ފަތުރުވެރިންގެ އަދަދަށް އަދި މާބޮޑު ބަދަލެއް ނާންނާނެ ކަމަށް ބައެއް ޓްރެވަލް އޭޖެންސީތަކުން ބުނެފި އެވެ.\nއެކަމާ ގުޅޭ ގޮތުން "ސަން"އާ މައުލޫމާތު ހިއްސާކުރި ޓްރެވަލް އެޖެންސީތަކުން ބުނި ގޮތުގައި މިހާތަނަށް ކޮންފާމް ކޮށްފައި ހުރި ބުކިންތަކަށް އެއްވެސް ކެންސަލޭޝަނެއް ނާދެ އެވެ.\n"ބުކިންތަކުން ކެންސަލޭޝަނެއް ނާދެ. މިފަހުން ކުއްލިއަކަށް ބުކިންތައް އިތުރުވެސްވި ޔޫކޭ ލޮކްޑައުންއަކަށް ގޮސްދާނެތީ. އެހެން ނަމަވެސް އައު ބުކިންތައް ލިބޭވަރު އެބަ މަދުވޭ." އިނާ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވި އެވެ.\nރާއްޖެއަށް ފަތުރުވެރިން އަންނަނީ ނެގެޓިވް ޕީސީއާރު ޓެސްޓު ހުށަހަޅައިގެންކަން ފާހަގަކުރައްވައި ފިރާގު ވިދާޅުވީ އައު ބުކިން ލިބޭ މިންވަރު މަދުވަނީ ހަމައެކަނި ކޮރޯނާގެ އައު ވޭރިއެންޓެއް އިނގިރޭސިވިލާތުގައި ފެތުރޭތީ ނޫން ކަމަށެވެ.\n"އިންކުއަރީއަށް އަހާފައި ކޮންފާމް ވާ އިންބައުންޑް ބުކިންސް ކުރިން ހުރީ 50 ޕަސެންޓުގައި. މިހާރު 33 ޕަސެންޓަށް ދަށްވެއްޖެ. މިހެން ދިމާވޭ ރިސޯތުތައް ފުލްވެ، ފްލައިޓްތަކުން ޖާގަ ނުލިބޭތީ." އޭނާ ވިދާޅުވި އެވެ.\nމީގެ އިތުރުން ކޮވިޑަށްފަހު ރާއްޖެއަށް އަންނަ އެއާލައިންތަކަށް ދިން ލުއިތަކުގެ ސަބަބުން ވެސް ފަތުރުވެރިން އައުން މަދުވެފައިވާ ކަމަށް އޭނާ ވިދާޅުވި އެވެ.\n"ވީއައިއޭއަށް އަންނަ ފްލައިޓްތަކަށް ހިލޭ ލޭންޑުކުރުމާއި ޕާކިން ދީފައި އޮތީ ލުއިތަކެއްގެ ގޮތުން. ފަހުން އެ ލުއިތަކަށް ބަދަލެއް ނާދޭ. ދެން ވާ ގޮތަކީ ހެނދުނު ޖައްސާ ބޮޑެތި ފްލައިޓްތައް ހަވީރު ވަންދެން ވެސް އޮންނަނީ ޕާކުކޮށްފައި. އިތުރު ފްލައިޓްތަކަށް ލޭންޑުކޮށްފައި ޕާކުކުރާނެ ޖާގައެއް ނެތް. މިހެން ވުމުގެ ސަބަބުން އެއާޕޯޓު ބާރުބޮޑުވޭ ވަރަށް ބޮޑަށް." ފިރާގު ވިދާޅުވި އެވެ.\nއޭނާ ލަފާކުރެއްވި ގޮތުގައި މިހާރު ހުރި ކޮންފާމް ކޮށްފައިހުރި ބުކިންތަކާއެކު ޔޫކޭ މާކެޓު ކުރިއަށް އޮތް ތިން ހަފުތާއެއްހާ ދުވަހަށް (ޖެނުއަރީ 15އާ ހަމައަށް) ހިފަހައްޓާލެވޭނެ އެވެ.\nކެޕިޓަލް ޓްރެވަލް އެންޑް ޓުއާސްގެ ސީއީއޯ ޔޫސުފް ރިއްފަތުވެސް ވިދާޅުވީ މިހާރު ހުރި ބުކިންތަކުން ކެންސަލޭޝަނެއް ނުލިބޭ ކަމަށެވެ.\n"ބުކިންސް އާދޭ، ރޫމް ނުލިބޭ މައްސަލަ އޮތީ. ހުޅުވާފައި ހުރި ހުރިހާ ރިސޯޓުތައް ފުރިފައި މިއޮތީ. ފަތުރުވެރިން ކިއުގައި ތިބީ ރާއްޖެއަށް އަންނަން." ރިއްފަތު ވިދާޅުވި އެވެ.\nއިނގިރޭސިވިލާތުގައި ކޮރޯނާ ވައިރަސްގެ އައު ވައްތަރެއް ފެތުރެން ފެށުމުން ބޭރުގެ ބައެއް ގައުމުތަކުން ދަނީ އެގައުމާ ދެމެދު އޮންނަ ވައިގެ ދަތުރުފަތުރު ވަގުތީގޮތުން މެދުކަނޑަމުންނެވެ. އޭގެ ތެރޭގައި ގިނައީ ޔޫރަޕާއި މެދުއިރުމަތީގެ ގައުމުތަކެވެ.


Thaaeedhu Dhavvumakun Jehilumeh Nuvey: Biden\nއަހަންނަކީ ބޮޑު ކުއްޖެއް، ތާއީދު ދަށްވުމަކުން ޖެހިލުމެއް ނުވޭ: ބައިޑަން\nއެމެރިކާގެ ރައީސް ޖޯ ބައިޑަން - ވިދާޅުވީ ތާއީދު ދަށްވުމަކުން ޖެހިލުންވެ ވަޑައިނުގަންނަވާ ކަމަށް\nގައުމުތަކުގައި ވެރިންނަށް އޮންނަ މަގުބޫލްކަމާއި ފަންނާނުންގެ މަޝްހޫރުކަން ބެލުމަށް ސާވޭކޮށް ހިޔާލު ހޯދަން ވޯޓްގަނައި އުޅެ އެވެ. މި އުސޫލުން އެންމެ ގިނައިން މިފަހަކަށް އައިސް މިނެ ކިރޭ އެއްބޭފުޅަކީ އެމެރިކާގެ ރައީސް ޖޯ ބައިޑަން އެވެ.\nޖޯ ބައިޑަން އެވެނިކަމެއް ކުރެއްވި ގޮތުން ތާއީދު ދަށަށް ގޮސްފި ކަމަށް ބުނެވޭއިރު މިވެނި ކަމެއް ކުރެއްވި ގޮތުން ކަރުތާ ފެނަށް ވެއްޓި ވަޑައިގެންފި ކަމަށް ވެސް ބުނެވެ އެވެ.\nއަފްޣާނިސްތާނުން އެމެރިކާ ސިފައިން ބޭލީ ބައިޑަން ވިދާޅުވެގެނެވެ. މިކަމާ ރުޅިގަދަވެފައި ތިބި އާންމުން ބުނަނީ ބައިޑަންގެ އަމަލުތަކުގެ ސަބަބުން ރޭޓިން ވަރަށް ބޮޑަށް ދަށްވެއްޖެ ކަމަށެވެ.\nއަފްޣާނިސްތާނުން ގެނެސް އެމެރިކާގައި ވަޒަންވެރި ކުރުވާ އަފްޣާން ރައްޔިތުންނަށް ޚަރަދު ކުރަން ކަނޑައަޅާފައި އޮތް ބޮޑު ބަޖެޓްގެ ސަބަބުން ވެސް މަގުބޫލްކަން ދިޔައީ ދަށަށް ކަމަށާއި ދެން ފެންނާނީ ބޮކިޖަހާފައި އަޑިއަށް ދާތަން ކަމަށް ވެސް ބުނެވެ އެވެ.\nމިހުރިހާ ޝަކުވާއަކަށް ޖަވާބު ދެއްވުމަށް ބައިޑަން ވިދާޅުވީ ދެތިން ޖުމުލައެކެވެ. ވިދާޅުވީ "އަހަންނަކީ ބޮޑު ކުއްޖެއް، ތާއީދު ދަށްވުމަކުން ޖެހިލުމެއް ނުވޭ" އެވެ.\nބައިޑަން ރިޕޯޓަރުންނަށް ވިދާޅުވި ގޮތުން ފާޑުކިއުންތަކާއެކު އުޅެން އޭނާއަށް އެނގިވަޑައިގަންނަވަ އެވެ. އަދި ވިދާޅުވީ ހާސްވާން ޖެހޭ އެއްވެސް ކަމެއް މެދުވެރިނުވާ ކަމަށާއި ފާޑުކިއުންތަކުން އެދެވޭ ނަތީޖާ ވެސް ނުކުންނާނެ ކަމަށެވެ.\nމިދާކަށް ދުވަހު ވަރަށް ކައިރި ކައިރިން ނެގި ދެ ވޯޓަކުން ދައްކާ ގޮތުން ބައިޑަންގެ ތާއީދު އޮތީ ވަތަށް ޖަހާފަ އެވެ.\nސީއެންއެންއިން ނެގި ވޯޓެއްގައި 69 ޕަސެންޓް ބުނެފައި ވަނީ ނުތަނަވަސްވެފައި ތިބި ކަމަށެވެ. އެހެން ނޫހަކުން މިއަހަރު ކުރީކޮޅު ނެގި ވޯޓަކުން ބައިޑަން ކަމުނުދާ ކަމަށް ބުނެފައި ވަނީ ހަ ޕަސެންޓެވެ. އެ ނޫހުން މިދާކަށް ދުވަހު ނެގި ވޯޓެއް ބުނާ ގޮތުން 43 ޕަސެންޓް ތިބީ މޮޅިންނެވެ.\nބައިޑަންއަށް ކުރިމަތިވެ ވަޑައިގެންނެވި އެންމެ ބޮޑެތި ކަންތައްތަކުގެ ތެރޭގައި އެމެރިކާގައި ކޮވިޑްގެ ހާލަތު ތައްކަތުކުރުމާއި އަފްޣާނުން އެމެރިކާ ސިފައިން ބޭލުން ހިމެނެ އެވެ.\nއެމެރިކާ އަފްޣާނިސްތާން ޕޮލިޓިކްސް + ކޮވިޑް-19 ޖޯ ބައިޑަން\nޑިމޮކްރަސީ ސަމިޓް: ޗައިނާ އުނިކޮށް ދައުވަތު ޓައިވާނަށް\nކަމަލާ ހެރިސް: ރައީސްކަމުގައި އެއްގަޑި 25 މިނެޓް


ޓީޗަރުންގެ މުސާރަ ރަނގަޅެއް ނޫން، އެކަން ރަނގަޅުކުރުމަށް މިދަނީ މަސައްކަތްކުރަމުން - ޑރ.ޢައިޝަތު ޢަލީ ޓީޗަރުންގެ މުސާރަ ރަނގަޅެއް ނޫން، އެކަން ރަނގަޅުކުރުމަށް މިދަނީ މަސައްކަތްކުރަމުން - ޑރ.ޢައިޝަތު ޢަލީ\nޓީޗަރުންގެ މުސާރަ ރަނގަޅެއް ނޫން، އެކަން ރަނގަޅުކުރުމަށް މިދަނީ މަސައްކަތްކުރަމުން - ޑރ.ޢައިޝަތު ޢަލީ\nރައިސުލްޖުމްހޫރިއްޔާގެ އޮފީހުގައި ބޭއްވި ނޫސްވެރިންގެ ބައްދަލުވުމުގައި، މިނިސްޓަރ އޮފް އެޑިއުކޭޝަން ޑރ.ޢާއިޝަތު ޢަލީ ވާހަކަފުޅުދައްކަވަނީ\nޓީޗަރުންގެ މުސާރައިގެ އޮނިގަނޑަށް ބަދަލުގެނައުމަށް މައްސަކަތް ކުރައްވަމުން ގެންދަވާކަމަށް، މިނިސްޓަރ އޮފް އެޑިއުކޭޝަން ޑރ.ޢާއިޝަތު ޢަލީ ވިދާޅުވެއްޖެއެވެ. މިނިސްޓަރ މިހެން ވިދާޅުވީ ރައިސުލްޖުމްހޫރިއްޔާގެ އޮފީހުގައި ބޭއްވި އެމިނިސްޓްރީގެ ނޫސްވެރިންގެ ބައްދަލުވުމުގައެވެ.\nއެޑިއުކެޝަން މިނިސްޓްރީން ރައީސުލްޖުމްހޫރިއްޔާގެ އޮފީހުގައި ބޭއްވި ނޫސްވެރިންގެ ބައްދަލުވުމުގައި ޕީއެސްއެމް ނިއުސްއިން ދެންނެވި ސުވާލަކަށް ޖަވާބުދެއްވަމުން މިނިސްޓަރ އޮފް އެޑިއުކޭޝަން ޑރ.ޢާއިޝަތު ޢަލީ ވިދާޅުވީ ޓީޗަރުންނަށް ދޭންޖެހޭ އުޖޫރައާއި ޢިނާޔަތްތައް އެންމެ ފުރިހަމައަށް ނުދެވޭކަމަށެވެ. އަދި ޓީޗަރުންކުރާ ބުރަ މަސައްކަތުގެ އަގު އަދާ ނުކުރެވޭނެކަމަށެވެ. އެހެންނަމަވެސް މިނިސްޓީރީން އަންނަނީ ޓީޗަރުންގެ ޙާލަތު ރަނގަޅުކުރުމަށް މަސައްކަތްކުރައްވަމުންކަމަށް މިނިސްޓަރ ވިދާޅުވިއެވެ.\nއެގޮތުން މިހާރު ރައީސް އޮފީހާއެކު މުސާރާއިގެ އޮނިގަނޑާމެދު މަޝްވަރާކުރެވި ބައެއް ބަދަލުތައް ގެނެސްފައިވާކަން ފާހަގަކުރައްވައި މިނިސްޓަރ ވިދާޅުވީ އިތުރުގަޑީގެ ޢިނާޔަތްތަކަށް ގެންނަންޖެހޭ ބަދަލުތައް ދެނެގަނެ ބަދަލުތަކެއް ގެނައުމުގެ މަސައްކަތް މިހާރުވެސް ކުރައްވަމުން ގެންދަވާކަމަށެވެ. މިނިސްޓަރ ވިދާޅުވީ މީގެ އިތުރު ޢިނާޔާތްތައް ހަމަޖެއްސުމަށްވެސް މަސައްކަތްކުރައްވަމުން އަންނަކަމަށެވެ.\nއައު މަންހަޖަށް ޓީޗަރުން އަހުލުވެރި ނުވާކަމަށް ބުނެ ޓީޗަރުން ޓީޗަރސް އެސޯސިއޭޝަނާ ޙިއްސާކޮށްފައިވާ މައްސަލަތަކާމެދު ސުވާލުކުރުމުން މިނިސްޓަރ އޮފް އެޑިއުކޭޝަން ޑރ.ޢާއިޝަތު ޢަލީ ވިދާޅުވީ މަންހަޖުގެ މަސައްކަތް ފަށަން ޖެހޭ ގޮތަށް ފެށިނަމަ މަންހަޖު ތަންފީޒުކުރަން ފަށާއިރު ޓީޗަރުން ތިބެންވާނީ އެކަމަށް އެންމެ ފުރިހަމަ ގޮތުގައި އަހުލުވެރިކުރެވިފައިކަމަށެވެ. އެހެނަމަވެސް މިހާރު ދަތިތަކެއް މެދުވެރިގެން ދަނީ އެގޮތަށް މަންހަޖަށް ޢަމަލުކުރަން ނުފަށާ އޮތުމުގެ ސަބަބުންކަމަށެވެ.\nމިހާރު މިކަން ކުރުމަށް ދަތިތަކެއް ހުރިކަމަށާއި ގޮންޖެހުންތަކާއެކުވެސް މިނިސްޓްރީން މަސައްކަތްކުރަމުންގެންދަނީ މަންހަޖަށް ޓީޗަރުން އަހުލުވެރިކުރުވާ އެންމެ ފުރިހަމަ ތަޢުލީމެއް ދަރިވަރުންނަށް ފޯރުކޮށްދިނުންކަމަށެވެ.\nއައު މަންހަޖަށް ޓީޗަރުން އަހުލުވެރިކުރުވުމަށް މިހާރުވެސް މާލޭގެ އިތުރުން ރ.އަދި ތ.އަތޮޅުގައި މިހާރުވެސް ޕްރޮގްރާމްތައް ހިންގަމުންދާކަމަށް އެޑިއުކޭޝަން މިނިސްޓްރީން ވިދާޅުވެއެވެ. އަދި އޮންލައިން ޕްލެޓްފޯމް ކެންވަސް މެދުވެރިކޮށް ވެސް ޓީޗަރުން ތަމްރީނުކުރުމުގެ މަސައްކަތްކުރަމުން އަންނަކަމަށް އެޑިއުކޭޝަނުން ވިދާޅުވެއެވެ.


ޖެންޑާ މިނިސްޓަރު، މަގާމުގެ ހުވާ ކުރައްވައިފި – Dhen.mv\nޖެންޑާ މިނިސްޓަރު، މަގާމުގެ ހުވާ ކުރައްވައިފި\nFebruary 9, 2020 - 9:15 pm\nޖެންޑާ މިނިސްޓަރުގެ މަގާމަށް އައްޔަން ކުރެއްވި އާއިޝަތު މުހައްމަދު ދީދީ، މަގާމުގެ ހުވާ ކުރައްވައިފިއެވެ.\nޢާއިޝަތު މުޙައްމަދު ދީދީ ވަޒީރުންގެ މަޖިލީހުގެ މެންބަރުކަމުގެ ހުވައިކުރެއްވީ، ރައީސުލްޖުމްހޫރިއްޔާގެ ކުރިފުޅުމަތީގައެވެ. ޢާއިޝަތު މުޙައްމަދުދީދީއަށް ހުވައިލައިދެއްވީ، ސުޕްރީމް ކޯޓުގެ ފަނޑިޔާރު އަލްއުސްތާޛު ހުސްނުއްސުޢޫދެވެ.\nޖެންޑާ މިނިސްޓަރުގެ މަގާމަށް އައިޝަތު މުހައްމަދު ދީދީ އައްޔަން ކުރެއްވީ، އެ މަގާމުގައި ހުންނެވި ޝިދާތާ ޝަރީފް އިސްތިއުފާ ދެއްވުމާ ގުޅިގެންނެވެ.\nޢާއިޝަތު މުޙައްމަދުދީދީ ޖެންޑަރ މިނިސްޓަރުގެ މަޤާމާ ހަވާލުވެވަޑައިގެންނެވުމުގެ ކުރިން ހުންނެވީ އިންޑިޔާއަށް ރާއްޖެއިން ކަނޑައަޅާފައި ހުންނަވާ ސަފީރުގެ މަޤާމުގައެވެ.\nއެކަމަނާ ވަނީ 2005 އިން 2008 އަށް މިނިސްޓަރ އޮފް ޖެންޑަރ އެންޑް ފެމިލީގެ މަޤާމު ފުރުއްވާފައެވެ. އަދި އިޖްތިމާޢީ ދާއިރާއިން ގިނަ އަހަރު ތަކެއްވަންދެން ގިނަގުނަ ޚިދުމަތްތަކެއް ކުރައްވާފައިވެއެވެ.\nމީގެ ތެރޭގައި ތަޢުލީމާއި، ކުޑަކުދިން އަދި އަންހެނުންގެ ޙައްޤުތައް ހިމާޔަތްކުރުމަށް ހިލޭ ސާބަހަށް ވަކާލާތުކުރެއްވުމާއި، ޖެންޑަރ އީކުއަލިޓީ ކައުންސިލްގެ ޗެއަރޕަރސަންކަމާއި، އ.ދ. ގެ ޓާސްކް ފޯސް އޮން ޖެންޑަރ ގެ މެންބަރުކަމާއި، އ.ދ. ގެ ޓާސްކް ފޯސް އޮން ޔޫތު އެންޑް އެޑޮލެސެންޓްސްގެ މެންބަރުކަމާއި، ޗިލްޑްރަންސް ހޯމް ގަވަރނިންގ ބޯޑުގެ ޗެއަރޕަރސަންކަމާއި، ކައުންސިލް ފޮރ ދި ރައިޓްސް އޮފް ޗިލްޑްރަންގެ ޗެއަރޕަރސަންކަމާއި، ސޮސައިޓީ ފޮރ ހެލްތު އެޑިއުކޭޝަންގެ މެންބަރުކަން ހިމެނެއެވެ.


ބޫޓާން ބަލިކޮށް ރާއްޖެއަށް ތިންވަނަ | Jazeera\tބޫޓާން ބަލިކޮށް ރާއްޖެއަށް ތިންވަނަ - Jazeera\nބޫޓާން ބަލިކޮށް ރާއްޖެއަށް ތިންވަނަ\nމުޙައްމަދު ޤާސިމް September 29, 2019 35 views0\nމިހާރު ނޭޕަލްގެ ވެރިރަށް ކަތުމަންޑޫގައި ކުރިއަށްދާ 18 އަހަރުން ދަށުގެ ސާފް ޗެމްޕިއަންޝިޕްގެ ތިންވަނަ ހޮވި މެޗުގައި ބޫޓާން އަތުން 1-0 އިން މޮޅުވެ ދިވެހިރާއްޖޭން އެ މުބާރާތުގެ ތިންވަނަ މަގާމު ހާސިލްކޮށްފިއެވެ.\nމިދިޔަ ހުކުރު ދުވަހު ކުޅެވުނު މި މުބާރާތުގެ ސެމީ ފައިނަލްގައި ގަދަފަދަ އިންޑިއާ އަތުން 4-0 ގެ ތަފާތަކުން ރާއްޖެ ބަލިވެ ފައިނަލަށް ދިއުމުގެ ފުރުޞަތު ގެއްލިފައިވާއިރު، ސެމީގައި ވާދަކުރެވުމަކީ ޔޫތު ލެވެލްގައި ރާއްޖެ އަށް ލިބުނު ރަނގަޅު ކާމިޔާބީއެކެވެ. އެންމެ ފަހުގެ ދެ މުބާރާތުުން ރާއްޖެ ކެޓީ ކުޅުުނު ހުރިހާ މެޗަކުން ބަލިވެ ގްރޫޕް ސްޓޭޖުންނެވެ.\nމި ފަހަރުގެ މުބާރާތުގައި ބޫޓާނާ ދެކޮޅަށް ގްރޫޕް ސްޓޭޖުގައި ކުޅުނު މެޗު 0-0 އިން އެއްވަރުވިއިރު، އިއްޔެ ކުޅުނު ތިންވަނަ ހޮވި މެޗުގައި ރާއްޖޭން ކާމިޔާބުކުރި ހަމައެކަނި ލަނޑުޖަހައިދިނީ އިބްރާހިމް އިމްރާން އެވެ.\nމިއަދު ކުޅުމަށް ހަމަޖެހިފައިވާ މި މުބާރާތުގެ ފައިނަލްގައި ބައްދަލުކުރާނީ ސެމީގައި ރާއްޖެ ބަލިކުރި އިންޑިއާ އާއި ބޫޓާންގެ މައްޗަށް 4-0 އިން ކުރިހޯދި ބަންގްލަދޭޝް އެވެ.


Rishvathu ge kuh himanaigen ithuru islaaheh Abdhuhraheem Majlis ah vahdhaifi\nރިޝްވަތުގެ ކުށް ހިމަނައިގެން އިތުރު އިސްލާހެއް އަބްދުއްރަހީމް މަޖިލީހަށް ވައްދައިފި\nޕީޕީއެމް އިން މިއަދު ބޭއްވި ނޫސްވެރިންގެ ބައްދަލުވުމުގައި އަބްދުއްރަހީމް ވާހަކަދައްކަވަނީ -- ފޮޓޯ | އަވަސް\nކޮރޮޕްޝަން ހުއްޓުވުމާއި ރިޝްވަތުގެ ކުށް ހިމެނޭ ގޮތަށް ގާނޫނުލްއުގޫބާތަށް އިތުރު އިސްލާހެއް ރައްޔިތުން މަޖިލީހުގެ ފޮނަދޫ ދާއިރާގެ މެންބަރު އަބްދުއްރަހީމް އަބްދުﷲ މަޖިލީހަށް ވައްދާފައިވާ ކަމަށް ޕީޕީއެމްގެ ޕީޖީ ގްރޫޕުން މިއަދު ބުނެފި އެވެ.\nއަބްދުއްރަހީމް އެ އިސްލާހު މަޖިލީހަށް ވައްދާފައިވާ ކަން ޕީޕީއެމްގެ ޕީޖީ ގްރޫޕުން މިއަދު ހާމަކޮށްފައި ވަނީ ގާނޫނުލް އުގޫބާތަށް ފޭދޫ ދާއިރާގެ މެންބަރު އިބްރާހިމް ދީދީ (އައިބީ) ހުށަހަޅާފައިވާ އިސްލާހުގައި ރިޝްވަތުގެ ކުށް ހިމެނިފައި ނުވާތީ އެކަމާ ކަންބޮޑުވުން ފާޅުކޮށް ވަރަށް ބޮޑަށް ފާޑު ކިޔުން އަމާޒުވެފައި ވަނިކޮށެވެ.\nއެ މައްސަލަ އޮޅުން ފިލުވައި ދިނުމުގެ ގޮތުން ޕީޕީއެމް އިން މިއަދު ބޭއްވި ނޫސްވެރިންގެ ބައްދަލުވުމެއްގައި އެ ޕާޓީގެ ޕީޖީ ގްރީޕް ލީޑަރު އަހުމަދު ނިހާން ހުސެއިން މަނިކު ވިދާޅުވީ ގާނޫނުލްއުގޫބާގަށް ގެންނަ އިސްލާހު ދެ ބަޔަކަށް ބެހިފައިވާ ކަމަށާއި އައިބީ ހުށަހެޅި އިސްލާހުގެ އިތުރުން އަބްދުއްރަހީމް ވެސް އެ ގާނޫނަށް އިސްލާހެއް ހުށަހަޅާފައިވާނެ ކަމަށެވެ. ނަމަވެސް އެ އިސްލާހު އާންމުކޮށްފައި ނުވާ ކަމަށާއި ނަމަވެސް އަބްދުއްރަހީމް ހުށަހެޅި އެ އިސްލާހުގައި ކޮރޮޕްޝަން ހުއްޓުވުމާއި ރިޝްވަތު މަނާ ކުރުމުގެ ކަންކަން ވަރަށް ފުޅާކޮށް ބަޔާންކޮށްފައިވާ ކަމަށް ނިހާން ވިދާޅުވި އެވެ. އެއީ މިހާރު ގާނޫނުލްއުގޫބާތުގައި އޮތް ވަރަށް ވުރެވެސް ބޮޑަށް ކަމަށް ނިހާން ވިދާޅުވި އެވެ.\n"510 ވަނަ މާއްދާއިން ފެއްޓިގެން 550 ވަނަ މާއްދާއާ ދޭ ތެރޭގައި 550 ވަނަ ބާބު ރިޝްވަތުގެ ކުށް، ކަނޑައެޅިގެން ތަފްސީލުކޮށް ބަޔާންކޮށް، އާންމުކޮށް އަމަލު ކުރަމުން މިދާ ކޮރޮޕްޝަން ހުއްޓުވުން މަނާ ކުރުމުގެ ގާނޫނަށް ވުރެ އެތަށް ތަނަކުން ފުޅާކޮށް އެތަށް ގޮތަކުން ކޮރޮޕްޝަން ހުއްޓުވުމަށްޓަކައި މާސިންގާ ބޮޑު ޗެޕްޓަރެއް އެކުލަވާލެވި އެ ބިލުވަނީ މަޖިލީހަށް ވަދެފައި،" ނިހާން ވިދާޅުވި އެވެ.\nރިޝްވަތު ކުށް ހިމަނައިގެން ގާނޫނުލްއުގޫބާތަށް އަބްދުއްރަހީމް ހުށަހެޅުއްވި އިސްލާހުގެ ފުރަތަމަ ކިޔުން މާދަމާ މަޖިލީހުގައި ވަނީ ތާވަލުކޮށްފަ އެވެ. ނިހާން ވިދާޅުވީ އެ ގާނޫނަށް އައިބީ ހުށަހެޅުއްވި އިސްލާހު ކޮމިޓީ އިން ނިންމާ ތަޅުމަށް ފޮނުވާފައިވީ ނަމަވެސް އެ އިސްލާހު މަޖިލީހުން ފާސްކޮށްފައި ނުވާ ކަމަށެވެ. އަދި މާދަމާ އަބްދުއްރަހީމްގެ ހުށަހެޅުއްވި އިސްލާހު ބަލައިގަތުމަށް ފަހު އެ ދެ އިސްލާހު އެކުގައި އަނބުރާ ކޮމިޓީއަށް ފޮނުވާނެ ކަމަށް ނިހާން ވިދާޅުވި އެވެ.\n"[އައިބީ ހުށަހެޅުއްވި] މި އިސްލާހުގެ ތެރެއަށް [އަބްދުއްރަހީމް ހުށަހެޅުއްވި] މި އިސްލާހު ދެބައި ގުޅިގެން ނިކުމެ ވޯޓަށް އަހާ ނިމުނީމަ ތިޔަ ވިދާޅުވާ މާއްދާގައި ނެތް ކަމަށް ވިދާޅުވި ނަމަ ރަނގަޅުވީސް، އެހެންވެ ކަނޑައެޅިގެން މައުލޫމާތުތައް ރަނގަޅަށް ސާފުނުކޮށް، ރައްޔިތުންނަށް އޮޅޭ ގޮތަށް އިދިކޮޅު ފަރާތްތަކުން ވާހަކަދައްކަވަނީ،" ނިހާން ވިދާޅުވި އެވެ.\nނިހާން ވިދާޅުވީ ގާނޫނުލްއުގޫބާތަށް އަލަށް ގެންނަ އިސްލާހުތަކާއި އެކު މަޖިލީހުން އެ މަސައްކަތް ނިމުމުން ދައުލަތާއި ސަރުކާރުގެ އެއްވެސް ބަޔަކު ރައްޔިތުންގެ ފައިސާ ފޮއްޗެއްގައި ވެސް ނުހައްގުން ޖެހުނަސް އެ މީހަކު ގާނޫނީ އިމުގެ ތެރެއިން ވަދެވި ހިފަހައްޓާލެވޭނެ ކަމަށެވެ. އަދި ކޮރޮޕްޝަން ހުއްޓުވުމަށް މިހާވަރަށް މަސަައްކަތް ކުރި އިތުރު ސަރުކާރެއް ނޯންނާނެ ކަމަށް ވެސް ނިހާން\nޕީޕީއެމް ރައްޔިތުންގެ މަޖިލިސް އަބްދުއްރަހީމް އަބްދުﷲ\n"ރިޔާސީ ބަޔާނަކީ ހިޔާލީ ހުވަފެނެއް"


ރައީސުލްޖުމްހޫރިއްޔާގެ ޝަރަފުގައި ސްރީލަންކާގެ ރައީސް މެންދުރުގެ ފަރިއްކޮޅެއް ބާއްވަވައިފި - The President's Office\nރައީސުލްޖުމްހޫރިއްޔާގެ ޝަރަފުގައި ސްރީލަންކާގެ ރައީސް މެންދުރުގެ ފަރިއްކޮޅެއް ބާއްވަވައިފި\n5 ފެބުރުވަރީ 2019، ރިފަރެންސް: 2019-109\nފުރަމާނަ ދަތުރުފުޅެއްގައި މިހާރު ސްރީލަންކާއަށް ވަޑައިގެން އުޅުއްވާ ރައީސުލްޖުމްހޫރިއްޔާ އިބްރާހިމް މުޙަންމަދު ޞާލިޙްގެ ޝަރަފުގައި ސްރީލަންކާގެ ރައީސް މައިތުރިޕާލަ ސިރިސޭނަ މިއަދު ބޭއްވެވި މެންދުރުގެ ފަރިއްކޮޅެއްގައި އެމަނިކުފާނު ބައިވެރިވެ ވަޑައިގެންފިއެވެ.\nސްރީލަންކާގެ ރައީސްގެ ދަޢުވަތަކަށް ރައީސުލްޖުމްހޫރިއްޔާ އެޤައުމަށް ކުރައްވާ މިދަތުރުފުޅުގައި އެމަނިކުފާނުގެ އަނބިކަނބަލުން ފަޒްނާ އަހުދުވެސް ބައިވެރިވެ ވަޑައިގަންނަވައެވެ. ރައީސުލްޖުމްހޫރިއްޔާގެ ދެކަނބަލުންގެ އިތުރުން ރައީސުލްޖުމްހޫރިއްޔާގެ އަރިހުގައި ވަޑައިގެންނެވި ދިވެހި ވަފުދަށް ސްރީލަންކާ ސަރުކާރުން ވަނީ ވަރަށް ހޫނު މަރުޙަބާއެއް ދަންނަވާފައެވެ.\nމިދަތުރުފުޅުގައި ދެޤައުމުގެ ވެރިން ބޭއްވެވި މަޝްވަރާތަކުގެ ސަބަބުން ދެޤައުމުން ޝައުޤުވެރިވާ ދާއިރާތަކުން އިތުރަށް ގުޅުން ބަދަހިވެގެންދާނެއެވެ.\nބިދޭސީން ގެނައުމުގެ ކޯޓާ ދޫކުރުމާއި، ބިދޭސީން ގެނައުމަށް ހުއްދަ ދިނުމާގުޅޭ މަސައްކަތް މިނިސްޓްރީ އޮފް އިކޮނޮމިކް ޑިވެލޮޕްމަންޓަށް ބަދަލުކުރެއްވުން\n15 ޖުލައި 2019, ދެންނެވުން\nރައީސުލްޖުމްހޫރިއްޔާ ގއ. ކަނޑުހުޅުދޫ ކައުންސިލަރުންނާއި ބައްދަލުކުރައްވައި މަޝްވަރާކުރައްވައިފި\n15 ޖުލައި 2019, ޚަބަރު\n15 ޖުލައި 2019, ނައިބު ރައީސްގެ ވާހަކަފުޅު\nރާއްޖެއަކީ މައިމީހާގެ ފަރާތުން ދަރިފުޅަށް އެޗް.އައި.ވީ އަދި ސިފިލިސް ވާސިލުނުވާ ޤައުމެއް ކަމުގައި ދުނިޔޭގެ ޞިއްޙަތު ޖަމްޢިއްޔާއިން ކަނޑައަޅައި، ލިޔުން ޙަވާލުކޮށްފި


Al'hiyyaa akee kobaa? Al'hiyyaa akee kobaa?\nބުރާސްފަތި 30 ޖުލައި 2020\n1. ސޫރަތުލް ކައުޘަރުގެ2ވަނަ އާޔަތް: (فَصَلِّ لِرَبِّكَ وَانْحَرْ) މާނައަކީ: "ފަހެ، ކަލޭގެފާނުގެ ވެރިރަސްކަލާނގެއަށް ކަލޭގެފާނު ނަމާދު ކުރައްވާށެވެ! އަދި قربان ކުރައްވާށެވެ!"\n2. ސޫރަތުލް އަންޢާމްގެ 162 ވަނަ އާޔަތް: (قُلْ إِنَّ صَلَاتِي وَنُسُكِي وَمَحْيَايَ وَمَمَاتِي لِلَّـهِ رَبِّ الْعَالَمِينَ) މާނައަކީ: "ކަލޭގެފާނު ވިދާޅުވާށެވެ! ހަމަކަށަވަރުން، ތިމަންކަލޭގެފާނުންގެ ނަމާދާއި، ތިމަންކަލޭގެފާނުގެ (އެހެނިހެން) އަޅުކަންތަކާއި، ތިމަންކަލޭގެފާނުގެ ދިރިހުންނެވުމާއި، ތިމަންކަލޭގެފާނުގެ އަވަހާރަވުންވަނީ، عالم ތަކުގެ ވެރި اللَّه އަށެވެ." މިއާޔަތުގައި މިވާ "ނުސުކު" ގެ މުރާދަކީ ކަތިލުމެވެ.\n3. ސޫރަތުލް ޙައްޖުގެ 34 ވަނަ އާޔަތް: (وَلِكُلِّ أُمَّةٍ جَعَلْنَا مَنسَكًا لِّيَذْكُرُوا اسْمَ اللَّـهِ عَلَىٰ مَا رَزَقَهُم مِّن بَهِيمَةِ الْأَنْعَامِ ۗ فَإِلَـٰهُكُمْ إِلَـٰهٌ وَاحِدٌ فَلَهُ أَسْلِمُوا ۗ وَبَشِّرِ الْمُخْبِتِينَ) މާނައަކީ: " نعم ސޫފީގެތެރެއިން އެކަލާނގެ އެއުރެންނަށް ދެއްވި ތަކެތީގެ މައްޗަށް (އެބަހީ: އެތަކެތި ކަތިލެވޭހިނދު) اللَّه ގެ اسم ފުޅު ނަންގަތުމަށްޓަކައި، ތިމަންރަސްކަލާނގެ ކޮންމެ أمّة އަކަށްވެސް قربان ކުރުމެއް ލެއްވީމެވެ. ފަހެ، ތިޔަބައިމީހުންގެ ކަލާނގެއީ، އެއްކައުވަންތަކަލާނގެއެވެ. ފަހެ، އެކަލާނގެއަށް ތިޔަބައިމީހުން ކިޔަމަންވެ، إسلام ވާށެވެ! އަދި ކިޔަމަންތެރިންނަށް ކަލޭގެފާނު އުފާވެރިކަމުގެ خبر ދެއްވާށެވެ!".\n1. وعن عبد الله بن عمر رضي الله عنهما قال : « أقام النبي صلى الله عليه وسلّم بالمدينة عشر سنين يضحي » رواه أحمد (4935) والترمذي (1507) ، وحسنه الألباني في مشكاة المصابيح ( 1475 ) މާނައަކީ: މާތްﷲ ރުއްސުންލެއްވި ޢަބްދުﷲ ބިން ޢުމަރުގެ ކިބައިން ރިވާވެގެންވެއެވެ. "ރަސޫލުﷲ ޞައްލަﷲ ޢަލައިހި ވަސައްލަމަ މަދީނާގައި ހުންނެވި ދިހައަހަރުވެސް ކޮންމެ އަހަރަކު އުޟްޙިޔާ ކަތިލައްވައެވެ".\n2. عن البراء بن عازب رضي الله عنه أن النبي صلى الله عليه وسلّم قال: «من ذبح بعد الصلاة فقد تم نسكه وأصاب سنة المسلمين » . رواه البخاري(5545 މާތްﷲ ރުއްސުންލެއްވި އަލްބައްރާއު ބިން ޢާޒިބްގެ ކިބައިން ރިވާވެގެންވެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. "ނަމާދު ފަހުން ކަތިލައިފިމީހާ އެމީހެއްގެ ނުސުކް ނުވަތަ ކަތިލުން ފުރިހަމަކޮށްފިއެވެ. އަދި މުސްލިމުންގެ ސުންނަތާ އެއްގޮތަށް ކަންތައްކޮށްފިއެވެ".\nروى أحمد (22475) عن بُرَيْدَةَ رضي الله عنه قَالَ : كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ لا يَغْدُو يَوْمَ الْفِطْرِ حَتَّى يَأْكُلَ ، وَلا يَأْكُلُ يَوْمَ الأَضْحَى حَتَّى يَرْجِعَ ، فَيَأْكُلَ مِنْ أُضْحِيَّتِهِ . ބުރައިދާ ރަޟިޔަﷲ ޢަންހު-ގެ ކިބައިން އިމާމް އަޙްމަދު ރިވާކުރެއްވި ޙަދީޘެއްގައިވެއެވެ. "ފިޠުރު ޢީދު ދުވަހު އެއްޗެއް ފަރިއްކުޅުއްވައިގެން މެނުވީ ކީރިތި ރަސޫލާ ޢީދުނަމާދަށް ނިކުމެވަޑައި ނުގަންނަވައެވެ. އަދި އަޟްޙާ ޢީދު ދުވަހު ޢީދުނަމާދުން އަވަދިވެ ވަޑައިގެން އެކަލޭގެފާނުގެ އުޟްޙިޔާ އިން މެނުވީ ފަރީއްނުކުޅުއްވައެވެ". والله أعلم.\n1. ނަޢަމް ޞޫފީގެ ތެރޭގައި ހިމެނޭ ޖަނަވާރަކަށްވުން، ސޫރަތުލް ޙައްޖުގެ 34 ވަނަ އާޔަތުގައި މާތްﷲ ވަޙީ ކުރައްވާފައިވެއެވެ. (وَلِكُلِّ أُمَّةٍ جَعَلْنَا مَنسَكًا لِّيَذْكُرُوا اسْمَ اللَّـهِ عَلَىٰ مَا رَزَقَهُم مِّن بَهِيمَةِ الْأَنْعَامِ ۗ فَإِلَـٰهُكُمْ إِلَـٰهٌ وَاحِدٌ فَلَهُ أَسْلِمُوا ۗ وَبَشِّرِ الْمُخْبِتِينَ) މާނައަކީ: " نعم ސޫފީގެތެރެއިން އެކަލާނގެ އެއުރެންނަށް ދެއްވި ތަކެތީގެ މައްޗަށް (އެބަހީ: އެތަކެތި ކަތިލެވޭހިނދު) اللَّه ގެ اسم ފުޅު ނަންގަތުމަށްޓަކައި، ތިމަންރަސްކަލާނގެ ކޮންމެ أمّة އަކަށްވެސް قربان ކުރުމެއް ލެއްވީމެވެ. ފަހެ، ތިޔަބައިމީހުންގެ ކަލާނގެއީ، އެއްކައުވަންތަކަލާނގެއެވެ. ފަހެ، އެކަލާނގެއަށް ތިޔަބައިމީހުން ކިޔަމަންވެ، إسلام ވާށެވެ! އަދި ކިޔަމަންތެރިންނަށް ކަލޭގެފާނު އުފާވެރިކަމުގެ خبر ދެއްވާށެވެ!". ނަޢަމް ޞޫފީގެ ތެރޭގައި ހިމެނެނީ ޖަމަލު، ގެރި އަދި ބަކަރިއެވެ.


ޗައިނާއަކީ ރާއްޖޭގެ ތަރައްގީގެ މުހިންމު ބައިވެރިއެއް: ރައީސް ސޯލިހު – Dhen.mv\nޗައިނާއަކީ ރާއްޖޭގެ ތަރައްގީގެ މުހިންމު ބައިވެރިއެއް: ރައީސް ސޯލިހު\nJanuary 6, 2020 - 8:24 pm\nޗައިނާއަކީ ރާއްޖޭގެ ތަރައްގީގެ މުހިންމު ބައިވެރިއެއްކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެއެވެ.\nރައީސް ސޯލިހު މިހެން ވިދާޅުވީ ޗައިނާއިން ރާއްޖެއަށް ކަނޑައަޅާފައި ހުންނަވާ ސަފީރު މިސްޓަރ ޖަންގް ލީ ޖޮންގްއާ ޗައިނާގެ ޗައިނާ މެޝިނަރީ އިންޖިނިއަރިންގ ކޯޕަރޭޝަން (ސީ.އެމް.އީ.ސީ)ގެ އޮފިޝަލުން އެމަނިކުފާނާ އެކު އިއްޔެ ބޭއްވި ބައްދަލުވުމުގައި ދެއްކެވި ވާހަކަފުޅުގައެވެ.\nމިބައްދަލުކުރެއްވުމުގައި މައިގަނޑުގޮތެއްގައި މަޝްވަރާކުރެވިފައި ވަނީ ރާއްޖެއާ ޗައިނާއާ ދެމެދު ގުޅުންބަދަހިކުރެވިދާނެ މައިގަނޑު ދާއިރާތަކާ ގުޅޭގޮތުންނެވެ. އެގޮތުން އުމުރާނީ ތަރައްޤީގެ ދާއިރާއިން ގުޅުން ބަދަހިކުރުމާ ގުޅޭގޮތުން މި ބައްދަލުކުރެއްވުމުގައި މަޝްވަރާކުރެވުނެވެ.\nޚާރިޖީ ވަޒީރު ޢަބުދުﷲ ޝާހިދާއި، މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަޙްމަދު މަޚްލޫފް ވެސް ބައިވެރިވެ ވަޑައިގެންނެވި މި ބައްދަލުކުރެއްވުމުގައި އޮލިމްޕިކްސް ކުޅިވަރުތައް ބޭއްވޭ ފެންވަރަށް ހުޅުމާލޭގައި ތަރައްޤީކުރުމަށް ހަމަޖެހިފައިވާ ސްޓޭޑިއަމްގެ ކުރެހުން ރައީސުލްޖުމްހޫރިއްޔާއާ ޙިއްސާކުރެއްވިއެވެ.\nމި ބައްދަލުވުމުގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ ދެއްކެވި ވާހަކަފުޅުގައި ޗައިނާއާ ރާއްޖެއާ ދެމެދު އޮންނަ ރަހުމަތްތެރިކަމުގެ ގުޅުން ފާހަގަކުރައްވައި ޗައިނާއަކީ ރާއްޖޭގެ ތަރައްޤީގެ މުހިންމު ބައިވެރިއެއްކަމުގައި ވިދާޅުވިއެވެ. އަދި ޗައިނާއިން ރާއްޖެއަށް ދޭ އެހީތެރިކަމާއި އުމުރާނީ ތަރައްޤީއަށް ދޭ އެހީތެރިކަން ރައީސުލްޖުމްހޫރިއްޔާ ފާހަގަކުރެއްވިއެވެ.


ބިދުޢައަކީ ކޮބައިކަން ދެނެގަތުން – DhiSalafiyyah\nބިދުޢައަކީ ކޮބައިކަން ދެނެގަތުން\n15/02/2012 ބިދުޢަ, ޢަޤީދާއާއި ފިރުޤާތައްއައްޝައިޚް މުޙައްމަދު ސިނާން\nހ. ލުޣަވީގޮތުން ބިދުޢަ:\nލުޣަވީގޮތުން (އެބަހީ ޢަރަބިބަހުގައި) ބިދުޢައަކީ ކުރިން އެއްވެސް މިސާލެއް އަދި ނަމޫނާއެއްނެތި ގެނެސްގަނެވޭ ކޮންމެކަމެކެވެ. އެގޮތުން ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((قُلْ مَا كُنْتُ بِدْعاً مِنْ الرُّسُلِ)) الأحقاف: ٩ މާނައީ: “ކަލޭގެފާނު ވިދާޅުވާށެވެ. ރަސޫލުންކުރެ އެންމެ ފުރަތަމަ ރަސޫލުކަން ގެނެސްގެންނެވި ބޭކަލެއްކަމެއްގައި ތިމަންނުވަމެވެ.” އެބަހީ، ރަސޫލުބޭކަލުންކުރެ އެންމެ ފުރަތަމަ ރަސޫލާކަމުގައި ތިމަންކަލޭގެފާނު ނުވަމެވެ. ތިމަންކަލޭގެފާނުގެ ކުރިން އެތައްއެތައް ރަސޫލުންނެއް ފޮނުއްވުނެވެ. އަދިވެސް ނަޞާރާއިންގެ ޙާލަތު ބަޔާންކުރައްވައި ވަޙީ ކުރައްވާފައިވެއެވެ. ((وَرَهْبَانِيَّةً ابْتَدَعُوهَا)) الحديد: ٢٧ މާނައީ: “ރާހިބުކަމަކީ (އެބަހީ: ދުނިޔެ އަޅާފައި އަޅުކަމުގެ ނަމުގައި ތިބުމަކީ) އެބައިމީހުން އަމިއްލައަށް އުފެއްދިކަމެކެވެ.”\nހަމައެފަދައިން، ﷲ ސުބުޙާނަހޫ ވަތަޢާލާއީ އެއްވެސް މިސާލެއްނެތި އުޑާއިބިން ހެއްދެވި އިލާހެވެ. އެއިލާހު ވަޙީ ކުރައްވާފައިވެއެވެ. ((بَدِيعُ السَّمَوَاتِ وَالأَرْضِ)) البقرة: ١١٧ މާނައީ: “(ﷲއީ) އިސްވެދިޔަ މިސާލަކާ ނުލައި އުޑާއިބިން ހެއްދެވި އިލާހެވެ.”(1)\nށ. ޝަރުޢުގައި ބިދުޢަ:\nއިސްލާމީ މަޞްދަރުތަކަށް ބެއްލެވުމަށްފަހު، ޝަރުޢުގައި ބިދުޢައިގެ ތަޢްރީފު ގިނަ ޢިލްމުވެރިންތަކެއް ތަފާތު ޢިބާރާތްތަކުން ބަޔާންކޮށްފައިވެއެވެ.\n* އިމާމުއް ޝާފިޢީ ކުރައްވާފައިވާ ތަޢްރީފް:\nއިމާމުއް ޝާފިޢީ ރަޙިމަހުﷲ ތަޢާލާ (އ. 204ހ.) ވިދާޅުވެފައިވެއެވެ. “ކަންތައްތަކުގައި އާކަމެއް ގެނެސްގަތުމުގައި ދެބައެއްވެއެވެ. އެއިގެތެރެއިން ފުރަތަމަ ބަޔަކީ: ކީރިތި ޤުރުއާން ނުވަތަ ސުންނަތާ ނުވަތަ އިޖުމާޢާ ނުވަތަ (ޞައްޙަ) އަޘަރަކާ ޚިލާފަށް ގެނެސްގަނެވޭ ކަންކަމެވެ. ފަހެ، މިއީ މަގުފުރެދިގެންވާ ބިދުޢައެކެވެ.”(2)\n* އިމާމުއް ނަވަވީއާއި އަލްޢިއްޒު ބުން ޢަބްދުއްސަލާމް ކުރައްވަފައިވާ ތަޢްރީފް:\nއިމާމުއް ނަވަވީ ރަޙިމަހުﷲ ތަޢާލާ (އ. 676ހ.) ވިދާޅުވެފައިވެ. “ޝަރުޢުގައި ބިދުޢައަކީ، ރަސޫލުﷲ ޞައްލަﷲ ޢަލައިހިވަސައްލަމަގެ ޒަމާނުގައި ނެތް ކަމެއް (ދީނުގެ ނަމުގައި) ގެނެސްގަތުމެވެ.”(3) މިފަދަ ޢިބާރާތަކުން އަލްޢިއްޒު ބުން ޢަބްދުއްސަލާމް (އ. 660ހ.) ވިދާޅުވެފައިވެއެވެ. “އެއީ (އެބަހީ ބިދުޢައަކީ) ރަސޫލުﷲ ޞައްލަﷲ ޢަލައިހިވަސައްލަމަގެ ޒަމާނުގައި ނެތް ކަމެއް (ދީނުގެ ނަމުގައި) ކުރުމެވެ.”(4)\n* ޝެއިޚުލް އިސްލާމް އިބްނު ތައިމިއްޔާ ކުރައްވާފައިވާ ތަޢްރީފް:\nޝެއިޚުލްއިސްލާމް އިބްނު ތައިމިއްޔާ ރަޙިމަހުﷲ (އ. 728ހ.) ވިދާޅުވެފައިވެއެވެ. “ދީނުގައި ބިދުޢަ ދަންނައެވެ. އެއީ ﷲއާއި އެއިލާހުގެ ރަސޫލާ ޝަރުޢުކޮށްދެއްވާފައިނުވާ ކަންކަމެވެ. އެއީ ވާޖިބުކޮށާއި، އިސްތިޙްބާބްކޮށް އަމުރުކުރައްވާފައިވާ ނުވާ ކަންކަމެވެ.”(5) އަދިވެސް ވިދާޅުވެފައިވެއެވެ. “ބިދުޢައަކީ އިޢްތިޤާދުގައާއި އަޅުކަމުގައި، ﷲގެ ފޮތާއި، (ނަބިއްޔާގެ) ސުންނަތާއި، އުއްމަތުގެ ސަލަފުންގެ އިޖްމާޢުއާ ޚިލާފުވާ ކޮންމެކަމެކެވެ.”(6)\nމިފަދަ އެތައް އިބާރާތަކުން ޢިލްމުވެރިން ބިދުޢަ ތަޢްރީފް ކޮށްފައިވެއެވެ. މިފަދަ ތަޢްރީފުތަކުގެ ތެރެއިން އެންމެ ފުރިހަމަ ޝާމިލު ތަޢްރީފެއް ކުރައްވާފައިވަނީ އިމާމުއް ޝާޠިބީ ރަޙިމަހުﷲ (އ. 790ހ.) އެވެ. އެކަލޭގެފާނު ބިދުޢައިގެ ތަޢްރީފުގައި ވިދާޅުވެފައިވެއެވެ. “عِبَارَةٌ عَنْ طَرِيْقَةٍ فِي الدِّينِ مُخْتَرَعَةٌ تُضَاهِي الشَّرْعِيَّةَ، يُقْصَدُ بِالسُّلُوكِ عَلَيْهَا الْمُبَالَغَةُ فِي التَّعَبُّدِ لِلَّهِ سُبْحَانَهُ” ޢިބާރާތުގެ މާނައީ: ” (ބިދުޢައަކީ) ﷲ ސުބުޙާނަހޫ ވަތަޢާލާއަށް އަޅުކަންކުރުމުގައި މޮޅުއިތުރުކުރުމުގެ މަޤްޞަދުގައި ޝަރުޢީގޮތަކާ ނުވަތަ ޢަމަލަކާ ވައްތަރުވާގޮތަށް ދީނުގައި ގެނެސްގަނެވޭ ކޮންމެ އާ ގޮތަކާއި ޢަމަލަކަށް ބޭނުންކުރާ ޢިބާރާތެކެވެ.”(7)\nބަޔާންވެދިޔަ ޢިލްމުވެރިންނާއި، އެނޫންވެސް އެހެން ޢިލްމުވެރިން ޝަރުޢީގޮތުން ކުރައްވާފައިވާ ބިދުޢައިގެ ތަޢުރީފުތަކުން ނެގޭ މުހިއްމު ނުކުތާތަކަކީ:\n1. ޝަރުޢީ ބިދުޢައަކީ ދީނަށް އަލަށް ގެނެސްގަންނަ ކަންކަމެވެ. ދުނިޔެވީ ބޭނުންތަކަށްޓަކައި އަލަށް ގެނެސްގަންނަ ކަންކަމަކީ ޝަރުޢީ ބިދުޢަކަށް ނުވާނެއެވެ. މިސާލަކަށް އުފެއްދުންތެރިކަމަށް ބޭނުންވާ ތަފާތު ވައްތަރުގެ އާލަތްތައް އުފެއްދުމާއި، ތަފާތު ޒަމާނީ އުޅަނދުފަހަރު ދުއްވުންފަދަ ކަންކަމަކީ މީސްތަކުންގެ ދުނިޔެވީ މަޞްލަޙަތާ ގުޅިފައިވާ ކަންކަމެވެ.\n2. ބިދުޢައަކަށް ދަލީލުކޮށްދޭނެ އެއްވެސް ކަހަލަ އަޞްލެއް އަދި ދަލީލެއް ޝަރުޢުގައި ނުވާނެއެވެ. ބިދުޢަ ހަދާމީހުން އިސްތިދުލާލުކުރަނީ ޝަރުޢީ ނައްޞުތަކުގެ މުރާދު އޮޅުވާލައިގެންނެވެ. ޝަރުޢީ ޤަވާއިދަކާ ޚިލާފުނުވާނަމަ، ކަނޑައެޅިގެން ޢައިނިއްޔަ ގޮތެއްގައި ނައްޞެއް އައިސްފައި ނެތްކަމުގައި ވީނަމަވެސް އެއީ ޝަރުޢުގައި ބިދުޢައެއް ނޫނެވެ. މިސާލަކަށް؛ މިޒަމާނުގައި ހަނގުރާމަކުރުމަށް އުފައްދާފައިވާ މަތިންދާބޯޓުތަކާއި ޓޭންކަރު ފަދަ ހަނގުރާމަމަތީ އުޅަނދުފަހަރެވެ. މިފަދަ އުޅަނދެއް ކާފަރުންނާ ހަނގުރާމަކުރުމަށްޓަކައި އުފެއްދުމަކީ ޝަރުޢީ ބިދުޢައެއް ނޫނެވެ. މިފަދައުޅަނދުފަހަރާ މެދު ޝަރުޢުގައި ޢައިނިއްޔަގޮތެއްގައި ނައްޞެއް އައިސްފައެއް ނުވެއެވެ. އަދި ކާފަރުންނާ ހަނގުރާމަކުރުމަށް ރަސޫލާ ޞައްލަﷲ ޢަލައިހިވަސައްލަމަގެ ޒަމާނުގައިވެސް ބޭނުން ކުރައްވާފައެއްނުވެއެވެ. މިފަދަ އާލަތްތަކާއި އުޅަނދުފަހަރު ވަންނަ ހުށީ ﷲ ސުބުޙާނަހޫ ވަތަޢާލާގެ ވަޙީ ބަސްފުޅުގައިވާ ޢާއްމު ޙުކުމުގެ ތެރެއަށެވެ. ((وَأَعِدُّوا لَهُمْ مَا اسْتَطَعْتُمْ مِنْ قُوَّةٍ)) الأنفال: ٦٠ މާނައީ: “އެބައިމީހުންނާ ދެކޮޅަށް ތިޔަބައިމީހުންނަށް ކުޅަދާނަވީހައި ބާރެއް ތިޔަބައިމީހުން ތައްޔާރުކުރާށެވެ.” ހަމަމިފަދައިން، މިފަދަ އެންމެހާ ޢަމަލުތަކަކީ ޝަރުޢުގައި އަޞްލެއްވާ، އަދި ޝަރުޢުކުރައްވާފައިވާ ކަންކަމެވެ. އަދި މިފަދަ ކަންކަމަށް ބިދުޢައެކޭ ޝަރުޢުގައި ނުކިޔާނެއެވެ.\n3. ކޮންމެ ޝަރުޢީ ބިދުޢައަކީ ހުތުރުކަންބޮޑު ފާފައެކެވެ. ޝަރުޢުގައި އެއްވެސް ހެޔޮ ރަނގަޅު ބިދުޢައެއް ނުހުންނާނެއެވެ. އެހެނީ، ޝަރުޢީ ކޮންމެ ބިދުޢައަކީ ﷲ ސުބުޙާނަހޫ ވަތަޢާލާގެ ޝަރީޢަތާ އިދިކޮޅު، އަދި އެޝަރީޢަތުގެ ދުޝްމަނެކެވެ. މިސާލަކަށް؛ ރަސޫލާގެ ޢީދުމީލާދު ފާހަގަކުރުމެވެ. މިކަމަކީ އެކަންކުރާ ބަޔަކަށް ކިތަންމެ ރަނގަޅު ހެޔޮކަމެއްކަމުގައި ހީކުރެވުނަސް، ޝަރުޢުގައި އެއްވެސް އަޞްލެއް އޮތްކަމެއް ނޫނެވެ.\n4. ޝަރުޢުގައި ބިދުޢައަކީ ދީނަށް ކަމެއް އިތުރުކުރުން އެކަންޏެއް ނޫނެވެ. ހަމައެފަދައިން، ޝަރުޢުގައި ވަކިގޮތަކަށް، އަދި ވަކިމިންވަރަކަށް ބަޔާންވެފައިވާކަމެއް އުނި ކުރުމަކީވެސް ބިދުޢައެކެވެ. ނަމަވެސް މިކަމުގައި ޚާއްޞަ ޤަވާއިދެއްވާކަން ދެނެގަންނަންޖެހެއެވެ. އެހެނީ، އަމުރުވެވިގެންވާ ވާޖިބެއް ޢުޛުރެއްނެތި ދޫކޮށްލުމަކީ އުރެދުމެކެވެ. ފާފައެކެވެ. ބިދުޢައެއް ނޫނެވެ. ހަމައެފަދައިން މުސްތަޙައްބުކަމެއް ދޫކޮށްލުމަކީވެސް ބިދުޢައެކޭ ނުބުނެވޭނެއެވެ.(8)\nލުޣަވީ ބިދުޢައާއި ޝަރުޢީ ބިދުޢައާ ދެމެދުގައިވާ ތަފާތު:\nބަޔާންވެދިޔަ ބިދުޢައިގެ ތަޢްރީފުތަކަށް ނަޒަރުހިންގާލައިފިކަމުގައިވާނަމަ ފާހަގަކުރެވިގެންދާނެ ކަމަކީ، ޝަރުޢީގޮތުން ބިދުޢައަށްވުރެ ލުޣަވީގޮތުން ބިދުޢަ އާއްމުވެފައި ބޭނުންކުރެވޭލެއް ފުޅާކަމެވެ. އެހެނީ، ލުޣަވީގޮތުން ބިދުޢައަކީ އިސްވެދިޔަ މިސާލަކާނުލައި ގެނެސްގަނެވޭ ކޮންމެ ކަމެކެވެ. އެއާއިޚިލާފަށް، ޝަރުޢުގައި ބިދުޢައަކީ ދީނުގެ ތެރެއަށް ގެނެސްގަންނަ، ޝަރުޢީ ނައްޞަކަށާއި، ޝަރުޢީ ޤަވާޢިދަކަށް ނުފެތޭ ކަންކަމެވެ.\nކަންމިހެން ހުރިއިރު، ބަހުގެގޮތުން ބިދުޢައަކަށް ވާކަމެއް، ޝަރުޢުގައި ބިދުޢަކަށް ނުވެ ހިނގައިދާނެއެވެ. ނަމަވެސް ޝަރުޢުގައި ބިދުޢައަކަށްވާކަމަކަށް ބަހުގެގޮތުން ބިދުޢައެކޭ ބުނެވޭނެއެވެ. މިސާލެއްގެގޮތުން، ޝަރީޢަތްތައް ބަޔާންވެގެން އައި ޒަމާނުގައި ނައްޞުތަކުން ކަމެއްކުރުމަށް ބާރުއަޅުއްވާފައިވާކަމެއް، ޙާލަތު ނިޔާކުރާގޮތެއްގެ މަތީން ކުޅަދާނަކަން ނެތުމުގެ ސަބަބުން ނުވަތަ އެކަންކުރުމަށް ހުރަސްއެޅޭފަދަ ޢުޛުރުތަކެއް ހުރުމުގެ ސަބަބުން، ޝަރީޢަތްތައް މެދުކެނޑި ނުވަތަ ރަސޫލުﷲ ޞައްލަﷲ ޢަލައިހިވަސައްލަމަ އަވަހާރަވުމަށްފަހުގައި އެކަން ކުރުމުގެ ކުޅަދާނަކަން ލިބި، އެޢުޛުރު މެދުކެނޑުމުން އެކަމެއްކުރުމެވެ. މިފަދަ ޙާލަތެއްގައި ބަހުގެގޮތުން ބަލާއިރު އެކަމަކީ ބިދުޢައެކެވެ. އެއީ ކުރިން މިސާލެއްނެތްކަމެއް ގެނައީއެވެ. ނަމަވެސް ނައްޞުތަކުން އެކަމަށް ދަލީލުކުރާތީ، އެއީ ޝަރުޢުގައި ބިދުޢައެކޭ ނުބުނެވޭނެއެވެ.\nޞަޙާބީންގެ ޢަމަލުފުޅުތަކަށް ބަލާލައިފިކަމުގައިވާނަމަ މިފަދަ އެތައް މިސާލުތަކެއް ވެއެވެ. މިސާލެއްގެގޮތުން، އަބޫބަކުރުގެފާނުގެ (އ. 13ހ.) ޚިލާފަތުގައި ޤުރުއާން ޖަމާކުރެއްވުމާއި، ޢުމަރުގެފާނުގެ (އ. 23ހ.) ޚިލާފަތުގައި ޖަމާޢަތުގައި ތަރާވީޙް ނަމާދު ކުރެއްވުމާއި، ޢުޘްމާންގެފާނުގެ (އ. 35ހ.) ޚިލާފަތުގައި ހުކުރުނަމާދުގެ އިހު ބަންގި ތަޢާރަފުކުރެއްވުން ފަދަ މިސާލުތަކެވެ. މިފަދަ ޢަމަލުތައް ޝަރުޢީ ޤަވާއިދުތަކަށް ފެތޭތީވެ، ޝަރުޢުގައި ބިދުޢައަކަށް ނުވާނެއެވެ. ނަމަވެސް ބަހުގެގޮތުން އެއީ ބިދުޢައެކޭ ބުނުން ޞައްޙަވާނެއެވެ. މިސަބަބާހުރެ، ޢުމަރުގެފާނު ރަމަޟާންމަހުގެ ރޭއަޅުކަން އެއްއިމާމެއްގެ ފަހަތުގައި މީސްތަކުން ޖަމާކުރެއްވުމަށްފަހު، މިތަން ފެނިވަޑައިގެން ވިދާޅުވިއެވެ. “نِعْمَتِ البِدْعَةُ هَذِهِ” މާނައީ: “މިއީ ކިހާ ރަނގަޅު ބިދުޢައެއް ހެއްޔެވެ.”(9) ޢުމަރުގެފާނު މިތަނުގައި ބިދުޢަ ބޭނުންކުރައްވާފައިވަނީ ބަހުގެގޮތުންނެވެ. ޝަރުޢީގޮތަކުން ނޫނެވެ.(10)\nކަންމިހެންހުރިއިރު، ބިދުޢައަކީ ކޮބައިކަމާއި، ބިދުޢަވެރިންނަކީ ކޮބައިކަމާއި، ޝަރުޢުގައި މަނާކުރައްވާފައިވާ ބިދުޢައާއި އެނޫން ބިދުޢަ ތަފާތުކޮށް ދެނެގަތުމަށްޓަކައި، ޝަރުޢުގައި ބިދުޢަ ތަޢްރީފްކޮށްފައިވާ ގޮތަކީ ކޮބައިކަން ދެނެގަތުމަކީ ވަރަށް މުހިއްމުކަމެކެވެ. އެހެނީ، މިކަމާގުޅޭ އެންމެހާ ޙުކުމްތަކެއް ބިނާވެފައިވާނީ ޝަރުޢީ ތަޢްރީފަށެވެ. އެތަޢްރީފަށް ނުފެތޭކަމެއް މީހަކު ކުރިނަމަވެސް، އެކަމަކީ ޝަރުޢުގައި ބިދުޢައަކަށް ނުވާނެއެވެ. އަދި އެކަންކުރާ މީހާގެ މައްޗަށް ބިދުޢަވެރިއެއްގެ ޙުކުމެއްވެސް ނުހިނގާނެއެވެ. والله أعلم.\n(1) انظر: لسان العرب لابن منظور (9 /351-352)\n(2) انظر: إعلام الموقعين لابن القيم (4/121)، ودرء تعارض العقل والنقل لابن تيمية (249/1)، والمسوّدة لابن تيمية ص.301، والمنثور للزركشي ص. 217،218\n(3) تهذيب الأسماء واللغات للنووي (22/3)\n(4) قواعد الأحكام في مصالح الأنام للعز بن عبد السلام (172/2)\n(5) مجموع الفتاوى لابن تيمية (107/4)\n(6) مجموع الفتاوى لابن تيمية (346/8)\n(7) الاعتصام للشاطبي (37/1)\n(8) انظر: موقف أهل السنة والجماعة من أهل الأهواء والبدع لإبراهيم بن عامر الرحيلي (1 /91-92)\n(9) رواه البخاري (حديث: 2010)، فتح الباري (321/4)\n(10) انظر: موقف أهل السنة والجماعة من أهل الأهواء والبدع لإبراهيم بن عامر الرحيلي (93/1)


Ticket ge agu 5000 ah, jersey vihkaa fihaarathakugai kiyoo dhamaalaafai Ticket ge agu 5000 ah, jersey vihkaa fihaarathakugai kiyoo dhamaalaafai\nސްރީލަންކާ މެޗުގައި ދިވެހި ސަޕޯޓަރުންގެ ކިޔު، ޓިކެޓްގެ ޑިމާންޑް ބޮޑު: ފޮޓޯ-ޕީއެސްއެމް ނިއުސް\nޓިކެޓްގެ އަގު 5000 އަށް، ޖަރޒީ ވިއްކާ ފިހާރަތަކުގައި ކިޔޫ ދަމާލާފައި\nއުރޫދީ ސާފްޗެމްޕިއަންޝިޕްގެ ފޯރި ގަދަވެ، މިރޭ އިންޑިޔާއާ ދެކޮޅަށް ރާއްޖެ ކުޅޭ މެޗުގެ ޓިކެޓްގެ އަގު ބްލެކް މާކެޓްގައި 5000 ރުފިޔާއަށް އުފުލިއްޖެއެވެ. ރާއްޖެ މެޗަށް ވިއްކަން ޚާއްޞަކުރި ތިންހާސް ޓިކެޓް ތިންގަޑިއެއްހާއިރުގެ ތެރޭގައި ވަނީ ވިކި ހުސްވެފައެވެ. އެމެޗުގެ ޓިކެޓް ނަގަން ކިޔު ހެދުން މަނާކޮށްފައިވަނިކޮށްވެސް، 18 ގަޑިއިރު ކުރިން ކިޔު ހެދިއެވެ.\nރޭ ދަންވަރުވެގެން އައިއިރު ޓިކެޓްގެ އަގު 5000 ރުފިޔާއަށް ވަނީ އުފުލިފައެވެ. އެފްއޭއެމްއިން ޓިކެޓް ވިއްކަނީ ގޮނޑިބަރިން 100 ރުފިޔާއަށް އަދި ސިޑިބަރިން 75 ރުފިޔާއާށެވެ. ޓިކެޓްގެ އަގު މިހާބޮޑަށް އުފުލިފައިވަނީ ތިންވަނަ ފަރާތުން ގަނެ، ޓިކެޓް ވިއްކާހިސާބަށް ދިއުމުންނެވެ.\nމެޗަށް ޚާއްޞަކުރި ޓިކެޓްގެ އިތުރުން ހިލޭ ޓިކެޓް ދިނުމަށް ކަނޑަޅާފައިވާ ބައެއް ފަރާތްތަކުންވެސް ވަނީ އެމީހުންނަށް ލިބުނު ޓިކެޓް ބޮޑު އަގުގައި ވިއްކާލާފައެވެ.\nނެތްތަ ޓިކެޓެއް. މިއުޅެނީ ޓިކެޓެއް ނުލިބިގެން. ޓިކެޓްގެ އަގުތައް ހުރީ ފަސްހާހުގައި. ރޭ ދަންވަރު ޓިކެޓެއް ހޯދަން ގުޅި ރަހުމަތްތެރިއަކު ބުންޏެވެ.\nދިވެހިންގެ އިތުރުން އިންޑިޔާ ރައްޔިތުންގެ މެދުގައިވެސް ޓިކެޓްގެ ޑިމާންޑް ވަނީ ބޮޑުވެފައެވެ. ރިސޯރޓްތަކުގެ ރަނގަޅު ވަޒީފާތަކުގައި މަސައްކަތްކުރާ އިންޑިޔާ ބައެއް މީހުން މެޗު ބަލަން އަންނަން ބޭނުންވެ، ބޮޑު އަގުގައި ދަނީ ޓިކެޓް ގަންނަމުންނެވެ.\nޓިކެޓް ޑިމާންޑްގެ އިތުރުން ޖަރޒީގެ ޑިމާންޑްވެސް ވަނީ އިންތިހާއަށް ބޮޑުވެފައެވެ. މިއަދު އަލިވިލިގެން އައިއިރު ޖަރޒީ ވިއްކާ ފިހާރަތަކުގެ ބޭރުގައިވެސް ވަނީ ކިޔު ދަމާލާފައެވެ. މުބާރާތުގައި މިރޭ އިންޑިޔާއާ ދެކޮޅަށް ރާއްޖެ ކުޅޭ މެޗަކީ ފައިނަލްގެ ޖާގައާ ގުޅިފައިވާ މެޗެވެ. ބަލިނުވެ ފަރުޖައްސާލައިފިނަމަ ރާއްޖެއަށް ފައިނަލުގެ ޖާގަ ލިބޭނެއެވެ.


Guest house hinga rah rashugai tourist scoutun! Guest house hinga rah rashugai tourist scoutun!\nގެސްޓްހައުސް ހިންގާ ރަށްރަށުގައި ޓުއަރިސްޓް ސްކައުޓުން!\nހދ. ހަނިމާދޫގައި ހަދާފައިވާ ގެސްޓްހައުސްއެއް / ފޮޓޯ: އަސުރުމާވިއު\nވ. ފުލިދޫ / އެންމެ ކަމުދާ ގެސްޓްހައުސް ރަށުގެ އެވޯޑް ލިބުނީ ފުލިދޫއަށް\nކ.ހުރާގެ ގެސްޓްހައުސްއެއް / ހުރާގައި ގެސްޓްހައުސްގެ ވިޔަފާރިދަނީ ކުރިއަރަމުން\nތޮއްޑޫގައި ހިންގާ ގެސްޓްހައުސްއެއް-\nލޯކަލް ޓުއަރިޒަމް ތަރައްޤީކުރާ ރަށްރަށުގައި ފަތުރުވެރިންނަށް އިރުޝާދު ދިނުމަށް ޓުއަރިސްޓް ސްކައުޓުން ބޭތިއްބުމަށް މަސައްކަތް ކުރައްވަމުންދާކަމަށް މިނިސްޓަރ އޮފް ޓުއަރިޒަމް ޢަލީ ވަހީދު ވިދާޅުވެއްޖެއެވެ. މިނިސްޓަރ ޢަލީ ވަހީދު މިހެްވިދާޅުވީ އއ.ތޮއްޑޫއަށް ކުރެއްވި ދަތުރުފުޅުގައި އެ ރަށުގައި ގެސްޓްހައުސް ހިންގާ ފަރާތްތަކާ ވާހަކަފުޅުދައްކަވަމުންނެވެ.\nރާއްޖެއަށް ފަތުރުވެރިކަން ތަޢާރަފުވުމާއިއެކު، އެއްދުވަހުން އަނެއްދުވަހަށް މި އިންޑަސްޓްރީ ކުރިއަރައި މިހާރު މިވަނީ ރާއްޖޭގެ އިޤްތިޞާދުގައި އެންމެބޮޑު ޙިއްސާއެއް އަދާކުރާ އިންޑަސްޓްރީއަށް ވެފައެވެ. ރާއްޖެއަށް ބޭރު ފައިސާ ވަންނަ މައި މަގަކީ ފަތުރުވެރިކަމެވެ. އަހަރެއްގެ މައްޗަށް އެތަށް ލައްކަ ފަތުރުވެރިން ރާއްޖެއަށް އަންނަ އިރު ފަތުރުވެރިކަމުގެ ސަބަބުން ރާއްޖޭގެ އިޤްތިޞާދަށް މިވަނީ ބޮޑެތި ހެޔޮ ބަދަލުތަކެއް އައިސްފައެވެ.\n15 ޖަނަވަރީ 2010 ގައި ރާއްޖޭގައި ޓުއަރިސްޓް ގެސްޓް ހައުސް ހިންގުމާއި ބެހޭ ޤާނޫނުނަށް ޢަމަލުކުރަން ފެށުމާއިއެކު، ހަމައެކަނި ރިސޯޓުތަކަށް މަންފާކުރަމުންދިޔަ ފަތުރުވެރިކަމުގެ ސިނާޢަތުގެ މަންފާ މިއަދު މިވަނީ ސީދާ ރަށްރަށުގެ ރައްޔިތުންނަށް ކުރަން ފަށާފައެވެ. އެހެންނަމަވެސް މިތަރައްޤީއާއިއެކު އިޖުތިމާޢީ، އިޤްތިޞާދީ ނުވަތަ އެނޫންވެސް މައްސަލައެއް ކުރިމަތިނުވެ ދެމެހެއްޓެނިވި ގޮތެއްގައި މިކަން ކުރިއަށް ގެންދެވޭނެގޮތަކަށް މިވަނީ ވިސްނަން ޖެހިފައެވެ.\nދިމާވެދާނެ މައްސަލަތަށް ޙައްލުކުރުމަށް ޓުއަރިޒަމް މިނިސްޓްރީއިން ކުރާ މަސައްކަތްތަކުގެ މަޢުލޫމާތު ހިއްސާކުރެއްވުމަށް އއ.ތޮއްޑޫގައި ބޭއްވި ބައްދަލުކުރެއްވުމެއްގައި ވާހަކަފުޅުދައްކަވަމުން، ޓުއަރިޒަމް މިނިސްޓަރ ޢަލީ ވަހީދު ވަނީ، ލޯކަލް ޓުއަރިޒަމް ތަރައްޤީކުރާ ރަށްރަށުގައި ފަތުރުވެރިންނަށް އިރުޝާދު ދިނުމަށް "ޓުއަރިސްޓް ސްކައުޓުން" ބޭތިއްބުމުގެ މަސައްކަތް ކުރަމުންދާކަން ހާމަކުރައްވާފައެވެ.\nމިނިސްޓަރ ޢަލީ ވަހީދު ވިދާޅުވީ، މިމައްސަލަތަށް ދިމާވަނީ ގެސްޓް ހައުސް ހިންގާ ފަރާތްތަކުން ފަތުރުވެރިންނަށް އެންމެ އެކަށޭނަ މަޢުލޫމާތު ނުދިނުމުގެ ސަބަބުންކަމަށެވެ. ނަތީޖާއެއްގެ ގޮތުން ފަތުރުވެރިން ޢާންމުން ދިރިއުޅޭ ސަރަހައްދުތަކަށް ޒިޔާރަތްކުރުމުގައި ކަނޑައެޅިފައިވާ މިންގަނޑުން ބޭރުން ހެދުން އެޅުމާއި، އެނޫންވެސް ބައެއް ޢަމަލުތައް ބަހައްޓާ މައްސަލަ ދިމާވާކަން މިނިސްޓަރ ފާހަގަކުރެއްވިއެވެ.\n"އަޅުގަނޑުމެންނަށް ވަރަށް ގިނަ ގެސްޓްހައުސް ހިންގާ ރަށްރަށުގައި ދިމާވާކަމެއް މިއީ ބިކިނީ ލައިގެން އާންމުން ދިރިއުޅޭ ސަރަހައްދަށް ދިއުން ފަދަ ކަންކަން. މިކަންކަން ޙާއްލުކުރުމަށް އަޅުގަނޑުމެން ޓުއަރިޒަމް މިނިސްޓްރީއިން މަސައްކަތް ކުރަމުން މިދަނީ މިއަންނަމަހު މިދެންނެވީ މެއި މަހުގެ ތެރޭގައި ޓުއަރިސްޓުންނަށް އިރުޝާދުދޭން ޓުއަރިސްޓް ސްކައުޓުން ބެހެއްޓުމަށް. މިއީ އަދި ފައިނަލް ނަމެއް ނޫން އިގޭތޯ." މިނިސްޓަރ ޢަލީ ވަހީދު ވިދާޅުވިއެވެ.\nމިނިސްޓަރ ވިދާޅުވީ، ޓުއަރިސްޓް ސްކައުޓުންނަކީ ފަތުރުވެރިން ޢާންމުން ދިރިއުޅޭ ސަރަހައްދުތަކަށް ދާއިރު ދޭންޖެހޭ އެންމެހައި އިރުޝާދެއް ސާފުކޮށް ކިޔައިދެވޭ ފެންވަރުގެ ތަމްރީނު ލިބިފައިވާ ބަޔަކަށް ހަދާނެކަމަށެވެ. އެގޮތުން މި މަސައްކަތް އަންނަ މަހުގެ ތެރޭގައި ފެށުމަށް މަސައްކަތްކުރަމުންދާއިރު، މިމަސައްކަތް އެންމެ ފުރަތަމަ ފެށުމަށް ހަމަޖެހިފައިވަނީ ގެސްޓްހައުސް އެންމެ ގިނައިން ހިންގާ ރަށްރަށުގައިކަމަށް މިނިސްޓަރ ވިދާޅުވިއެވެ.\n"ތޮއްޑޫ އަކީ މިއީ މި އަރިއަތޮޅުގައިވެސް އެންމެ ގިނަ ގެސްޓް ހައުސް ހިންގާރަށް އެގޮތުން އަޅުގަނޑުމެންގެ ތަފާސްހިސާބުތައް ދައްކާގޮތުން މިރަށުގައި 29 ގެސްޓް ހައުސް ހިންގާ. އެއީ ޖުމުލަ 296 އެނދު. މިއީ ކުޑަވަރެއްގެ ރިސޯޓެއް އެހެންނޫންތޯ. އެޅުގަނޑުމެން މިފަދަ ސްކައުޓުން ބައިތިއްބަން ފަށާނީ 100 އެނދު ހުންނަ ގެސްޓް ހައުސް ހިންގާ ރަށްރަށުން ފުރަތަމަ." މިނިސްޓަރ ޢަލީ ވަހީދު ވިދާޅުވިއެވެ.\nޓޫރިޒަމް މިނިސްޓްރީގެ ތަފާސްހިސާބުތައް ދައްކާގޮތުން މިސަރުކާރު ވެރިކަމާއި ހަވާލުވިފަހުން ރާއްޖޭގެ ގެސްޓްހައުސް ސިނާއަތަށް މުޅިންއަލަށް 40 ގެސްޓްހައުސް ވަނީ އިތުރުވެފައެވެ. މިއީ އަލަށް އިތުރުވި 666 އެނދެވެ. މިއާއެކު ގެސްޓަހައުސްތަކުގެ ޖުމްލަ ޢަދަދު 545 ވަނީ އަރާފައެވެ. އަދި ބެޑް ކެޕޭސިޓީ ވަނީ 8944 އަރާފައެވެ.


Raees Yameen RaajjeTV aa dhekolhah Broadcom ah massala hushahahaifi\nރައީސް ޔާމީން ރާއްޖެޓީވީއާ ދެކޮޅަށް ބްރޯޑްކޮމަށް މައްސަލަ ހުށަހަޅައިފި\nމައްސަލަ ހުށަހެޅި އިންތިހާބީ ހައްގު ގެއްލުނު ކަމަށް ބުނެ\nހައްގު ގެއްލުނީ ތެލާ ގުޅޭ ޕްރެސް ކޮންފަރެންސާ ގުޅިގެން\nފުލުހުންނާއި އީސީއަށް ވެސް މައްސަލަތަކެއް ހުށަހަޅާނެ: ވަކީލުން\nކ. މާލެ 10 ސެޕްޓެންބަރ 2018 | ހޯމަ 19:26 12,522\nރައީސް އަބްދުﷲ ޔާމީން: ރާއްޖެޓީވީއާ ދެކޮޅަށް ވަނީ މައްސަލަ ހުށަހަޅާފައި - މުހައްމަދު ޝަރުހާން\nދެ މިލިއަން ރުފިޔާގެ ޖޫރިމަނާ ރާއްޖެޓީވީން ދައްކައި ހަލާސްކުރިތާ 48 ގަޑިއިރު ނުވަނީސް، ރައީސް އަބްދުﷲ ޔާމީން ރާއްޖެޓީވީއާ ދެކޮޅަށް ބްރޯޑްކާސްޓިން ކޮމިޝަނަށް މައްސަލަ ހުށަހަޅައިފިއެވެ.\nރައީސް ޔާމީންގެ ރާއްޖެޓީވީއާ ދެކޮޅަށް މައްސަލަ ހުށަހެޅީ އެމަނިކުފާނުގެ އިންތިޚާބީ ހައްގުތަކާއި ޒާތީ ހައްގުތަކަށް އަރައިގެންފައިވާ ކަމަށް ބުނެއެވެ. އެމަނިކުފާނުގެ ފަރާތްޕުޅުން އެ މައްސަލަ ބްރޯޑްކޮމަށް ހުށަހެޅި ގާނޫނީ ވަކީލުންތަކެކެވެ.\nރައީސް އަބްދުﷲ ޔާމީންގެ ގާނޫނީ ވަކީލުންގެ ޓީމުން، ހޯމަ ދުވަހުގެ ހަވީރު ބޭއްވި ޕްރެސް ކޮންފަރެންސެއްގައި ވާހަކަފުޅު ދައްކަވަމުން، ގާނޫނީ ވަކީލު އަދި ހައި ކޯޓުގެ ކުރީގެ ފަނޑިޔާރު އައްބާސް ޝަރީފު ވިދާޅުވީ މި މަހުގެ ތިން ވަނަ ދުވަހު އެމްޑީޕީން ބޭއްވި ޕްރެސް ކޮންފަރެންސެއް ރާއްޖެޓީވީން ގެނެސްދީފައި ވަނީ ބްރޯޑްކާސްޓް ކުރުމުގެ ގާނޫނާއި އަބުރުގެ ގާނޫނާ ހިލާފަށް ކަމަށެވެ. އެހެންކަމުން އެ މައްސަލަ ރައީސް ޔާމީންގެ ފަރާތްޕުޅުން، އެމަނިކުފާނުގެ ގާނޫނީ ވަކީލުންގެ ޓީމުން ބްރޯޑްކޮމްއަށް މައްސަލަ ހުށަހަޅާފައިވާ ކަމަށް އޭނާ ވިދާޅުވިއެވެ.\nއައްބާސް އިޝާރާތް ކުރެއްވި ޕްރެސް ކޮންފަރެންސަކީ ތެލުގެ ވަގު ވިޔަފާރިއާ ގުޅޭ ގޮތުން، އެމްޑީޕީގެ ޗެއާޕާސަން ހަސަން ލަތީފާއި އެ ޕާޓީގެ ސެކްރެޓަރީ ޖެނެރަލް އަނަސް އަބްދުއްސައްތާރު މި މަހު ތިނެއްގައި ބޭއްވި ޕްރެސް ކޮންފަރެންސެވެ.\n"ބްރޯޑްކާސްޓު ކުރުމުގެ ގާނޫނާއި އަބުރު ރައްކާތެރި ކުރުމުގެ ގާނޫނާ ހިލާފަށް އަމަލުކޮށްފައި ވާތީ، މައްސަލަތައް ތަހުގީގުކޮށް އެކަމާ ގުޅޭ ގޮތުން ފިޔަވަޅު އަޅައިދިނުމަށް، އަޅުގަނޑުމެން ބްރޯޑްކޮމްގައި ވެސް ވެސް ދަންނަވާފައި މިހާރު ވާނީ،" ތިން ގާނޫނީ ވަކީލަކު ބައިވެރިވެވަޑައިގެންނެވި ޕްރެސް ކޮންފަރެންސްގައި އައްބާސް ވިދާޅުވިއެވެ.\nއޭނާ ވިދާޅުވީ އެ މައްސަލާގައި އެމްޑީޕީއާ ދެކޮޅަށް އަބުރުގެ ދައުވާ ކުރުމަށް ނިންމާފައިވާ ކަމަށާއި އެ ޕްރެސް ކޮންފަރެންސްގައި ބައިވެރިވި ބޭފުޅުންނާ ދެކޮޅަށް ވެސް ދައުވާ ކުރާނެ ކަމަށެވެ. އޭގެ އިތުރުން އެ މައްސަލާގައި ޖިނާއީ ކަންތައްތަކެއް ހިމެނޭ ކަމަށް ރައީސް ޔާމީން ގަބޫލުފުޅު ކުރައްވާ ކަމަށާއި އެކަމާ ގުޅިގެން އެކަން ތަހުގީގު ކުރުމަށް ފުލުހުންނަށް ހުށަހަޅާފައިވާ ކަމަށާއި އެ ވާހަކަތަކުގެ ސަބަބުން އިންތިހާބީ ހައްގަށް ބުރޫއަރާފައި ވާތީ އެ މައްސަލަ އިލެކްޝަންސް ކޮމިޝަނަށް ވެސް ހުށަހަޅާފައިވާ ކަމަށް ވެސް އައްބާސް ވިދާޅުވިއެވެ.\nރައީސް ޔާމީން، ރާއްޖެޓީވީއާ ދެކޮޅަށް ބްރޯޑްކޮމްއަށް މައްސަލަ ހުށަހަޅާފައި ވަނީ ރާއްޖެޓީވީ ދެ މިލިއަން ރުފިޔާއިން ޖޫރިމަނާ ކުރި ފައިސާ ދެއްކިތާ 48 ގަޑިއިރު ނުވަނީސްއެވެ.


މާލެއަކީ ފުރުސަތުގެ ބާޒާރެކެވެ. ރާއްޖޭގެ ވެރިރަށެވެ. އިރުއެރީއްސުރެ ދަންވަރުވަންދެން މީހުން ހޭބޯނާރާ މަސައްކަތްކުރާ ހަލަބޮލި ރަށެކެވެ. މީހުންނަށް ސަލާންގޮވުމާއި، ފެނުމުން ހިނިތުންވެލުން މާޒީވެ ހިނގައްޖެއެވެ. ހިނގާ މީހުންގެ އުސޫލެއް ނޯވެއެވެ. އިންޖީނުލީ އުޅަނދު ދުއްވާ މީހުންގެ ކެތްތެރިކަމެއް ނުހުރެއެވެ. ޕާކުކުރާކަށް...\nކުޑަދޮރުން ވަން ރޯޅީގެ އަމުރަށް ވައިގިގުނި މިޔުޒިކެއް ކުޅެލިއެވެ. ވައިގިގުނީގެ މިޔުޒިކުގެ އަޑަށް އުއްބައްތީގެ ހުޅުކޮޅު ނަށައިލިއެވެ. ހަމަހިމޭން ފުން އަނދިރިކަމުގެ ތެރެއަށް ކޮންމެވެސް ކަހަލަ ދިރުމެއް ލިބުނު ކަހަލައެވެ. ކުޑަކުޑަ ހިނދުކޮޅަކަށެވެ. އަނެއްކާ ވެސް ވެރިވީ ހިމޭންކަމެވެ. މަންމަގެ ހަނދާންތަކެވެ. ކުޑަދޮރުގެ މަތީ ކަނީގައި...\nމި ރަށަކީ ވަރަށް ބޮޑު ރަށެކެވެ. ގަސް އެހާމެ ގިނައެވެ. އާބާދީ ވަރަށް ކުޑައެވެ. އުޅޭ މަދު މީސްކޮޅު ވެސް ދިރިއުޅެނީ ރަށުގެ ހޭޅިފަށާ ކައިރީގައެވެ. މޫދު ފެންނަ ހިސާބުގައެވެ. ރަށުގެ މެދު އޮންނަނީ ވާ ހެދިފައެވެ. މަތި ބެދިފައިވާ ބިޔަ ގަސްތަކާއި، ފެތުރިފައި އޮންނަ ވެޔޮތަކާއި ވިނައިންނެވެ. ބޮޑެތި ކުޅިތައް އޮތުމާއެކު ރަށުގެ އެތެރޭގައި...\nއިރު އޮއްސުނުއިރު އަހަރެން އޮތީ މޫދުގައެވެ. ކުޅެ ނިމުމަށް ފަހު މޫދަށް އެރިނުލައެއް އަހަރެން ހިތްހަމައެއް ނުޖެހެއެވެ. އެކި އުމުރުގެ މީހުން މޫދުގައި އުޅުނެވެ. ކަނޑައެޅިފައިވާ އަދަދަށް ބުރު ހަމަކުރުމަށް ފަހު މޫދުން އަރައި ނަފުސީއެއް ނަގައިލީމެވެ. އެކަތި އިންސްޓަގުރާމަށް އަނެކަތި އެފްބީއަށް ފޮނުވައިލީމެވެ. ޖަހައިލީމެވެ. ބަރުދަން...\nDecember 05, 2018 29\nއާދިއްތަ ދުވަހާ ގުޅޭ އެކަމަކު އޭރު ވެސް އަހަރެންގެ ކަރަށް މަޅިއެއް މެހި، ބެދެމުންދާކަމެއް އަހަންނަކަށް ނޭނގެއެވެ. ރީނާ ސައިކަލަށް އެރުމާއެކު އަހަރެންގެ ގައިގައި ތަތްކޮށްލިއެވެ. ބުރިކަށީގައި ބޯއަޅައިލިއެވެ. ފޮޅުވައިލަން ކިތަންމެ ފަހަރަކު ހިތަށްއެރިއެވެ. އެހެންނަމަވެސް އޭރުން އަޑުގެކޮޅަށް ރީނާ ރޯންފަށައިފާނެއެވެ. ހަޅޭއްލަވަން...\nDecember 02, 2018 32\nNovember 07, 2018 12\nNovember 04, 2018 18\nބޮޑުސިންގާ ދެ ލޮލެވެ. އެތައް ބައިވަރު ފަޔެކެވެ. ކޯރިބޮލާއި، ފަށުވި ހަށިގަނޑެވެ. މަޑުމަޑުން ފީނަމުންއައިސް އަހަރުމެން ހުރަސްކޮށްފައި ދިޔައެވެ. އަހަންނާއި ސަރީތާ ނޭވާހިފާއްޓައިލައިގެން ތިބީމެވެ. ސަރީތާ އަތުގައި ކެމެރާ އޮތެވެ. އެކަމަކު ފޮޓޯއެއްނަގާކަށް ނުކެރުނެވެ. ބޯވައިގެ ބިޔަކަމާއި، އަހަރުމެން އަތުގައި އެއްވެސް ހަތިޔާރެއް...\nހިޔާލު ބަދަލުވި ހިސާބު\nފައިސާ ބޭނުން ނުވާ މީހަކު ހުންނާނެ ހެއްޔެވެ؟ ވީހާ ވެސް ކުޑަ މަސައްކަތެއްކޮށްގެން ބޮޑު ފައިދާއެއް ލިބެން ބޭނުންނުވާނީ ކާކު ހެއްޔެވެ؟ މަދު މީހެކެވެ. އެކަމަކު އަހަރެންގެ ސިކުނޑީގައި އަބަދުވެސް އެ ޚިޔާލުތައް އެނބުރެއެވެ. އެއްދުވަހަކު ނިދިން ހޭލާއިރު އަހަރެން މަހުޖަނަކަށް ބަދަލުވެފައި ހުންނާނެ ނަމަ ކިހާ ރަނގަޅު ހެއްޔެވެ....


KudaKudhinge Mizaaja Cartoon (1) - Hali News\nކުޑަކުދިންގެ މިޒާޖާ ކާޓޫން (1)\nކުޑަކުދިންގެ އުޅުމާއި އަޚްލާޤާއި ވިސްނުމަށް ކާޓޫނުގެ ސަބަބުން އަސަރުކުރަނީ ކިހެނެތް، ކިހާވަރަކަށްކަން އިނގެނީ ކިތައް މައިންބަފައިންނަށްތޯއެވެ؟ ބޭރުގެ ޓީވީ ޗެނަލްތަކުން ރެއާ ދުވާލު ފޮނުވަމުންދާ ކާޓޫންތަކާމެދު ތަކާމެދު އިސްލާމީ ނަޒަރަކުން ވިސްނާލައިފިނަމަ އަޅުގަނޑުމެންނަށް އެނގި ކަށަވަރުވެގެންދާނީ އެކާޓޫންތަކުގެ ނުވަދިހަނުވަ އިންސަތައަކީ ﷲ ތަޢާލާގެ މަތީން ޣާފިލުކުރުވާ އުޅުމާއި އަޚްލާޤު ފަސާދުކުރުވާ އެއްޗެއް ކަމެވެ..\nއިންސާނާ ކިޔާ ތަކެތި އޭނާގެ ހަނދާނުގައި ހުންނަނީ ކުޑަ ވަގުތުކޮޅަކަށެވެ. ނަމަވެސް އޭގެ ނިސްބަތުގައި އޭނާ އަޑުއަހާ ތަކެތި ސިކުނޑީގައި ހަރުލައި ހުންނަ މިންވަރު ބޮޑެވެ. އެކަމަކު އިންސާނާގެ ސިކުނޑިއަށް އެންމެ ބޮޑު އަސަރެއްކުރަނީ އޭނާ ބަލާ ތަކެތީންނެވެ. ޓީވީ ޗެނަލްތަކުން ދައްކާ ކާޓޫން ތަކަކީ ކުޑަކުދިންގެ ހިތްދަމައިގަންނަ ފަދަ ގޮތްތައް ދިރާސާކޮށް ހޯދައި ބަލައިގެން އުފައްދާ އެއްޗެކެވެ. މިސާލަކަށް އަމިއްލަ ނަފްސާމެދު ވިސްނާލާށެވެ. އަޅުގަނޑުމެން ފިލްމެއް ބަލައިފިނަމަ އެތައް އަހަރެއް ފާއިތުވެގެންދާއިރުވެސް އެފިލްމުގައި އުޅުނު ތަރިންނާއި އޭގެ ވާހަކަތަކާއި މަންޒަރުތަކަށް ދާންދެން އޭނާގެ ހަނދާނުގައި ހަރުލައި ހުންނާނެއެވެ. އަދި ވަކިން ޚާއްޞަކޮށް ކުޑަކުދިންނަކީ ސްޕަންޖްކޮޅެއް ކަހަލަ ބައެކެވެ. އޭގެ ތެރެއަށް ފެން ނުވަތަ އެފަދަ ދިޔާއެއްޗިހި ވަންނަލެއް ފަސޭހަކަން އަޅުގަނޑުމެން އެންމެންނަށްވެސް އެނގެއެވެ. ހަމަ އެފަދައިން ކުޑަކުދިންވެސް އެކުދިންނަށް ފެންނަ މަންޒަރުތަކާއި އިވޭއަޑުތަކާއި އަދި ކުރެވޭއިޙްސާސްތައް ވަރަށް ފަސޭހައިން އަދި އެހާމެ އަވަހަށް އެކުދިންގެ ހިތާ ސިކުނޑިއަށް ދަމައިގަނެއެވެ. އަދި އުޅުމާ އަޚްލާޤުން އެކަން ތަޖުރިބާކުރަން ފަށައެވެ.\nއެހެންކަމުން ކުދިންނަށް ކާޓޫން ދެއްކުން އާދަވެއްޖެނަމަ އެކުއްޖާގެ އުޅުމާއި އަޚްލާޤުން ހަރުކަށިކަމާއި ދުވެ މަޑުމައިތިރިކަން ގެއްލި އެހެންކުދިންނާއިއެކު އުޅޭއުޅުމުގައި ހަމަނުޖެހުން އުފެދުމާއި މައިންބަފައިންގެ ވާހަކަތަކަށް ސަމާލުކަންދޭ މިންވަރު ކުޑަވާނެކަން ދަންނާށެވެ. ގިނަ މައިންބަފައިންގެ އާދައަކީ ގޭގައި މަސައްކަތުގެ ވަރުބަލީ ފިލުވާލަން ނުވަތަ އަވަދިނެތި އުޅޭ ވަގުތެއްގައި ދަރިފުޅު އެތަނަކާއި ކައިރިވާނަމަ އަވަހަށް ކާޓޫން ބަލަން ދަރިފުޅު ފޮނުވާލަނީ އެވެ.\nއާންމުގޮތެއްގައި ގިނަ ބެލެނިވެރިންނަށް ޤަބޫލުކުރެވިފައި އޮންނަނީ ކާޓޫނަކީ މާބޮޑު ގޯހެއް އެކުލެވިގެންނުވާ ގެއްލުމެއްނެތް އެއްޗެއްގެ ގޮތުގައެވެ. އެހެންކަމުން ދަރިންނަށް ކާޓޫނުދެއްކުމަކީ އެއްވެސް މައްސަލައެއް އޮތްކަމެއްގެ ގޮތުގައެއް ގިނަބަޔަކު ނުދެކެވެ.\nނަމަވެސް ކާޓޫންތަކާއި ބެހޭގޮތުން ހޯދިފައިވާ ހޯދުންތަކުން ޘާބިތުވާގޮތުގައި ވޯލްޓް ޑިޒްނީގެ ކާޓޫނުތަކާއި، ކުޑަކުދިންގެ މަޤުބޫލުކަން ހޯދާފައިވާ ކާޓޫނުތަކުގެ ޕްރޮޑިއުސަރުންނަކީ ހުޅަނގުގައި ފެތުރިފައިވާ ނުބައިވެގެންވީ ޖިންސީ ތަޙުރީކުތަކަށް ތާއީދުކޮށް އެކަން ފެތުރުމަށް މަސައްކަތްކުރާ މީހުންނެވެ.\nއަދި އެފަދަ ޚިޔާލާއި ފިކުރުތައް ޅަސިކުނޑިތަކަށް ވެއްދުމަށްޓަކައި މިދެންނެވި ކާޓޫނުތައް ވަސީލަތެއްގެ ގޮތުގައި މި ޕްރޮޑިއުސަރުން ދަނީ ބޭނުންކުރަމުންނެވެ. ހޯދުންތަކުން އެނގޭގޮތުގައި އުމުރުން 10 އަހަރުގެ ގިނަ ކުދިންގެ މެދުގައި ޖިންސީ ޖަޒުބާތު ފެތުރުމުގައިވެސް ކާޓޫނުތަކުގެ މަންޒަރުތައް ވަރަށް ބޮޑު ރޯލެއްކުޅޭކަން ވަނީ ޘާބިތުވެފައެވެ.\nއެހެންކަމުން މިކަންކަމާދު ވިސްނައިިލަމާތޯއެވެ؟ ޚާއްޞަކޮށް މައިން މިކަމާމެދު ވަކިންބޮޑަށް ވިސްނަންޖެހެއެވެ. ދަރިން ލޮއްސުމަށްޓަކައި ނުވަތަ ކެއްކުމަށްޓަކައި ނުވަތަ ގޭތެރޭގެ މަސައްކަތްތައް ކޮށްލުމަށްޓަކައި ނަމަވެސް ޓީވީތަކުން ދައްކާ މިދެންނެވިފަދަ ޕްރޮގްރާމްތަކާއި ކާޓޫނުތަކުގެ ބެލެނިވެރިކަމުގެ ދަށަށް ތިމާގެ ލޯބިވާ ދަރިފުޅު ދޫކޮށްލުމަކީ މައިންނަށް ހެދޭ ވަރަށް ބޮޑު ގޯހެއްކަން ދަންނާށެވެ. މިއަދު މައިންގަފައިންގެ އެންމެ ބޮޑު ޝަކުވާ އަކީ ދަރިން ބަސްނޭހުމާއި ކުދިންގެ އުޅުން ގޯސްވުމެވެ. މިކަންކަމާއި ކަންބޮޑުވާ ގިނަ މައިން ތިބިއިރު ރާއްޖޭގެ ކުޑަ އާބާދީއަށް ބަލާލި ނަމަވެސް ޓެބްލެޓް ، އައިޕެޑް ނުވަތަ އެހެންވެސް ވަސީލަތެއް ނުގެންގުޅޭ ކުޑަކުއްޖެއްވެސް ނިސްބަތުން މަދޭ ދެންނެވިޔަކަސް ދޮގަކަށް ނުވާނެއެވެ. ބޭނުން އިރަކު ދަރިފުޅު ގޭމް ކުޅުމަށް ކާޓުން ބެލުމަށް މައިންބަފައިންގެ ހުއްދަ އޮވެއެވެ.\nކާޓުންގެ ސަބަބުން ދަރިންގެ އުޅުން ގޯސްވެ އެކުދިންގެ މިޒާޖާ ނުގުޅޭ ކަންކަން ކުދިން ކުރެއެވެ. މިކަންކަމަށް މައިންބަފައިން އަހުލުވެރިވެ އިސްލާމީ ވެއްޓެއް ގޭތެރޭގައި ޤާއިމުކުރެވޭތޯ މަސައްކަތް ކުރާށެވެ. މައިންބަފައިން ނަމޫނާ ބަޔަކަށްވެ ބަލިވުމުން ޝިފާ ހޯދަން މަސައްކަތް ކުރާ އުސޫލުން ކުދިންނަށް އީމާންކަމުގެ ފޮނިކަން ތިބާގެ އަމަލުތަކުން ދަސްކޮށްދޭށެވެ. ބަދިގޭގައި މަންމައިން ކުރާ ކަންތަކުގައި އެކުދިންގެ އުމުރާ ގުޅޭހެން ކަންކަން ހަވާލު ކުރާށެވެ. ކުދިން ކާޓޫނާއި ދުރުކޮށް ދީނީ ފޮތްތައް ކިޔުމަށް ކުދިންނަށް ހިތްވަރުދޭށެވެ. ގޭތެރޭގައި ކުޅެވޭނެ މަޖާ ކުޅިވަރު ރާވާލާށެވެ. މި ބަދަލުތައް ގެންނަން ބޭނުންނަމަ ނުވަތަ ކާޓޫން ތަކުން ދަރިން ދުރުކުރަން ބޭނުންނަމަ ހަދާނީ ކިހިނެތް ހެއްޔެވެ؟ ފޯނުން ހޯދާ ލާށެވެ. ކުދިންނާއި އެކީގައި ގޭތެރޭގައި ކުރެވިދާނެ ކަންތައްތަކެވެ. އިސްލާމީ ރިވެތި ކާޓޫން ތަކެވެ. (ނުނިމޭ)


މިވަރުގެ ގަމާރު ވަގުން ވެސް އުޅޭ\nމޫނު ނިވާކޮށްގެން ތިބި ހަ މީހުންގެ ގްރޫޕަކުން ބެލްޖިއަމްގެ ފިހާރައަކުން ވައްކަން ކުރަން އުޅުމުން ހިތުން ނުފިލާ ވަރުގެ ލަނޑެއް ދީ ފުލުހުންނާ ހަވާލުކޮށްފި އެވެ.\nފޭރުނީ ދުރާލައި ރާވައިގެން ކަމަށް ބެލެވޭ\nމޯލްޑިވް ގޭސް ޕްރައިވެޓް ލިމިޓެޑުން ބޭންކަށް ޖަމާ ކުރަން ގެންދިޔަ ގިނަ އަދަދެއްގެ ފައިސާ މަގުމަތިން ފޭރިގަނެފައި ވަނީ ދުރާލައި ރާވައިގެން ކަމަށް ބެލެވޭ ކަމަށް އެ ކުންފުނީ މެނޭޖިން ޑައިރެކްޓަރު އަބްދުﷲ މައުމޫން މިއަދު ވިދާޅުވެއްޖެ އެވެ.\nރިޔާސީ އިންތިހާބު ބާތިލު ކުރުމަށް ރައީސް އަބްދުﷲ ޔާމީން ސުޕްރީމް ކޯޓަށް ހުށަހެޅުއްވި މައްސަލަ އެ މަނިކުފާނާ ދެކޮޅަށް އެ ކޯޓުން މިއަދު ނިންމުމާ ގުޅިގެން، އެ މަނިކުފާނު...\nOctober 09, 2018 9\nހޯރަފުށީ ޑޮކްޓަރެއްގެ ލައްކައެއްހާ ރުފިޔާ ވަގަށްނަގައިފި\nހއ. ހޯރަފުށީ ހޮސްޕިޓަލްގެ ޑޮކްޓަރަކު ޗުއްޓީއަކަށް ދާންވެގެން ބޭންކުން ނެގި 111،000ރ ވަގަށް ގެންދިޔަކަމުގެ ތުހުމަތުގައި ބަޔަކު ހައްޔަރުކޮށް، އެ ފައިސާގެ ބައެއް ފުލުހުން ހޯދައިފި އެވެ.\nވަގަށްނެގި ތަކެއްޗާއެކު ނިދާފައި އޮއްވައި އަތުލައިގެންފި\nއެމެރިކާގައި، ޕާކްކޮށްފައި ހުރި ކާރުތަކަކުން ވައްކަން ކުރަމުން ދިޔަ މީހަކު، ވަގަށް ނެގި ތަކެއްޗާ އެކު ކާރެއްގެ ތެރޭގައި ނިދާފައި އޮއްވައި ހައްޔަރުކޮށް ދައުވާކޮށްފި އެވެ.\nވަގަށް ނެގި ރަނުގެ ލަންޗްބޮކްސް އިންޑިއާ ފުލުހުން ހޯދަނީ\nހައިދަރުއާބާދު (ސެޕްޓެމްބަރު 5) - ހައިދަރުއާބާދުގެ ކުރީގެ ޝާހީ އާއިލާއަކުން ބޭނުން ކުރި ރަނުގެ ލަންޗްބޮކްސްއެއް ވަގަށް ނަގައިފި އެވެ.